Male' Ge Magumahchah Kulhu Jehun Manaa Kurany - Vaguthu\nއައިޖީއެމްއެޗްގެ ކްލަސްޓާ ދަނީ ބޮޑުވަމުން، ކަންބޮޑުވުންތައް ދަނީ އިތުރުވަމުން -9ގަޑިއިރު ކުރިން\n1 އަހަރު ކުރިން ( މެއި 17, 2019 )\nމާލޭ މަގުމަތި - ވަގުތު އިމޭޖަސް :-މުހައްމަދު އަފްޒަލް\nމާލެ ސިޓީގެ މަގުމައްޗަށް ކުޅުޖެހުން މަނާކުރުމަށް މާލޭ ސިޓީ ކައުންސިލަށް ހުށަހަޅައިފިއެވެ.\nމިހުށަހެޅުން ހުށަހަޅާފައިވަނީ މައްޗަންގޯޅި ދެކުނު ދާއިރާގެ ކައުންސިލަރު އަހުމަދު ޝާމިރުއެވެ. މިހުށަހެޅުމުގައި ބުނެފައިވަނީ މާލެ ސިޓީގެ މަގުމައްޗަށް އާންމުކޮށް މާލޭގައި ދިރިއުޅޭ ބިދޭސީން، ޚާއްސަކޮށް ގިނަ އަދަދަކަށް ބަނގްލަދޭޝް މީހުން ކުޅު ޖަހަމުންދާކަން ފާހަގަކުރެވިފައިވާ ކަމަށާއި، އެހެންކަމުން އުފެދެމުންދާ ބަލިމަޑުކަންކަމަށް ހައްލެއް ގެނައުމަށާއި، މާލެ ސިޓީގެ މަގުތަކަކީ ސާފުތަނެއްގެ ގޮތުގައި ބޭއްވުމަށް ކުރާ މަސައްކަތުގެ ތެރެއިން މާލެ ސިޓީގެ މަގުތަކަށް ކުޅު ޖެހުމަކީ މަނާ ކަމެއް ކަމަށް ނިންމުމަށް ހުށަހަޅާފައިވާ ކަމަށެވެ.\nމިމާލޭ ސިޓީގެ މަގުމައްޗަށް ކުޅު ޖެހުން މަނާ ކުރަން ހުށަހަޅާފައިވާއިރު، މިމަހުގެ 16 އިން ފެށިގެން މަގުމަތީގައި ސިނގެރޭޓް ބުއިންވަނީ މަނާކޮށްފައެވެ.\nއެންގި ގޮތަށް ކިޔަމަންވުމުން، ރައްޔިތުންނަށް ޝުކުރު!\nމާލެ މީހުން ދެކޭ ހުވަފެންތަކުގެ ކުލަ އަދި ނުޖެއްސޭ: ނަޝީދު\nމާލެ މަގުތައް ޒަމާނީ ފެންވަރަށް ތަރައްގީ ކުރުމުގެ އަމަލީ މަސައްކަތް ފަށައިފި\nމެއި 17, 2019 16:48\nމާލޭގެ މަގުމަތީގަ މާރާމާރީ ހިންގުން ވައްކަން ކުރުން ފޭރުން މަނާކުރޭ ތިގޮތަށް މަނާ ކުރާ ކަންކަމުގައި ޖޫރިމަނާ ސްލިޕް ދީގެން ޕޭއި ކުރި މީހުން އިހަށް ހޯދަބަލަ\nވެރިކަމުގެ ބާރުތައް ލިބުމުން ކައުންސިލުތަކުން ކުރާނެ ކަމެއް ނޭގިގެން ތެޅިބާލާ ތަން މިފެންނަނީ އެކަކު ރަށުގަ ހުރި ހުރިހާ ބިމެއް ވިއްކާނެ ދެން ހުރި ބަޔަކު ރުއްގަސް ކަނޑާނެ މިވަރު މިވެރިކަން ދާނެ ގޮތް ބަލަން ތިބޭ\nމެއި 17, 2019 17:34\nނެތެއްނު ސަލާމަތެއް. އެއްކަމެއް ކޮށްފަދޯ އަނެއްކަމެއްވާނީ\nމެއި 17, 2019 16:54\nމަގުމަތީގައި ސިގިރޭޓް ބޯ މީހުނާއި ކުޅުޖަޙާ މީހުނާ ރަތްކުޅު ޖަހާމީހުން އަދި ކުނިއަޅާމީހުން ޖުރިމާނާ ކޮށްބަލަ.އޭރުން އެވީ ސިންގަޕޫރަށް.\nމެއި 17, 2019 17:01\nތަންފީޒު ނުކުރެވޭ އަމުރު ނުކުރުމަށް ގޮވާލަން\nމެއި 17, 2019 17:04\nއަޅޭ މިހާރު ވެސް އެއި ގާނޫނަކުން މަނާ ކަމެއް. ރާބުއިމަކީ ރަސޫލާއަށް އާއިޝަތުގެފާނަށް ފުރައްސާރަކުރުމަކީ، ވައްކަންކުރުމަކީ ދީނުގައި މަނާ ކަމެއް. މައްސަލައަކީ ތަންފީޒުުރާން ނުކެރުން.\nމެއި 17, 2019 17:13\nމަނާ ކަންތައް ކުރީމަ ވާކަމެއް އޮވޭބާ\nމިހާރުވެސް ކަންކަން މަނާ ސަރަހައްދުތައް އޮވޭ\nމެއި 17, 2019 17:14\nދަރިވަރުންނަށް ނާސްތާ ދޭ ފަދައިން ކުޅުޖަހަން ބޭނުންވާ މީހުންނަށް ސަރުކާރުގެ ޚަރަދުގައި ފީކުދާނެއް ހޯދާދީ ރަޖިސްޓްރީކޮށްދޭންވީނު! ކެކެކެކެކެކެކެކެކެ\nމެއި 17, 2019 17:17\nމާލެ މަގުމައްޗައް ނިކުތުން މަނާކޮއްބަލަ އޭރުން ތިޔަ ކުޅެއްނުޖެހޭނެ އެއްނު\nމެއި 17, 2019 17:53\nރަގަޅުކަމެއް އެކަމަކު ކިހިނެއް ބަލާނީ. ކޮއްމެ ހޮޓަލެއްގެ ކުރިމަތީގަ ފުލުހަކު ބަހައްޓައިގެން ވާނީ.\nމެއި 17, 2019 17:58\nމާލޭ މަގުމައްޗަށް ނުކުންނަނަމަ ފައިސާ ދައްކާގޮތައް ހަދާ. އޭރުން މާލޭސިޓީ ކައުންސިލަށް ލާރިލިބި ތޮއްޖެހުން ކުޑަވެ ކުޅުޖެހުންވެސް މަދުވާނެކަމަށްފެނޭ.\nމެއި 17, 2019 18:03\nއާންމުރައްކާތެރިކަމައް ދަރިންނާ ކުޑަކުދިންނާ ޖުމްލަކޮއް ވަރައް ރަނގަޅުކަމެއް މިހާރު ވާގޮތަކީ މަތީބުރީގަ ހުރެފަ ތިރިޔައްވެސް ހަމަޖަހަނީ މީވަރައްދެރަ ކަންކަން\nމެއި 17, 2019 18:36\nފުރަތަމަ މާލޭ މަގުތަކުގަ ދުއްްވޭގޮތް ހަދާބަލަ، މި މަގުތަކުގަ ދުއްވުމެކޭ ކަނޑުގަދަ ދުވަހެއްގަ ހުވަދޫ ކަނޑު ހުރަސްކުރުމެކޭ ތަފާތެއް ނެތް، ކުރަން ތިއުޅެނީ ހުސް ރަގަޅު ކަންތައް ތައް، އެކަކަމު ރައްޔިތުން ބަލައި ނުގަންނަ އެއްވެސް ކަމެއް ކުރިއަކަށް ނުދާނެ، މަގުމަތީ ގެ ކިތައް ޤަވާޢިދު ތަންފީޒް ނުކުކުރެވި އޮތްކަން އެނގޭތޯ،\nމެއި 17, 2019 18:45\nހައްހައްހާ! ކުޅުޖެހުންތަ ކުކުޅު ގެންގުޅުންތަ! އަޖާއިބު ހައިރާންވެއްޖެ. ކުރެވޭވަރު ކަންތައް ކުރަން އުޅޭ. ކުރާނެ ކަމެއް ނޭނގިގެން އުޅޭ ކައުންސިލެއް. ތިޔަ ގަވާއިދު ތަންފީޒުކުރާނީ ކާކު؟ އެމީހަކު ބޯކޮޅު މައްޗަށް ޖަހައިގެން އެބަހުރިތަ! ކަންކަންމަތީގައި މަގުމަތީގައި ހުންނަ ކުނިފޮށިގަނޑުތައް ނެގޭތޯ އިހަށް ބަލާ. އޭގެ ފަހުން އެހެން ކަމަކާ އުޅޭ.\nމެއި 17, 2019 18:46\nކުޅުޖަހާ މީހާގެ ނަން ހާމަކުރެވިދާނެ. މަސްތުވާތަކެތި ބޮއި ވިއްކައި ހަދާ މީހާގެ ނަމެއް ހާމައެއް ނުކުރެވޭނެ. ސަޅި.\nމެއި 17, 2019 18:51\nމިމީހުން ހީވަނީ ކުރާނެކަނެއް ނެތިގެން އުޅޭބައެއްހެން. ތިޔަށްވުރެ ރަނގަޅުވާނެ މާލޭގެ ގެތަކުގެ ދިޔަދޮވި ހަރުކުރަން އެންގުމާ އެއާކޯނުން މީހުންގެ ބޮލަށް ފެން ނުފައިބާނެގޮތް ހެދުން. ޒމރ މެންގެ ކަމަކީ ނޫހަށް ނަން އަރާތޯބެލުން\nމެއި 17, 2019 19:00\nމަގުމަތީގައި ކިސް ކުރުމާއި ، ދެޖިންސް އެކަހެރި ކޮށްތިބުން މަނާކުރިނަމަ ހާދަ ރަނގަޅުވީސް! މިހާރަކު ނުކެރޭ ދަރިންގޮވައިގެން ބޭރަށް ނުކުމެ ހިނގާލާކަށް ، ފެންނަ މަންޒަރުތަކުން ލަދުން ބޯހަލާކު ހިތަށް އަރާ މީހަމަ މުސްލިމް ޤައުމެއްބާވައޭވެސް!! މިކަންތައް ހައްލުކުރުން މާ އައުލާ ކަންބޮޑު، އޭރުން ގައިމު އިޖުތިމައީ ފޭރާން ވީދިގެން ނުދާނެ!! އުންމީދުކުރަން ސަރުކާރުން މިކަންތަކާ ދޭތެރޭ ވިސްނާނެ ކަމަށް !!\nމެއި 17, 2019 19:28\nތިއަށްވުރެ ރަނގަޅުވާނެ ފޮޑިޖެހުން ހުއްޓުވިއްޔާ\nމެއި 17, 2019 19:52\nއިމާރަތްތަކުގައި ކަރަންޓްވަޔަރުކުރުމަކީ މިދާއިރައިންކިޔަވައިގެ މޯލްޑިވްސް އެނަރޖީއޮތޯރިޓީން ހުއްދަކުރާ ލައިސެންސްއެއް ނަގައިގެންނޫނީ ނުކުރެވޭކަމެއް އެކަމަކު މިބަންގާޅިން ގޭގެއާއި އިމާރަތްތަކުގައިހިތައްއެރިގޮތަކަށް ނަރުއަޅައިފައި ރުފިޔާބޮނޑި ހިފައިގެންދާނެ ދިވެހިންތިބެންޖެހެނީ އަތްޖަހަން މިބަންގާޅިންނަށްކަށްނޭގޭ މަތީލޯޑްނަގާ އެއްޗެއްސައް ވައިރުކޮށްފައިހުންނަންޖެހޭނީ ކޮންގޮތަކަށްކަމެއްވެސް އިރުކޮޅަކުންބުނާނެ އޭސީ އަށް ގުޅައިފަންސޮކެޓްހުރީވިރިފައޭ މިވަނީކިހެނެއްކަމެއްބަންގާޅިންނަކަށްނޭގޭ މިވެސްމަނާކަމެއް ކީއްވެނުހުއްޓުވެންވީ\nމެއި 17, 2019 20:14\nމިސަރުކާރަކީ ތަރުތީބު އޮޅިފައިވާ ސަރުކާރެއް.. މި މީހުން އޮފީހައްވެސް ހިނގައިދާނެ ފަޓުލޫނު މަތީން ޖަންގިޔާ ލައިގެންވެސް. ބަލަގަ މަގުމަތީގައި ހުރި ވަޅުގަނޑުތައް ރަނގަޅުކޮއް އެއްވަރުކޮއްބަލަ ފުރަތަމަ. އަދި ކާނުތައް ނުބެދޭ ގޮތައް ހަދާބަލަ.. އަދި އެއްގަވާއިދަކުން މަގުމަތި ކުނިކަހާ ކުނީންރައްކާތެރިކޮއްބަލަ.. ޕާކިން ޖާގަ އުފައްދަބަލަ.. އެއައްފަު ސިނގިރޭޓު ބުއިން މަނާކުރިޔަސް ރައްޔިތުންނެއް މަލާމާތެއް ނުކުރާނެ.\nމެއި 17, 2019 20:52\nމިހީވަނީ އަލަށް ކުރަން އުޅޭކަމެއްހެން. ބަލަގަ މިހާރުވެސް އެއީ ޤާނޫނީ ގޮތުން މަނާ ކަމެއް..\nމެއި 17, 2019 20:55\nމީދެން ބޮޑުބެގެން ވާ ވަބާއެއްނު. މަގުމަތީގަ ބޫން ކަނޑާފަ ދުއްވާ ސައިކަލު މިއުޅެނީ ނުހުއްޓުވިގެން.... އަދި އެއީ ފާޅުކަން ބޮޑު ގޮތެއްގަ ކުރާ ކަންކަން.... ދެން ސިއްރު ސިއްރުން ޖަހާ ކުޅު ގަނޑު ޖެހުން ކިހިނެއް ހުއްޓުވާނީ ؟؟؟؟؟\nމެއި 17, 2019 20:56\n. މަގުމަތީގަ ބޫން ކަނޑާފަ ދުއްވާ ސައިކަލު މިއުޅެނީ ނުހުއްޓުވިގެން.... އަދި އެއީ ފާޅުކަން ބޮޑު ގޮތެއްގަ ކުރާ ކަންކަން.... ދެން ސިއްރު ސިއްރުން ޖަހާ ކުޅު ގަނޑު ޖެހުން ކިހިނެއް ހުއްޓުވާނީ ؟؟؟؟؟\nމެއި 17, 2019 21:20\nދުވާރު ބެދޭގޮތަށް ވެހިކަލް ޕާރކް ކޮށްފައި ބެހެއްޓުންވެސް މަނާކުރަންވީ.... އިސްފަސް ކުރުމުގަ މައްސަލައެއް އެބައުޅޭ\nމެއި 17, 2019 22:05\nމާ ކަންކަންވާ ބައެއްކަމަށް ދެއްކެން ނޫޅޭ.\nމެއި 17, 2019 22:08\nމާލޭގެ ކުލި ބޮޑުކުރުން ވެސް މަނާ ކުރަންވީ އެއްނު، ހެޔޮނުވަާނެ\nމެއި 17, 2019 22:18\nމާލެ މަގުތަށް މަތި ހޭކެޑިގެން އުޅޭ ކުދިން ކޮޅު ސާފުކުރިށް މާތާހިރުވާނެ\nމެއި 17, 2019 22:28\nއިސްލާމް ދީނުގައި އަންގަވާފައިވާ ގޮތަށް ހެދުން އަޅައިގެން ނޫނީ ބޭރަށް ނުނިކުމެވޭގޮތް ހަދާބަލަ، ދިވެހި ފާސްކުރި ހެދުމޭކިޔާ ހެދުމުން ނިވާވޭބާ، އަދި އެއާއެކު އަޅާ ބުރުގާ އެހާކުޑަ. މީތި އުވާލާފަ އައުަރަ ނިވާވާ ޤައުމީ ހެދުމެއް ހޯދަންވެއްޖެނު.\nމެއި 18, 2019 02:10\nއަސްލު ތީވަރަށް ރަގަޅު ކަމެއް..މަގުތަކަށް ރަތްކުޅު ޖަހާވަރުން މުޅިމަގުތަށް އޮންނަނީ ރަތްކުލަޔަށް ވެފަ.. އަދި މަގުތަކުގަ ހުންނަ ސައިކަލު ތަކުގެ ފޮޅު ތަކުގައިވެސް ހުސް ރަތްކުލަ.\nމެއި 18, 2019 04:43\nއަވަހަށް ތިކަން ކުރޭ


ބައެއް މުޢާމަލާތްތަކުގެ ތެރެއަށް ރިބާ ވަދެފައިވާކުންފުންޏާއި ބޭންކުތަކުގެ ހިއްސާގަތުމުގެ ޙުކުމް | މުޢާމަލާތު | ފިޤުހު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފިޤުހު މުޢާމަލާތު ބައެއް މުޢާމަލާތްތަކުގެ ތެރެއަށް ރިބާ ވަދެފައިވާކުންފުންޏާއި ބޭންކުތަކުގެ ހިއްސާގަތުމުގެ ޙުކުމް\nތިރީގައި މިވަނީ ''ބައެއް މުޢާމަލާތްތަކުގެ ތެރެއަށް ރިބާ ވަދެފައިވާ ކުންފުންޏާއި ބޭންކުތަކުގެ ހިއްސާގަތުމުގެ ޙުކުމް'' މި ނަމުގައި ރާބިޠާއިން ނެރެފައިވާ ޤަރާރްގެ ދިވެހި ތަރުޖަމާއެވެ.\nޤަރާރް:4، 14 ވަނަ ބައްދަލުވުން\n''ރާބިޠަތުލް ޢާލަމުލް އިސްލާމީގެ މަޖްމަޢް އަލްފިޤްހީ އަލްއިސްލާމީ ގެ ސާދަވަނަ ބައްދަލުވުން، 20 ޝަޢްބާން 1415 ހ ، 21 ޖެނުއަރީ 1995 މ ގައި މައްކާގައި ވަނީ ބޭއްވިފައެވެ. އަދި މި މައުޟޫއަށް ބެލުމަށް ފަހު މި އަންނަނިވި ޤަރާރު ނެގީމެވެ:-\n1- މުޢާމަލާތްތަކުގެ އަސްލަކީ ޙަލާލްވެ ހުއްދަވުން ކަމަށް ވާ ހިނދު، ޝަރުޢީ ގޮތުން ހުއްދަ މަސައްކަތް ކުރުމަށްޓަކައި، ހިއްސާވާ ކުންފުނިތައް އުފެއްދުމަކީ ދީނުގައި ހުއްދަ ކަމެކެވެ.\n2- ކުންފުނީގެ އަސާސީ މަސައްކަތަކީ، ޙަރާމް ކަމެއް ކަމުގައިވާ ކުންފުންޏެއްގައި ހިއްސާވުމަކީ، އެއީ ޙަރާމް ކަމެއް ކަމާމެދު އެއްވެސް ޚިލާފެއް ނެތެވެ. އޭގެ މިސާލަކީ ރިބާ މުޢާމަލާތު ހިންގުން، ޙަރާމް ތަކެތި އުފައްދައި ވިޔަފާރި ކުރުން ފަދަ ކަންތައްތަކެވެ.\n3- އޭގެ ބައެއް މުޢާމާލާތްތަކުގެ ތެރެއަށް ރިބާ ވަދެއްޖެ ކުންފުއްޏެއްގެ ހިއްސާ ގަތުމަކީ، އެކަން އެނގިހުރެ، މުސްލިމަކަށް ހުއްދަ ކަމެއް ނޫނެވެ.\n4- ކުންފުނިން ރިބާ އެކުލެވޭ މުޢާމަލާތެއް އެބަ ހިންގާކަން ނޭނގި ހުރެ، އެ ކުންފުނީގައި ހިއްސާވުމަށްފަހު، އެކަން އެނގިއްޖެނަމަ އޭނާގެ މައްޗަށް ވާޖިބުވެގެން ވަނީ ކުންފުނިން ވަކިވުމެވެ.\nޙަރާމް ކަމެއް ކުރާ ކުންފުންޏެއްގައި ހިއްސާވުމަކީ ޙަރާމް ކަމެއްކަން ވަރަށް ފާޅެވެ. ޙަރާމްކަން އެނގެނީ، ޤުރުއާނާއި ސުންނަތުގައި ރިބާ އާ ބެހޭ ގޮތުން އައިސްފައިވާ ދަލީލުތަކުންނެވެ. އަދި އެނގިހުރެ، ރިބާ މުޢާމަލާތް ހިންގާ ކުންފުންޏެއްގައި ބައިވެރިވުމުގެ މާނައަކީ، ހިއްސާ ގަންނަ މީހާ ސީދާ ގޮތެއްގައި ރިބާ އާ މުޢާމަލާތް ކުރުމެވެ. އެހެނީ ހިއްސާއަކީ، ކުންފުނީގެ ރައުސްމާލުން އެތިކޮޅެކެވެ. އަދި ހިއްސާދާރަކީ ކުންފުނީގައި ވާ ތަކެތީގެ މިލްކިއްޔާތުގައި ވެސް ބައިވެރިވާ މީހެކެވެ. މިހެވީމާ، ބޭންކު ފައިދާ ހިމެނޭގޮތަށް ކުންފުނި ނަގާ ކޮންމެ ދަރަންޏަކީ، ނުވަތަ ފައިދާ ލާފައި ކުންފުނިން އެހެން ފަރާތަކަށް ދޭ ކޮންމެ ދަރަންޏަކީ، އޭގައި ހިއްސާދާރު ހިއްސާވާ ފާފައެކެވެ. މިހެން މިކަން ވާން ޖެހޭ އަނެއް ސަބަބަކީ، ކުންފުނީގެ އިސްވެރިން ފައިދާ ހިމެނޭ ދަރަނި ނަގައި ހަދަނީ، ހިއްސާދާރުންގެ ފަރާތުންނެވެ. އެ މީހުންގެ ވަކީލެއްގެ ހައިސިއްޔަތުންނެވެ. ޙަރާމް ކަމެއް ކުރަން މީހަކާ ހަވާލު ކުރުމަކީ (ތައުކީލު ކުރުން) ޙަރާމް ކަމެކެވެ. ''\nމި ޤަރާރުގައިވާ 1،2،3 ވަނަ ނުކުތާތަކަކީ، މުނައްޡަމަތުލް މުއުތަމަރުލް އިސްލާމީގެ މަޖްމަޢުލް ފިޤްހުލް އިސްލާމީ އިން ވެސް ނެރެފައިވާ ޤަރާރެއްގައި، ހަމަ އެއް ޢިބާރާތަކުން ހުރި ނުކުތާތަކެކެވެ. އެއީ ޤަރާރް ނަމްބަރު 63 ، 1/7 . ހިޖުރައިން 7-12 ޛިލްޤަޢްދާ 1412 ، މީލާދީން 9-14 މޭ 1992 .


BREAKING NEWS: Gaza Muzaaharaa Ah Israel In Badi Jahaa Gina Bayaku Zaham Kohlaifi - Vaguthu\nޣައްޒާ މުޒާހާރާ ތެރެއަށް އިސްރާއީލުން ބަޑި ޖަހާ ގިނަ ބަޔަކު ޒަހަމްކޮށްލައިފި\nމިއަދުގެ މުޒާހަރާގައި ޒަހަމްވި މީހެއް – ވަގުތު އިމޭޖްސް: ވަފާ\nފަލަސްތީންގެ ޣައްޒާގައި ކޮންމެ ހުކުރު ދުވަހަކު ސިލްސިލާކޮށް ކުރިއަށް ގެންދާ މުޒާހަރާގެ ތެރެއިން މިއަދުގެ މުޒާހަރާ އަށް އިސްރާއީލް ސިފައިން ބަޑި ޖަހާ 120 އަށް ވުރެ ގިނަ މީހުން ޒަހަމްކޮށްލައިފިއެވެ.\nޣައްޒާގައި ހުންނަ "ވަގުތު" ގެ ނޫސްވެރިޔާ ވަފާ އަލްއުދައިނީ ބުނީ މިއަދުގެ މުޒާހަރާގެ ތެރެއަށް އިސްރާއީލް ސިފައިން ބަޑި ޖެހުމުން ޒަހަމްވި މީހުންގެ އަދަދު 120 އަށް އަރާކަން މިހާރު ޣައްޒާގެ ހެލްތު މިނިސްޓްރީން ކަށަވަރު ކޮށްދީފައިވާ ކަމަށެވެ. އޭގެ ތެރެއިން 40 އަށް ވުރެ ގިނަ މީހުންގެ ގަޔަށް ވަނީ ވަޒަން އަރަން އަރާފައެވެ.\n"ޒަހަމްވި މީހުންގެ ތެރޭގައި މުޒާހަރާގެ ބައިވެރިންނަށް ސިއްހީ އެހީތެރިކަން ފޯރުކޮށްދެމުން ގެންދިޔަ ތިން ޕެރަމެޑިކުން ވެސް ހިމެނޭ. އޭގެ ތެރެއިން އެކަކީ އަންހެނެއް. އޭނާގެ ބޯ ވަނީ ވަރަށް ބޮޑަށް ޒަހަމް ވެފައި." ވަފާ ބުންޏެވެ.\nޣައްޒާގެ ރައްޔިތުން ކޮންމެ ހުކުރު ދުވަހު ސިލްސިލާ މުޒާހަރާތައް ކުރަމުން ގެންދަނީ އިސްރާއީލުން ޣައްޒާ ހިސޯރުކޮށްފައި އޮންނަތާ 12 އަހަރަށް ވުރެ ގިނަ ދުވަސްވެ، ހުރިހާ އިންސާނީ ޙައްޤަކުން ޣައްޒާގެ ރައްޔިތުން މަހްރޫމް ކޮށްފައި ވާތީ އެކަމާއި ދެކޮޅު ހެދުމުގެ ގޮތުންނެވެ.\nމިދިޔަ އަހަރުން ފެށިގެން ޣައްޒާގައި ކުރިއަށް ގެންދާ ސިލްސިލާ މުޒާހަރާތަކުގެ ތެރެއަށް އިސްރާއީލުން ހަމަލާދީ 300 އަށް ވުރެ ގިނަ މީހުން މިހާތަނަށް ވަނީ ޝަހީދުކޮށްލާފައެވެ. އަދި 17000 އަށް ވުރެ ގިނަ މީހުން ޒަހަމް ކޮށްލާފައިވެއެވެ.\nމިމުޒާހަރާ ފެށުނީ މިދިޔަ އަހަރުގެ މާޗް 30 ވަނަ ދުވަހު އެވެ. އެއީ ގައުމުން ބޭރުކޮށްލެވިފައިވާ ރެފިއުޖީންނަށް އަނބުރާ ގައުމަށް އައުމުގެ ފުރުސަތު ދިނުމަށް ގޮވާލާ ފެށި މުޒާހަރާއެކެވެ.


ފިޓްފާޒިލްގެ ނަސީބުވެރިއަކަށް ޝަރުމީލާވުން، ރާވައިގެން ކުރިކަމެއްބާ؟ – Dhen.mv\nފިޓްފާޒިލްގެ ނަސީބުވެރިއަކަށް ޝަރުމީލާވުން، ރާވައިގެން ކުރިކަމެއްބާ؟\nJune 22, 2020 - 11:45 pm\nއިންސްޓަގްރާމްގައި މިހާތަނަށް މީހަކު ދިން އެންމެ އަގުބޮޑު އެއް ގިވްއަވޭ އަކީ "ފިޓްފާޒިލް" އިން ދިން ގިވްއަވޭ ކަމަށް ގިނަ ބަޔަކު ދެކެއެވެ.\nއެގިވްއަވޭގެ ނަސީބުވެރިއަކަށް މިމަހުގެ 20 ވަނަ ދުވަހު އައިޝަތު ޝަރުމީލާ ހޮވާފައިވާއިރު އެނަތީޖާއާއި ދޭތެރޭ ބައެއް މީހުން އަންނަނީ ސުވާލު އުފައްދަމުންނެވެ.\nއެގޮތުން ޝަރުމީލާގެ އެކައުންޓަކީ ފާޒިލް އަމިއްލައަކަށް އުފައްދައިގެން އުޅޭ އެކައުންޓެއް ކަމަށް ބައެއް ފަރާތްތަކުން ތުހުމަތުކުރަމުން ބުނެފައިވަނީ "ޝަރުމީލާ" އެޕޯސްޓުގައި ޓެގު ކޮށްފައިވަނީ ވެސް އެންމެ މީހަކަށް ކަމަށާއި އެއީ އަސްލު އައިޑީ އަކަށް ނުވުމުން ގިނަ އެކުވެރިން ވެސް ނެތީމަ ކަމަށެވެ.\nމީގެއިތުރުން ބައެއް ފަރާތްތަކުން ބުނެފައިވަނީ "ޝަރުމީލާ" އެއައިޑީ ދަންނަންތޯ އެހެން މީހުން ކައިރީ އެހުމުން ވެސް އޭނާ ދަންނަ އެކަކުވެސް ނެތް ކަމަށާއި ފާޒިލް އެންމެ ނަސީބުވެރިއެއް ހޮވާތީ ވެސް ޝައްކު އުފެދުނު ކަމަށެވެ.\nކޮންމެހެނަކަސް މިފަދަ ކަމެއް ފާޒިލް ކުރިނަމަ މިއީ ވަރަށް ވެސް ހިތާމަހުރި ކަމެކެވެ. އަދި މިއީ އާއްމުންގެ ނުރުހުން އޭނާއަށް ވަރަށް ބޮޑަށް އަމާޒުވެސް ވާނެ ކަމެކެވެ.\n"ފިޓްފާޒިލް" ގިވްއަވޭގައި ހަދިޔާއެއްގެ ގޮތުން "ދީފައިވަނީ" އެޕަލް ބްރޭންޑުގެ މެކްބުކާއި، މެޖިކް ކީބޯޑާއި، ޓްރެކްޕެޑާއި އެއާޕޮޑަކާއި، އައިފޯނު އެކްސްއެސް މެކްސް އަކާއި އައިފޯނު ދެ ކަވަރުގެ އިތުރުން ވިކްޓޯރިއާ ސީކްރެޓުގެ ގިފްޓް ޕެކެކެވެ. މީގެ އިތުރުން ވިކްޓޯރިއާ ސީކްރެޓުގެ ޓޯޓާއި، ގިއޯޖީ އަރްމާނީ ގެ ރަތް ކްލަޗާއި، ޗެނަލް ކޮކޯ ގެ ގިފްޓް ޕެކެއް ވެސް ހިމެނެއެވެ. އަދި ގޫޗީ ޕާފިއުމް ގިފްޓް ޕެކެއްގެ އިތުރުން ވެސް ޑިއޯ ލިޕް ގްލޯ ބާމް އާއި ޑިއޯ ޖޯއީ ސެންޓު ފުޅިއެއްގެ އިތުރުން ޑިއޮ ބްރޭންޑޫގެ ހަތަރު ލިޕްސްޓިކާއި ގިވެންޝީ ބޭގް އެއްވެސް ދިންކަމަށް ބުނެއެވެ.


Nafurathu ufahdhaa kamah bune Nasheed ge faadu kiyun Rajje Tv ah\nނަފުރަތު އުފައްދާ ކަމަށް ވިދާޅުވެ ނަޝީދުގެ ފާޑުކިޔުން ރާއްޖެޓީވީއަށް\nރާއްޖެޓީވީގެ ސީއޯއޯއާއެކު ރައީސް ނަޝީދު: ރާއްޖެޓީވީއަށް ފާޑުވިދާޅުވި --\nއެމްޑީޕީގެ ސިޔާސަތުތަކާ އެއްގޮތަށް ކޮންޓެންޓް ގެނެސްދޭ ރާއްޖެޓީވީއަށް އެމްޑީޕީގެ ރައީސް މުހައްމަދު ނަޝީދު ވަރަށް ބޮޑަށް ފާޑުވިދާޅުވެއްޖެ އެވެ.\nމީގެކުރިން ރާއްޖެޓީވީއަށާއި އެ ޓީވީގެ ނޫސްވެރިންނަށް އެކި ފަހަރު މަތިން ތައުރީފް ކުރައްވައި ރައީސް ނަޝީދު ފުރަތަމަ ފަހަރަށް ރާއްޖެޓީވީއަށް ފާޑުވިދާޅުވީ އެ ސްޓޭޝަނަށް ދެއްވި އިންޓަވިއުއެއްގެ ތެރޭގަ އެވެ.\nރާއްޖެޓީވީއާމެދު ހިތްހަމަނުޖެހިވަޑައިގެން، ރައީސް ނަޝީދު ވާހަކަފުޅު ދެއްކެވީ ރާއްޖޭގެ ނިޒާމް، ބަރުލަމާނީ ނިޒާމަށް ފުރޮޅާލައްވާނަންތޯ އެމަނިކުފާނާ ތަކުރާރުކޮށް ސުވާލު ކުރެއްވުމުންނެެވެ.\nއެ ސުވާލަށް ޖަވާބު ދެއްވަމުން ރައީސް ނަޝީދު ވިދާޅުވީ، ރާއްޖެޓީވީއިން ބޭނުން ވަނީ "ސެންސޭޝަން"ކަން ވަރަށް ރަނގަޅަށް އެމަނިކުފާނަށް އެނގިވަޑައިގަންނަވާ ކަމަށެވެ.\n"ރާއްޖެޓީވީގެ ބޭނުމަކީ ހިޔާލު ތަފާތުކުރުމާއި ނަފުރަތު އުފެއްދުމާއި ފޯލްޓް ލައިނެއް ގެނައުން، އެހެންނަމަވެސް ގަބޫލު ކުރައްވާ، ދެނެވަޑައިގަންނަވާ، އަޅުގަނޑުމެންގެ އަތް ވެސް ނުގުޑާނެ،" ރައީސް ނަޝީދު ވިދާޅުވި އެވެ.\nއަތުގެ ދެ އިނގިލި ދެއްކެވުމަށްފަހު ރައީސް ނަޝީދު ވިދާޅުވީ އެމަނިކުފާނާއި ރައީސް އިބްރާހިމް މުހައްމަދު ސޯލިހު ތިއްބަވާނީ އެގޮތަށް ބަދަހިކޮށް ކަމަށެވެ.\n"އަޅުގަނޑުމެންނަށް އެނގޭ ނޫސްވެރިން ބޭނުން ވަނީ ދިވެހިރާއްޖޭގެ ރައްޔިތުންގެ ހިތްތަކުގައި ބައިވަރު ސުވާލުތަކެއް އުފެއްދުމަށްކަން، ތިޔަ ބޭފުޅުން ދެކެވަޑައިގަންނަވާ ނޫސްވެރިކަމުގައި އެއީ ރަނގަޅު ކަމަކަށް ވެސް ވެދާނެ، އެހެންނަމަވެސް އަޅުގަނޑެއް އެ ދަރަޖައަކަށް ނުދާނެ،" ރައީސް ނަޝީދު ވިދާޅުވި އެވެ.\nރައީސް ނަޝީދު ވިދާޅުވި ގޮތުގައި ސިޔާސީ ވާހަކަތައް ޒާތީކޮށްގެން ނުވާނެ އެވެ. ނެތިމޮށުމާއި ޣީބަބުނުމާއި ދެބައޮޑުވުން އޮވެގެން ނުވާނެ ކަމަށެވެ. އެއީ ސިޔާސީ މަޝްވަރާ ކުރުން ނޫން ކަމަށް ވިދާޅުވި އެވެ.\n"އެ ކަންތައްތައް ނުކުރާށޭ، ދެން ކޮންމެ މީހަކު އައިސް އޭނާ ބުންޏޭ މިހެން މީނަ އޭނާ ބުންޏޭ، އޭނާ ބުންޏޭ މިހެން އެހެން ހަދަނީއޭ، އެއްގޮތަކަށް ވެސް އަޅުގަނޑަކަަށް ނުފެނޭ އެއީ ސިޔާސީ ކަމެއް ކަމަކަށް، ބަސްތައް ވެސް ސިޔާސީ މަޝްރަހާ ގުޅޭ ގޮތަށް ބޭނުން ކުރާށޭ،" ރައީސް ނަޝީދު ވިދާޅުވި އެވެ.\nރައީސް ނަޝީދު ވިދާޅުވީ އެމަނިކުފާނު މި ސަރުކާރުގައި ކުރައްވާނެ މަސައްކަތްޕުޅަކީ ރައީސް ސޯލިހުގެ ވެރިކަން ދެމެހެއްޓުމުގެ މަަސައްކަތްޕުޅު ކަމަށެވެ. ގާނޫނީ ގޮތުން އެކަމަށް އެމަނިކުފާނަށް ކުރެއްވޭނެ ކޮންމެ ކަމެއް ވެސް ކުރައްވާނެ ކަމަށް ރައީސް ނަޝީދު ވިދާޅުވި އެވެ.\n"މި ދިވެހިރާއްޖޭގެ ސިޔާސި ކަންކަމުގައި އަޅުގަނޑު ނޫޅޭނެ އެއްގޮތެއް ވެސް ނެތް، ހަމަ އެއްގޮތެއް ވެސް ނެތް،" ރައީސް ނަޝީދު ވިދާޅުވި އެވެ.\nރައީސް ނަޝީދު ވަނީ އެ އިންޓަވިއުގައި ބަރުލަމާނީ ނިޒާމަށް އެމަނިކުފާނު ދައްކަވާ ތާއިދު ތަކުރާރު ކުރައްވާފަ އެވެ. އެމަނިކުފާނު ދެކެވަޑައިގަންނަވާ ގޮތުގައި ރައްޔިތުންނަށް އެންމެ މަންފާ ބޮޑީ އެ ނިޒާމްގަ އެވެ. ރައީސް ސޯލިހަށް ވެރިކަމުގެ ދައުރެއް ލިބެންޖެހޭކަން ގަބޫލުކުރައްވާ ކަމަށް ވެސް ރައީސް ނަޝީދު ވިދާޅުވި އެވެ.\nރައީސް މުހައްމަދު ނަޝީދު ރާއްޖެ ޓީވީ ދިވެހި މީޑިއާ\nއިބްރާހިމްގެ ފޮތެއް ނަޝީދު ނެރެދެއްވަފި\nރައީސް ނަޝީދު މާކަނާޝޯގެ ދިފާއުގައި!


މި އިޢުލާންވަނީ 23 ޖުލައި 2019 1055 ގައި ބާތިލް ކުރެވިފައެވެ.\nފޮތްތައް ދަރިވަރުންނާއި މުދައްރިސުންނަށް ބޭނުންކުރެވޭނެ އިންތިޒާމް ހަމަޖެއްސުން.\nލައިބްރަރީއަށް ދަރިވަރުން ޝައުޤުވެރި ކުރުވުމަށް ތަން އިންތިޒާމް ކުރުން.\nލައިބްރަރީ ގަޑިއަށް ދަރިވަރުން ގޮވައިގެން ދުރުވާ މުދައްރިސަށް އެހީތެރިވެ ދިނުން.\nލައިބްރަރީ ސާފުތާހިރުކޮށް ބޭއްވުމަށް ދަރިވަރުންނާއި މުދައްރިސުންނަށް ބާރުއަޅައި، އެކަން ތަންފީޒުކުރުން.\nދަރިވަރުންގެ ފުށުން ފެންނަ އަޚުލާގީ މައްސަލަތައް ނޯޓުކޮށް، ލީޑިންގ ޓީޗަރަށް އެންގުން.\nޔުނީފޯމު ކޯޑާއި ޚިލާފުވާ ދަރިވަރުން ފާހަގަކޮށް ޔުނީފޯމު އިސްލާހު ކުރުމަށް ބާރުއެޅުމާއެކު، ލީޑިން ޓީޗަރަށް އެންގުން.\nހުރިހާ ފަރާތްތަކުންވެސް، (ލައިބްރަރީގައި ހޭދަކުރާ ވަގުތުތަކުގައި) ލައިބްރަރީގެ ގަވާއިދުތަކާއި އެއްގޮތަށް ޢަމަލުކުރަމުން ދާކަން ކަށަވަރު ކުރުން.\nދަރިވަރުންގެ ކުރިއެރުމަށް ހިންގާ އިތުރު ހަރަކާތް ތަކުގައި އަމަލީގޮތުން ބައިވެރިވެ، ހަވާލު ކުރެވިފައިވާ ހަރަކާތެއް ސްކޫލް އެކްޓިވިޓީ ކަލަންޑަރުގައިވާ ގޮތުގެ މަތިން ރާވައި ހިންގުން.\nސާނަވީ ނުވަތަ އެއާ އެއްފެންވަރެއްގެ އިމްތިހާނަކުން2މާއްދާއިން ދަށްވެގެން "ޑީ" ގުރޭޑް ލިބިފައިވުމާއެކު، އޭގެ އިތުރުން ސެކަންޑަރީ ސްކޫލް ސެޓްފިކެޓް ނުވަތަ ހަޔަރ ސެކަންޑަރީ ސުކޫލް ސެޓްފިކެޓް އިމްތިހާނުގައި "ދިވެހި" މި މާއްދާއިން ދަށްވެގެން "ސީ" ފާސް ލިބިފައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖުލައި 23 ދުވަހުގެ 13:30 ގެ ކުރިން، ނޮޅިވަރަމު ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ޖުލައި 24 އާއި 28 އާ ދެމެދު، ނޮޅިވަރަމު ސްކޫލް ގައެވެ.


JSC in massalla eh balaa kameh angaafa eh nuvey: Gaazee Hailam\nކްރިމިނަލް ކޯޓުގެ އިސް ގާޒީ ހައިލަމް.\nޖޭއެސްސީން މައްސަލައެއް ބަލާ ކަމެއް އަންގާފައެއް ނުވޭ: ގާޒީ ހައިލަމް\nކްރިމިނަލް ކޯޓުގެ އިސް ގާޒީ އަހުމަދު ހައިލަމްގެ މައްސަލައެއް ބަލަން ޖުޑީޝަލް ސާވިސް ކޮމިޝަން (ޖޭއެސްސީ) އިން ނިންމާފައިވާކަން އެ ކޮމިޝަނުން ގާޒީ ހައިލަމް އަށް އަންގާފައި ނުވާ ކަމަށް އެމަނިކުފާނު މިއަދު ވިދާޅުވެއްޖެ އެވެ.\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ މައްޗަށް ދައުލަތުން ކުރާ މަނީ ލޯންޑަރިން މައްސަލައިގެ މިއަދުގެ ޝަރީއަތުގެ މަޖިލީހުގައި ޔާމީންގެ ގާނޫނީ ވަކީލުންގެ ޓީމުން ވަނީ މައްސަލަ ބެއްލެވުމަށް ފަނޑިޔާރުންގެ ބެންޗެއް އެކުލަވާލުމަށް ދަންނަވާފައެވެ. އަދި މީގެކުރިންވެސް ފަނޑިޔާރުންގެ ބެންޗެއް އެކުލަވާލުމަށް ކްރިމިނަލް ކޯޓަށާއި ސުޕްރީމް ކޯޓަށްވެސް ހުށަހަޅާފައިވާ ކަމަށް ޔާމީންގެ ގާނޫނީ ވަކީލް އަބްދުﷲ ޝިޔާޒު ވަނީ ވިދާޅުވެފައެވެ.\nޝިޔާޒުގެ އެވާހަކަތަކާއި ގުޅިގެން ރައީސް ޔާމީންގެ މައްސަލަ ބައްލަވާ ކްރިމިނަލް ކޯޓުގެ އިސް ގާޒީ އަހްމަދު ހައިލަމް ވަނީ މައްސަލަ ބައްލަވާ ގާޒީ ބަދަލު ކުރަން ބޭނުންވާ ސަބަބަކީ ކޮބައިތޯ އައްސަވާފައެވެ. ޖަވާބުގައި ޔާމީންގެ ވަކީލު ޝިޔާޒު ވިދާޅުވީ ގާޒީ ހައިލަމްގެ މައްސަލައެއް ޖޭއެސްސީން ބަލަމުންދާ ކަމަށާއި އެ އެ ކޮމިޝަނަކީ ގާޒީ ހައިލަމް ސަސްޕެންޑު ކުރުމުގެ ބާރުވެސް ލިބިފައިވާ ކޮމިޝަނެއްކަން ފާހަގަކުރައްވާފައެވެ. އެކަމާއި ގުޅިގެން ގާޒީ ހައިލަމް ވިދާޅުވީ ޖޭއެސްސީން އެމަނިކުފާނުގެ މައްސަލައެއް ބަލަމުންދާކަން އެމަނިކުފާނަށް އަންގާފައި ނުވާ ކަމަށެވެ.\n"އަޅުގަނޑުގެ މައްސަލައެއް ޖޭއެސްސީން ބަލަމުންދާ ކަމެއް އަޅުގަނޑަށް އަންގާފައެއް ނުވޭ،" ގާޒީ ހައިލަމް ވިދާޅުވިއެވެ.\nގާޒީ ހައިލަމާ ބެހޭ ގޮތުން ޖޭއެސްސީއަށް ހުށަހަޅާފައިވާ ޝަކުވާގެ މައްސަލައެއް ބަލަން ޖޭއެސްސީން ނިންމީ މިދިޔަ ބުދަ ދުވަހު އެ ކޮމިޝަނުން ބޭއްވި ބައްދަލުވުމުގަ އެވެ.\nގާޒީ ހައިލަމްގެ މައްސަލައެއް ކުއްލި ގޮތަކަށް ޖޭއެސްސީން ބަލަން ނިންމިއިރު، ކްރިމިނަލް ކޯޓުގައި ނުނިމި ހުރި މައްސަލަތަކާ ގުޅިގެން ޖޭއެސްސީން އެކުލަވަލައިލި ރިޕޯޓެއް ވަނީ ރައްޔިތުންގެ މަޖިލީހަށް ފޮނުވައިފަ އެވެ.\nކުއްލިގޮތަކަށް ނިންމިކަން އެނގެނީ ކިހިނެއް؟ ޖޭ.އެސް.ސީން އެހެން ބުނީތަ؟ މައުލޫމާތު ސާފުކުރުމަށްފަހު ރިޕޯޓުކުރުން ރަނގަޅުވާނެ. ހީވާގޮތްގޮތަށް ތަރުޖަމާކުރުމުގެ ބަދަލުގައި، ނޫސްވެރިން ޖެހޭ ހަގީގަތް ގެނެސްދޭން. ކުއްލިގޮތަކަށް!!!!


Thailand Rasgefaanuge Loabiveriyaa Ah Dhin Huriha Inaayatheh Kandaalaifi - Vaguthu\nތައިލޭންޑުގެ ރަސްގެފާނުގެ ލޯބިވެރިޔާއަށް ދިން ހުރިހާ އިނާޔަތެއް ކަނޑާލައިފި\n3 މަސް ކުރިން ( އޮކްޓޯބަރ 22, 2019 )\nތައިލޭންޑުގެ ރަސްގެފާނު، މަހާ ވަޖިރަލޮންގްކޯން އޭނާގެ 34 އަހަރުގެ ލޯބިވެރިޔާއަށް ދީފައިވާ ހުރިހާ އިނާޔަތެއް ކަނޑާލައިފިއެވެ. ރަސްގެފާނު މިގޮތަށް ނިންމާފައިވަނީ އޭނާ މާބޮޑަށް ރާނީއަށް ނުވެވިގެން އުޅޭތީ ކަމަށް ތައިލޭންޑުގެ މީޑިއާތަކުން މަޢުލޫމާތު ލިބއެވެ.\nކުރިން ރަސްގެފާނުގެ ބޮޑީގާޑަކަށް އުޅުނު 34 އަހަރުގެ ސިނީނަތް ވޮންގްވަޖިރަޕަކްޑީ، ވަނަމުން ނަމަ "ކޮއީ" އަށް ރަސްގެފާނު ރަސްމީގޮތަކުން ލޯބިވެރިޔަކުގެ ދަރަޖަ ދިން ކަން އިޢުލާންކުރީ މިއަހަރުގެ ޖުލައި މަހުގެ 28 ވަނަ ދުވަހުގައެވެ. އެއީ ރަސްގެފާނުގެ 67 ވަނަ އުފަން ދުވަހުގައެވެ. މިއީ ތައިލެންޑުގެ ރަސްކަމުގައި ޤަރުނެއްގެ ތެރޭގައި ރަސްގެފާނަކު، ވަކިން ލޯބިވެރިޔަކު ހަމަޖެއްސި ފުރަތަމަ ފަހަރެވެ.\nއޭގެ ދުވަސްކޮޅެއް ފަހުން ތައިލޭންޑުގެ ގަނޑުވަރުން ވަނީ ކުރު އިސްތަށިގަނޑެއް އޮންނަ ކޮއީ، ހަތިޔާރުތައް ބޭނުންކުރާ މަންޒަރުތަކާއި، ޖެޓެއްގައި ދަތުރުކުރާ މަންޒަރާއި، ޕެރަޝޫޓުން ފުއްމާލަން އުޅޭތަން އަދި ރަސްގެފާނުގެ އަތުގައި ހިފައިގެން ނަގާފައިވާ ފޮޓޯތަކެއް އާއްމުންނަށް ދައްކާލާފައެވެ. އެކަމަކު، އޭނާގެ ވެއްޓުން ވެސް ވަރަށް އަވަހެވެ. އިއްޔެގެ ވަގުތެއްގައި ތައިލޭންޑު ރަސްމީ ޓީވީއިން ވަނީ ކޮއީއަށް ދީފައިވާ އިއްޒަތްތެރި މަޤާމުން މިހާރު ރަސްގެފާނު އޭނާ ދުރުކޮށްފައިވާކަން ހާމަކޮށްފައެވެ.\nރަސްގެފާނުގެ ލޯބިވެރިޔަކަށް ވީތީ އޭނާއަށް ދީފައިވާ ރަސްމީ ދަރަޖަ، "ޗާއޮ ޚުން ފްރާ" މިހާރު ވަނީ ކޮއީ އަތުން ނަގާފައެވެ. ރަސްގެފާނު މިގޮތަށް ނިންމީ ރާނީއެއްގެ ގޮތުގައި 'ސުތީދާ' ނަގަން އޭނާ އުޅުމުން އެކަމާ ވެސް ކޮއީ ދެކޮޅު ހަދާފައިވުމުންނާއި، ރަސްގެފާނަށް ވަފާތެރިނުވުމުންނެވެ. ކޮއީ ބޭނުންވަނީވެސް ރާނީ އަކަށް ވާން ކަމަށް ރިޕޯޓުތައް ބުނެއެވެ.\nކޮއީ އަށް އަސްކަރީ ގޮތުން ދީފައިވާ ހުރިހާ ރޭންކަކާއި، ޝަރަފަކާއި، ޝާހީ އިއްޒަތެއް މިހާރު ވަނީ އޭނާ އަތުން އަތުލާފައެވެ. އޭނާގެ ޢަމަލްތައް ހުރި ގޮތުން ރަސްގެފާނުގެ ކައިރީގައި އުޅޭ މީހުންނާ ދޭތެރޭގައިވެސް މައްސަލަތައް އުފެދުނު ކަމަށާއި، އޭނާއަށް ޝާހީ ދިރިއުޅުން އެހާ ބޮޑަށް ނުވިސްނޭ ކަމަށް ގަނޑުވަރުން އެކަމާ ގުޅިގެން ނެރުނު ބަޔާނެއްގައި ބުނެފައިވެއެވެ.


Gethah Mathin "Boaburi Eh" Fenigen Gina Bayaku Biruganejje - Vaguthu\nގެތައް މަތިން "ބޯބުރިއެއް" ފެނިގެން ގިނަ ބަޔަކު ބިރުގަނެއްޖެ\nއިންގްލޭންޑުގެ ސިޓީއެއްގެ ގެތައް މަތިން ބޮޑު "ބޯބުރިއެއް" ފެނިގެން ގިނަ ބައެއްގެ ހިތަށް ބިރުވެރިކަން ވަދެއްޖެއެވެ.\nނިމިދިޔަ ހަފްތާގެ ތެރޭގައި ދުވާލުގެ ވަގުތެއްގައި، މި "ބޯބުރި" ބްރިސްޓޯލް ސިޓީގެ މަތިން ދިޔަ މަންޒަރު ގިނަ ބަޔަކަށް ފެނިފައިވާއިރު، ބައެއް ފަރާތްތަކުން ވަނީ އެކަން އިދާރާތަކުގެ ސަމާލުކަމަށް ވެސް ގެންގޮސްފައެވެ.\nނަމަވެސް މި "ބޯބުރި"އަކީ ބްރިސްޓޯލް އިންޓަނޭޝަނަލް ބެލޫން ފިއެސްޓާގެ ނަމުގައި ކުރިޔަށްގެންދިޔަ ހަރަކާތެއްގެ ތެރެއިން އަރުވާފައިވާ ހޮޓް އެއާ ބެލޫނެއްކަން ފަހުން ވަނީ ހާމަވެފައެވެ. ސްޓާވާސްގެ ކެރެކްޓަރ، ޑާތް ވޭޑާގެ މާސްކު އަޅުވާފައި ހުރި މި ހޮޓްއެއާ ބެލޫން ގިނަ އިރުތަކެއް ވަންދެން އެ ސިޓީގެ މަތިން ދަތުރުކޮށްފައި ވެއެވެ.\nމި ހަރަކާތް ހިންގި ބްރިސްޓޯލް އަކީ ސްޓާވާސް ސިލްސިލާގައި ޑާތް ވޭޑާގެ ރޯލުން ފެނިގެންދިޔަ ޑޭވިޑް ޕްރޮއުސް ނިސްބަތްވާ ސިޓީއެވެ. އޭނާ ކުޑައިން ފަށައިގެން އުޅުނީ އެ ސިޓީގައި ކަމަށްވާއިރު، ތައުލީމް ހާސިލް ކުރީވެސް އެ ސިޓީގެ ބްރިސްޓޯލް ގްރޭމާ ސްކޫލުންނެވެ.\nބްރިސްޓޯލްގައި ކުރިޔަށްގެންދިޔަ ހަރަކާތެއްގައި ޑާތް ވޭޑާގެ މާސްކު އަޅުވާފައިވާ ހޮޓްއެއާ ބެލޫނެއް ދޫކޮށްލާފައި ވަނީ، އެ ސިޓީއަށް ނިސްބަތްވާ މަޝްހޫރު ބައެއް ފަރާތްތަކަށް ޚާއްސަކޮށްގެންނެވެ. މި ހަރަކާތް ކުރިޔަށް އޮތް ދުވަސްތަކަށްވެސް ދެމިގެންދާނެ ކަމަށް ހަރަކާތް އިންތިޒާމުކުރާ ފަރާތްތަކުން ބުނެއެވެ.\nއޮގަސްޓް 14, 2019 18:46\nއޮގަސްޓް 14, 2019 18:48


Maamigili Airport Elhumugai Najaaizu Gothugai Bin Beynunkuri Kamuge Thuhumathu!?\nމާމިގިލީ އެއާޕޯޓު: ފޮޓޯ ހޮޓެލިއާ މޯލްޑިވިސް\n2 އޭޕްރީލް 20195ކޮމެންޓް\nމާމިގިލީ އެއާޕޯޓު އެޅުމުގައި ނާޖާއިޒުގޮތުގައި ބިން ބޭނުންކުރިކަމުގެ ތުހުމަތު!؟\n"ރާއްޖޭގެ ބިނާވެށި ޕްލޭންކުރުމާ ހިންގުމުގެ ގަވާއިދު" ނުވަތަ "ބިނާވެށި ޕްލޭން" ބުނާގޮތުން "ދިވެހިރާއްޖެއަކީ ޤުދުރަތީގޮތުން ވަރަށް ތަފާތު މާޙައުލެއް ހިމެނޭ ކަނޑު، ފަޅު، ފަރު އަދި ރަށްތަކެއްގެ މައްޗަށް އެކުލެވިގެންވާ ޤައުމެކެވެ." އަދި ގަވާއިދުގެ ބޭނުމަކީ މިފަދަ ތަކެތި ރައްކޭތެރިކޮށް ރައްޔިތުންގެ މަންފާއާއި ލާބައަށް މެނުއީ ބޭނުންނުކުރުމެވެ. އަދި "ދިރިއުޅުމަށް ދޫކުރާ ބަންޑާރަ ގޯތި ފިޔަވާ އެހެނިހެން ބޭނުންތަކަށް ސަރުކާރާއި އަމިއްލަ ފަރާތްތަކަށް ބިންދޫ ކުރުމާ ބޭހޭ ގަވާއިދު" ނަމުގައި ވެސް ބިމާ ބެހޭ ގާނޫނުގެ ދަށުން ގަވާއިދެއްވެސް އޮވެއެވެ. ނަމަވެސް މާމިގިލީ އެއާޕޯޓު އެޅުމުގައި މި ގަވާއިދުތަކާ ހިލާފަށް އދ. މާމިގިލީގެ ބިން ބޭނުންކޮށްފައިވާ ކަމަށް ބެލެވޭ ލިއުންތަކެއް މިވަނީ ފެންމަތިވެފައެވެ.\n"މައުލޫމާތު ހޯދައި ލިބިގަތުމުގެ ހައްގުގެ ގާނޫނު" ގެ ދަށުން އާންމު ފަރުދަކު ހައުސިން މިނިސްޓްރީން ހޯދާފައިވާ މައުލޫމާތު ތަކުން ތިލަވެފައިވާ ހަގީގަތްތަކުން މުއައްސަސާތަކުގެ ބޭނުން ނަހަމަގޮތުގައި ބިޔަ ވިޔަފާރިތަކުން ހިފާފާނެކަން ހާމަވެއެވެ.\nމާމިގިލީ އެއާޕޯޓު އެޅުމަށް ހުއްދަ އަށް ގެނައި ބަދަލުތައް:\nމާމިގިލީގައި އެއާޕޯޓު އެޅުމަށް ހުއްދަ ދީފައިވަނީ 16 އޮގަސްޓު 2005 ވަނަ އަހަރުއެވެ. އެ ހުއްދަ ދީފައިވަނީ މިނިސްޓްރީ އޮފް އާބަން ޑެވެލޮޕްމަންޓުންނެވެ. 2008 ވަނައަހަރުގެ އޮކްޓޫބަރު މަހުގެ ކުރިން ވަނީ މި ހުއްދައަށް ބައެއް ބަދަލު ގެނެސްފައެވެ.\nމާމިގިލީ އެއާޕޯޓު އެޅުމަށް ހުއްދަ ދީފައިވާ މިންވަރާއި، ހުއްދަނެތް ސަރަހައްދުގައި މަސައްކަތް ކޮށްފައިވާކަން ހާމަވާ ޗާޓެއް: ފޮޓޯ ކިއުންތެރިއެއް\nމަތީކައިވާ ފޮޓޯގެ ކަނާތްފަރާޠުގައިވާ ޗާޓުން ރަތް ކުލައިން ފާހަގަކޮށްފައިވަނީ އެއާޕޯޓު އެޅުމަށް އެންމެ ފުރަތަމަ ހުއްދަ ދީފައިވާ މިންވަރެެވެ. ވާތް ފަރާތުން ފެންނަ ޗާޓުގައި ރަތް ކުލައިން ފާހަގަ ކޮށްފައިއެވަނީ އެއާޕޯޓު އެޅުމަށް ބިން ބޭނުންކުރިގޮތެވެ.\nމާމިގިލީ އެއާޕޯޓު އެޅުމަށް ނުގަވައިދުން ކަންކަން ކުރާ މައްސަލަ އެންމެ ފުރަތަމަ ސަރުކާރުގެ ސަމާލު ކަމަށް ގެނެސްފައިވަނީ، 2010 ވަނަ އަހަރުގެ އޭޕްރީލް 12 ވަނަ ދުވަހުއެވެ. އދ. އަތޮޅު ކައުންސިލަރުގެ ގޮތުގައި އޭރު ހުންނެވި އިބްރާހީމް މައުރޫފްއެވެ، މެދުއުތުރު ޕްރޮވިންސްގެ ސްޓޭޓް މިނިސްޓަރު، މުހައްމަދު ނައީމަށް ފޮނުއްވި ސިޓީގައި މައުރޫފް ވަނީ މާމިގިލީގެ ބިން ނުވަގަވާއިދުން ބޭނުންކުރަމުން ދިޔަ ގޮތުގެ ތަފްސީލު ހިމަނުއްވާފައެވެ.\nއެސިޓީގައި ސަރުކާރުގެ ސަމާލުކަމަށް ގެނެސްފައިވާ ކަންތައްތަކުގެ ތެރޭގައި، މީހުންނަށް ދޫކޮށްފައި ހުރި ބަންޑާރަ ގޯތިތަކުގެ އެތެރެއިން އެއާޕޯޓުގެ ފެންސު ޖަހާފައިވުމާ، އެރަށުގެ ކުނިކޮށި، ފެންޕްލާންޓު، އަދި ތެޔޮ ރައްކުރުމަށް ކަނޑައަޅާފައިވާ ބިން އެއާޕޯޓު އެޅުމަށް ބޭނުންކުރަމުން އަންނާތީ ކަންބޮޑުވުން ފާޅުކޮށްފައިވެއެވެ. އެއީ މާމިގިލީގެ ލޭންޑްޔޫސް ޕްލޭނާ ހިލާފަށް ކޮށްފައިވާކަމެއްކަން އޭނާ އޭރު ފޮނުވި ސިޓީގައި ފާހަގަކޮށްފައިވެއެވެ.\n"މާމިގިލީ ލޭންޑްޔޫސް ޕްލޭނާ އެއާޕޯޓު ފެންސާއި އެއަރ ޕޯޓު ރަންވޭމެދާއި ދެމެދުގައި އިންޑަސްޓްރިއަލް ޒޯނާއި ދިމާލުން ހުނަންޖެހޭނީ 106.068 މީޓަރު ނަމަވެސް، މިހާރު އެދެމެދު ދުރުމިނުގައި 303 މީޓަރު ހުރިކަން ފާހަގަކުރެވެއެވެ." ސިޓީގައި ބުނެގައިވެއެވެ. އަދި އިތުރު ބައެއް ސަރަހައްދުތަކުން 57.47 މީޓަރު ބޭރަށް ފެންސު ނެރިފައިވާކަން ފާހަގަކޮށްފައިވެއެވެ.\nމާމިގިލީ އެއާޕޯޓު އިންޓަނޭޝަނަލް ކުރުން އަދި އެއާޕޯޓު 99 އަހަރަށް ކުއްޔަށް ދިނުން:\nވިލާ ގްރޫޕުގެ ފަރާތުން އދ. މާމިގިލީގައި ތަރައްޤީކޮށްފައިވާ "ވިލާ އެއާޕޯޓު" ހުޅުވާފައިވަނީ 2011 ވަނަ އަހަރުގެ އޮކްޓޫބަރު 1 ވަނަ ދުވަހުއެވެ. ރައީސް ނަޝީދުގެ ވެރިކަމުގައި މާމިގިލީ އެއާޕޯޓުގެ ހުއްދައަށް ބަދަލެއް ނުގެނެއެވެ. އެހެން ނަމަވެސް ރައީސް ނަޝީދުގެ ވެރިކަން ވައްޓާލިތާ މަހަކާ ދުވަސްކޮޅެއް ފަހުން، 25 މާޗު 2012 ވަނަ ދުވަހު އެ ޕްލޭނަށް ބަދަލު ގެނެސްފައިވެއެވެ. އަދި އޭގެ ފަހުން 10 އޭޕްރީލް 2012 ވަނަ ދުވަހުވެސް ބަދަލެއް ގެނެސްފައިވެއެވެ.\nބިނާވެށި ޕްލޭން" ގައި ބުނެފައިވާގޮތުން "ރަށްރަށުގެ ބިންބޭނުންކުރާނެގޮތުގެ ޕްލޭން ތައްޔާރުކުރުމުގައި އެޕްލޭން ތައްޔާރުކުރާ ފަރާތުން އެ ޕްލޭން ތައްޔާރުކުރެވޭ ރަށެއްގެ ވެރިންނާއި، ސަރުކާރުގެ ކަމާބެހޭ ދާއިރާތަކާއި، ޕްލޭނިންގ ކަންތައްތަކަށް ލަފާދޭ ކޮމިޓީއާއި އަދި ތަރައްޤީއަށް މަސައްކަތްކުރާ އަމިއްލަ ޖަމިއްޔާތަކާއި މަޝްވަރާކުރަންވާނެއެވެ." އަދި މީހުން ދިރިއުޅޭ ކޮންމެ ކެޓަގަރީއެއްގެ ރަށެއް ޕްލޭންކުރުމުގައި ބިން ބޭނުންކުރާނެގޮތުގެ ޕްލޭނަށް ލަފާދޭ ކޮމިޓީއަކީ އެރަށެއްގެ ރަށްކުރިއަރުވާ ކޮމެޓީއެވެ. ނަމަވެސް މި ބަދަލުތައް ގެނައުމުގައި މި މަޝްވަރާތައް ކޮށްފައި ނުވާކަން މެދުއުތުރު ޕްރޮވިންސްގެ ސްޓޭޓު މިނިސްޓަރަށް ފޮނުވާފައިވާ ސިޓީން ވެސް ހާމަވެއެވެ.\nއެއާޕޯޓު އިންޓަނޭޝަަނަލް ކޮށްފައިވަނީ 28 ފެބުރުއަރީ 2013 ގައި ޑރ. މުހައްމަދު ވަހީދު ހަސަން މަނިކެވެ. އެއާޕޯޓުގެ ނަންބޯޑު ކަޝްފުކޮށްދެއްވީ ވެސް ރައީސް ވަހީދެވެ. ހަފްލާގައި ގާސިމް އިބްރާހިމް ވެސް ބައިވެރިވެ ވަޑައިގަތެވެ. މާމިގިލީ އެއާޕޯޓް އިންޓަނޭޝަނަލް ކުރުމުގެ ރަސްމިއްޔާތުގައި އެކަމުގެ ލައިސަންސް ހަވާލުކޮށް ދެއްވީ އިންޓެރިމް ޓްރާންސްޕޯޓް މިނިސްޓަރު މުހައްމަދު ނާޒިމެވެ.\nއަދި 28 ފެބުރުއަރީ 2013 ގައި މާމިގިލީ އެއާޕޯޓު 99 އަހަރަށް ވިލާއަށް ދޭން ނިންމީ ވެސް ކުރީގެ ރައީސް ޑރ.މުހައްމަދު ވަހީދެވެ. ވިލާއެއާއަށް މާމިގިލި އެއާޕޯޓު ކުއްޔަށް ދޭން ނިންމާފައިވަނީ އޭރު އޮތް އިކޮނޮމިކް ކޮމިޓީން ނިންމައިގެންނެވެ. އެކޮމިޓީގައި އޭރު ތިއްބެވީ ފިނޭންސް މިނިސްޓަރު އަބްދުﷲ ޖިހާދާ ފިޝަރީޒް މިނިސްޓަރު އަހުމަދު ޝަފީއާ ހައުސިން މިނިސްޓަރު ޑރ. މުހަންމަދު މުއިއްޒާއި ޓްރާންސްޕޯޓް މިނިސްޓަރު ޑރ.އަހުމަދު ޝަމްހީދާއި އެންވަޔަރަމެންޓް މިނިސްޓަރު ޑރ. މަރިޔަމް ޝަކީލާއާއި ޓޫރިޒަމް މިނިސްޓަރު އަހުމަދު އަދީބެވެ.\nއެއާޕޯޓު 99 އަހަރަށް ދިން މައްސަލަ އޭސީއަށް ވެސް ހުށަހެޅިއެވެ. ނަމަވެސް އޭސީސީން ނިންމީ އެއާޕޯޓު ވިލާ ކުންފުންޏަށް ދިނުމުގައި ކޮރަޕްޝަންގެ އަމަލެއް ހިންގާފައިވާކަން ފާހަގަ ނުކުރެވޭކަމަށެވެ.\nމާމިގިލީ އެއާޕޯޓަކީ އިންޓަނޭޝަނަލް އެއާޕޯޓެއް ކަމަށް ރައީސް ވަހީދުގެ ސަރުކާރުގައި ކަނޑައެޅި ނަމަވެސް، ކުރީގެ ރައީސް އަބްދުﷲ ޔާމީންގެ ސަރުކަރުގައި އެ އެއާޕޯޓުވަނީ ޑޮމެސްޓިކް އެއާޕޯޓަކަށް ބަދަލުކޮށްފައެވެ. އޭރު ގާސިމާއި ރައީސް ޔާމިން ވަނީ ސިޔާސީ ގޮތުން މައްސަލަ ޖެހިފައެވެ.\nމި މައްސަލައިގައި ވިލާ ކުންފުނީގެ ބަހެއް ހޯދުމަށް ކުރި މަސައްކަތް އަދި ވަނީ ކާމިޔާބުވާގޮތް ނުވެފައެވެ.\nގާސިމް އިބްރާހިމްއާއި ސަރުކާރާ އޮންނަ ގުޅުމުން އެއާޕޯޓަށް އަސަރުކުރޭ:\nވިލާ ކުންފުނީގެ ޗެއާމަންކަން ކުރައްވާފައިވާ ގާސިމް އިބްރާހިމްއާއި ސިޔާސީ ގޮތުން ސަރުކާރާއި އޮންނަ ގުޅުން ރަނގަޅުވާ ކޮންމެ ފަހަރަކު އެއާޕޯޓަށް ހެޔޮގޮތް ވެއެވެ. އަދި ގުޅުން ހީނަރު ވުމުން އެއާޕޯޓުވެސް ހީނަރުވެއެވެ. މާމިގިލީ ރައްޔިތުންގެ އަސާސީ ބޭނުންތަކަށް ހުރި ބިންތަކާއެކު އެއާޕޯޓުގެ ފެންސިޖެހި އިރު އެކަން ގާނޫނީ އޮނިގަނޑުގެ ތެރެއަށް ފެއްތުމަށް ބަޔަކު މަސައްކަތް ކޮށްފައިވާކަމަށް މި ލިއުންތަކަށް ބިނާކޮށް ބުނެވިދާނެއެވެ. މުއައްސަސާތަކުގެ މައްޗަށް ބޮޑެތި ބިޔަ ވިޔަފާރިތަކުން ނުފޫޒުފޯރުވަމުން އަންކަން މި ލިޔުންތަކުން ހާމަވެއެވެ.\nމާމިގިލީ އެއާޕޯޓު ޕްލޭނިން މިނިސްޓްރީ ވިލާ ގްރޫޕް ގާސިމް އިބްރާހިމް\nބަނދަރުން ނެގި ފަސް ބޭނުންކުރީ އެއަރޕޯޓް ހިއްކަން. ބަނދަރަށް ދައުލަތުން 80،000،000 ގެ ޑިއުޓީ މާފެއްދިން. އެއިންވެސް ނާޖާއިޒް ފައިދާނަގާ ކުލަޔާ ދަވާދާ ރިސޯޓަށް ބޭނުންވާ ސާމާނުގެނެއްސަހުރީ. ކަމާބެހޭ އިދާރާތަކުގަ މައުލޫމަތު ލިބެންއެބަހުރި. ބަނދަރު އަތުލަން އުޅެ އުޅެ ސަރުކާރުން ނުދިނީ. އޮޅުވާލަން ނޫޅޭ!\nމިކަން އެބަޖެހޭ ބެލެން. ދިވެހިންގެ ބިމޭ ކިޔަނީ މީނައަށް ލިބެންޔާ. އެހެންމީހަކަށް ލިބިއްޖެޔާ އެގޯސްވީ. ކޮބާތޯ އިންްސާފަކީ؟ ކޮބާތޯ ބާކީ ތިބި ރައްޔިތުންގެ ހަައްޤު؟ އަމިއްލަ ޖީބަށް ބަރުނުވާ ގޮތަށް ކޮށްފަނެތް އެންމެ ކަމެއްވެސް! މާމިގިލީ ދަރިން ހޭލާކަށް ނުވޭތަ؟\nމާމިގިލިން ބިން ނަގައިގެން ގެންދިޔައީތޯ؟ އެއަރޕޯރޓް ހަދަން ހިއްކި ބިމާއި އެއްވަރުގެ ބިން ވިލާގެ ޚަރަދުގައި ހިއްކާފައި މާމިިގިލީގެ ރައްޔިތުންގެ ބޭނުމަށް ދީފަ ނެތްތޯ؟ ބޮޑު ހާބަރެއް ހަދާފައި މާމިގިލީ ރައްޔަތުންނަށްް ދިފަ ނެތްތޯ؟ އެއަރޕޯރޓުން ފައިދާ ވަނީ މާމިގިލީގެ ރައްޔިތުންނަށް ނޫންތޯ؟ އާޓިކަލް ލިޔުއްވި ފަރާތުން މިސުވާލުތަކަށްވެސް ޖަވާބު ދެއްވިނަމަ ފުރިހަމަވީސް.\nސަރުކާރާއި ގުޅުން ހީނަރުވާ ކޮއްމެބަޔަކާ ބެހޭގޮތުން މިނޫހުން ވަރައް ފޯރިނަގާނެ ލޮނުޒިޔާރައް ކޮޅުގަތިބެ މަތިބަލާތީވެ ތިވަރައް ލޮލައް އުނދަގޫވަނީ ވިލާފެނުނީމަ.\nސަރުކާރުން އެބަޖެހޭ މާމިގިލިން އިތުރަށް ނަގާފައިވާ ބިންތައް އަތުލަން. ގަޓުހުރި މީހެކޭ ކިޔާފަ ކުރީގަވެސް މިހާރުވެސް އެއްވެސް ވެރިއަކަށް މާމިގިލި ރައްޔިތުންގެ ބިން ރައްޔިތުންކަށް ނުދެވުނު.


ޕީޕީއެމް ޕީޖީގެ ފަރާތުން އިމްރާނާ ވާހަކަ ދައްކަން ރެޑްވޭވް ސަލީމް\nއޭދަފުށީ ދާއިރާގެ މެންބަރު ރެޑްވޭވް ސަލީމް: — ފޮޓޯ: މަޖިލިސް\nޕީޕީއެމްގެ ޕާލިމަންޓްރީ ގްރޫޕްގެ ފަރާތުން އަދާލަތު ޕާޓީގެ ރައީސް އިމްރާން އަބްދުﷲ އާ މަޝްވަރާ ކުރެއްވުމަށް އޭދަފުށީ ދާއިރާގެ މެންބަރު، އަހުމަދު ސަލީމް (ރެޑްވޭވް ސަލީމް) ހަމަޖައްސައިފި އެވެ.\nޕީޕީއެމްގެ ޑެޕިއުޓީ ލީޑަރު ފޮނަދު ދާއިރާގެ މެންބަރު އަބްދުއްރަހީމް އަބްދުﷲ މިއަދުގެ މަޖިލީހުގެ ޖަލްސާގައި ވާހަކަ ދައްކަވަމުން ވިދާޅުވީ، އިމްރާން ދައްކަވާ ވާހަކަފުޅު ތަކާ ގުޅޭ ގޮތުން އެ ޕާޓީގެ ޕީޖީ އިން ވެސް މަޝްވަރާ ކުރަން ބޭނުންވާ ކަމަށެވެ. އަދި ސަރުކާރުން މަސައްކަތް ކުރަނީ މަޝްވަރާގެ ދޮރު ހުޅުވާފައި ބޭއްވުމަށް ކަމަށް ވެސް އަބްދުއްރަހީމް ވިދާޅުވި އެވެ.\nރައީސް ކަނޑައެޅުއްވި މަންދޫބު ޓޫރިޒަމް މިނިސްޓަރު އަހުމަދު އަދީބާ ވާހަކަ ދައްކަން ބޭނުން ނުވާ ނަމަ، ސަލީމްއާ ވާހަކަ ދެއްކުމުގެ ފުރުސަތު އިމްރާނަށް މިހާރު ހުޅުވިފައި އޮތް ކަމަށް ވެސް އޭނާ ވިދާޅުވި އެވެ.\n“ސަލީމް އަޅުގަނޑުމެން މި ހަމަޖެއްސީ. އެބޭފުޅާ ވަޑައިގަތް ސަލީމް އާ ވާހަކަ ދައްކަވަންވީ،” އަބްދުއްރަހީމް ވިދާޅުވި އެވެ.\nއޭނާ ވިދާޅުވީ އިމްރާން ދައްކަވާ ވާހަކަތައް ދެކޮޅު ހަމަނުޖެހޭ ކަމަށެވެ. އެގޮތުން އިމްރާން އެކި ފަހަރު އެކި ގޮތަށް ވާހަކަ ދައްކަމުން އަންނަ ކަމަށް ވިދާޅުވި އެވެ. އަދި އިމްރާނަށް ރައީސް ސުންނަތް ޖަމާއަތުގެ މީހަކަށް ނުވީއިރު، ކުރީގެ ރައީސް މުހައްމަދު ނަޝީދު ކާފަރު ވެސް ކޮށްފައިވާ ކަމަށެވެ. ނަމަވެސް ފަހުން އިމްރާން އެ ވާހަކަތައް ބަދަލު ކުރާ ކަމަށް ވެސް ވިދާޅުވި އެވެ. އަދި އިމްރާން ޑިގްރީ ނެންގެވީ ސަރުކާރު ވައްޓާލަން މުޒާހަރާތައް ކުރުމުގެ ދާއިރާއިންތޯ ވެސް އަބްދުއްރަހީމް ސުވާލުކުރެއްވި އެވެ.\n“އެކަން ވެސް އެބޭފުޅާއަކަށް ރަނގަޅަށް ކުރާކަށް ނޭނގޭ،” އަބްދުއްރަހީމް ވިދާޅުވި އެވެ. / ޚަބަރު: އަވަސް


ރުޅި އެރުވުމުން ދޫ ކޮންޓްރޯލް ނުކުރެވުމަކީ މީހާ "ބަރަހަނާ" ވެދާނެ ކަމެއް!: މުފްތީ މެންކް\nބައެއް މީހުން ރުޅި އަންނަ ވަގުތު ނުވަތަ ރުޅި އަރުވައިލުމުން އެއްވެސް ވަރަކަށް ވިސްނައިލުމެއް ނެތި ހިތަށް އައިހައި ބަސްތަކެއް ދުލުން ބޭރުކޮށްލައެވެ. މިފަދަ ކަންކަން ގިނައިން ކުރަނީ ރުޅި އަރުވައިލި މީހާއަށްވުރެ ތިމާ މާމޮޅުކަން ހާމަކުރުމުގެ ބޭނުމުގައެވެ.\nނަމަވެސް ނަތީޖާއަކަށްވަނީ ދުލުން ބުނެވޭ ބަސްތަކުގެ ސަބަބުން މީހާ "ބަރަހަނާ"ވުމެވެ. ރުޅި އަރުވައިލުމުން ކޮންޓްރޯލު ނުކުރެވި ބަސްތައް ބުނާ މީހުން ރުޅިއަރުވަން ވެސް ގިނަ ބައަކު ބޭނުންވާނެއެވެ. އެއީ އެމީހުންގެ ދުލުން ނޭދެވޭ ބަސްތައް ބުނުވުމެވެ. އެފަދަ ބަސްތައް ބުނުވައިގެން މީސްތަކުންގެ ކުރިމަތީގައި އެމީހަކު ފަޟީޙަތްކޮށްލުމުގެ ބޭނުމުގައެވެ.\nއެންމެ ބާރުގަދަ މީހަކީ އެމީހާގެ އަތު މުލައްދަނޑީގެ ބާރުގަދަ މީހާ ނުވަތަ ރެސްލިންގ ތަޅައިގެން މޮޅުވާ މީހާ ނޫން ކަމަށާއި އެންމެ ބާރުގަދަ މީހަކީ ރުޅި އަންނަވަގުތު ރުޅި ކޮންޓްރޯލް ކުރެވޭ މީހާ ކަމަށް ޙަދީޘްފުޅު ކުރައްވަވާފައި އެއޮތީ މިފަދަ ސަބަބުތަކަށްޓަކައެވެ.\nމީސްތަކުން ރުޅި އެރުވުމަކީ ޝައިޠާނީ އަމަލެކެވެ. ރުޅި އަންނަނީ ޝައިޠާނާ އެކަމަށް ހިތްވަރުދޭތީއެވެ. ރުޅި ކޮންޓްރޯލް ކުރެވުމަކީ ޝައިޠާނާ ބަލިކޮށްލުމެވެ. ވީމާ ރުޅި ކޮންޓްރޯލް ކުރާ މީހާ އެގެންދަނީ ޝައިޠާނާގެ މައްޗަށް ގަދަވެގަނެ ޝައިޠާނާ ބަލިކުރަމުންނެވެ.


ބަނދަރުގެ ޖާގަކުޑަވެ ނެއްލައިދުއަށް ފެރީގެ ޚިދުމަތް ލިބުމަށްވެސް ދަތިވެފައި ބަނދަރުގެ ޖާގަކުޑަވެ ނެއްލައިދުއަށް ފެރީގެ ޚިދުމަތް ލިބުމަށްވެސް ދަތިވެފައި\nނެއްލައިދޫ ބަނދަރު. : ފޮޓޯ - ޕީއެސްއެމް\nބަނދަރުގެ ޖާގައިގެ ދަތިވެފައިވާ ގިނަ ރަށްތަކެއްގެ ބަނދަރު ބޮޑުކުރުމުގެ ގިނަ މަޝްރުޢޫތަކެއް ސަރުކާރުންދަނީ ކުރިއަށްގެންދަމުންނެވެ. މިގެތެރެއިން އެއް ރަށަކީ ހދ.ނެއްލައިދުއެވެ. ބަނދަތުގެ ޖާގަ ދަތިކަމުގެ ސަބަބުން އެރަށަށް ފެރީގެ ޚިދުމަތް ދިނުމަށްވެސްވަނީ ދަތިވެފައެވެ.\nސަރުކާރުން 2020ވަނަ އަހަރަށް ކަނޑައަޅާފައިވާ ބަޖެޓުގައި، އުމުރާނީ ތަރައްޤީގެ ދާއިރާއިން އެންމެ ބޮޑު ހޭދައެއް ކުރުމަށް ނިންމާފައިވަނީ ރަށްރަށުގެ ލަފާފުރުމުގެ ދަތިކަން ޙައްލުކުރުމަށެވެ. އަލަށް ތަރައްޤީކުރާ ބަނދަރާއި، ބަނދަރު ބޮޑުކުރުމުގެ މަޝްރޫޢުތަކާއި، ބަނދަރު ފުންކުރުމާއި މަރާމާތުގެ ގިނަ މަޝްރުޢޫތަކެއް ވަނީ ހިމަނާފައެވެ.\nބަނދަރަށް ޖާގަ އިތުރުކުުރުމުގެ މަސައްކަތް ފަށާފައިވާ އެއް ރަށަކީ، ހދ. ނެއްލައިދުއެވެ. ކުދި އުޅަނދުތައް ގިނަ ނެއްލައިދޫ ބަނދަރު މުޅިން އޮތީ ފުރި ތޮއްޖެހިފައެވެ. އެއް ޑިންގީ އަނެއް ޑިންގީ ޖެހިޖެހިގެން އަޅާފައި އޮންނައިރު، އަންނަ ދޯނިތަކަށް ބަނދަރު ކުރެވެނީ، އުޅަނދުތައް އެއްކައިރިކޮށް ޖާގަ ހަދައިގެންނެވެ. ބަނދަރަށް ވަދެ، ވާޓަރާއި އުޅަނދު ކައިރި ނުކުރެވި އޮންނަންޖެހޭ އެތައް ޙާލަތެއް ދިމާވެއެވެ.\nބަނަދަރަށް އަރާ ފައިބާ ސިޑި ކައިރިން ޖާގަ ނުލިބުމާއި، ރަށަށް އަރާ ފޭބުމަކީވެސް ދަތިވެފައިވާ ކަމެކެވެ. އުޅަނދުތައް ގިނަވުމުގެ ސަބަބުން އިތުރު އުޅަނދުތައް ކައިރިކުރާނެ ޖާގައެއް ނެއްލައިދޫ ބަނދަރަކު ނެތެވެ. ޚާއްސަކޮށް މަސްވެރިކަމަށް ފުރާ އުޅަދުތަކާއި، މުދާ އުފުލަން އަންނަ ބޯޓުތަކަށްވެސް ޖެހެނީ ދުރާލާ ޖާގަ ހަދަންކަމަށް ރަށު ކައުންސިލުން ވިދާޅުވެއެވެ.\n""އަތޮޅު ފެރީގެ ޚިދުމަތް ލިބުމަށްވެސް އެބަ ދަތިވޭ. ރަށު ބަނދަރާ ކައިރިނުކުރެވި، ބަނދަރު ބޭރުގައި އޮންނަންޖެހޭ. މަޑުކޮށްގެން އޮވެ ޖާގަހަދަން ލަސްވާތީ ފެރީ ނެއްލައިދޫ ބަނދަރަށް ނުވަދެ ދާ ޙަލަތްތައްވެސް ދިމާވެފައި އެބަހުރި." ހދ.ނެއްލައިދޫ ކައުންސިލްގެ ރައީސް އިބްރާޙިމް ނާޒިމް ވިދާޅުވިއެވެ.\nނެއްލައިދޫ ބަނދަރަށް ޖާގަ އިތުރުކުރުމުގެ މަސައްކަތް ކުރިއަށްދަނީ. : ފޮޓޯ ޕީއެސްއެމް\nބަނދަރުގެ މަސައްކަތް ކުރިއަށްދާ ސައިޓަށް އެމްޓީސީސީގެ ޓިމް އެރަށަށް ދިއުން. ؛ ފޮޓޯ-ޕީއެސްއެމް\nބަނދަރުގެ ޖާގައިގެ ބޮޑެތި ދަތިކާއި ނެއްލައިދުއަށް ކުރިމަތިވެފައިވާއިރު މިހާރުވަނީ އެރަށުގެ ބަނދަރަށް ޖާގަ އިތުރުކުރުމުގެ މަސައްކަތް ފަށާފައެވެ. މި މަސައްކަތް ކުރަނީ މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮންމެޕެނީ އެމްޓީސީސީންނެވެ. އެރަށު ބަނދަރަށް 500ފޫޓު އިތުރު ކުރުމަށްވަނީ ހަމަޖެހިފައެވެ.\nމި މަސައްކަތުގެދަށުން މިހާރު އެރަށުގައި ބޭނުންކުރަމުންދާ ބަނދަރު މަރާމާތުކުރުމާއި ފުންކުރުމާއި، ބޭރުތޮށި ފުޅާކުރުމާއި، ހިނގާ ސަރަޙައްދުގައި ޕޭވްމަންޓްލުންވެސް ހިމެނެއެވެ. ނެއްލައިދޫ ބަނދަރުގެ މަސައްކަތް ކުރިއަށްދާ ގޮތް ބައްލަވާލެއްވުމަށްފަހު ދެއްވި އިންޓަވިއުގައި އެމްޓީސީސީގެ ސީއީއޯ ޢާދަމް އާޒިމް ވިދާޅުވީ މަސައްކަތް ކުރިއަށްގެންދިއުމުގައި ބައެއް ދަތިތައް ހުރިކަމަށެވެ. ނަމަވެސް މިކަންކަމަށް ޙައްލު ހޯދައިގެން މަސައްކަތް ކުރިއަށްގެދިއުމަށް މަސައްކަތްކުރާ ކަމަށާއި، އަންނަ އަހަރުގެ މާރިޗުމަހަށް ހުރިހާ މަސައްކަތްތައް ނިންމުމަށް މަސައްކަތްކުރާކަމަށް ޢާދަމް އާޒިމް ވިދާޅުވިއެވެ.\n"ބަނދަރުން ނަގާ ވެލި އަޅާނެ ތަނެއް ނެތިގެން މި ލަސްވަނީ. ނަމަވެސް މިހާރު ވެލި އަޅާނެ ސަރަހައްދެއް ލިބުމުން، މަސައްކަތް ނިމިގެންދާއިރު ރަށުގެ ބިން ބޮޑުވެގެން ދާނެ. މި މަސައްކަތްކުރަނީ މި މަސައްކަތާއިއެކު ރަށުގެ ގޮނޑުދޮށް ޙިމާޔަތްކުރުމުގެ މަސައްކަތްވެސް ކުރިއަށްގެންދިއުމަށް." އެމްޓީޓީސީގެ ސީއީއޯ އާދަމް އާޒިމް ވިދާޅުވިއެވެ.\nނެއްލައިދޫ ބަނދަރަށް ބޭނުންވާ ހުރިހާ ސާމާނެއް ރަށަށް ގެންގޮސްފައިވާއިރު، ބޭރުތޮއްޓަށް ބޭނުންވާ ބޮޑު ހިލަވެސް ގެންނަމުންދާކަމަށް އެމްޓީސީސީން ވިދާޅުވިއެވެ. 32 ހެކްޓަރުގެ ނެއްލައިދޫގައި 800 މީހުންގެ އާބާދީއެއް އޮވެއެވެ.\nކުރީގެ މަޝްހޫރު ފުޓުބޯޅަ ތަރި ޑިއެގޯ މަރަޑޯނާ މަރުވެއްޖެ


ނަބިއްޔާގެ ހިދާޔަތަށް ފުރަގަސްދޭ ކޮންމެ މީހަކީ އަބާއްޖަވެރި ނަރަކަވަންތަ ވެރިއެއް: ހުތުބާ – Haftha\nSat, 22 January, 2022, 7:42 pm\nނަބިއްޔާގެ ހިދާޔަތަށް ފުރަގަސްދޭ ކޮންމެ މީހަކީ އަބާއްޖަވެރި ނަރަކަވަންތަ ވެރިއެއް: ހުތުބާ\nނަބިއްޔާގެ ހިދާޔަތަށް ފުރަގަސްދޭ ކޮންމެ މީހަކީ އަބާއްޖަވެރި ނަރަކަވަންތަ ވެރިއެއް ކަމަށް ހުކުރު ހުތުބާގައި ބުނެފިއެވެ.\n“ކީރިތި މާތް ނަބިއްޔާ ﷺ ދެކެ ލޯބިވުން” މި މައުލޫއަށް މިއަދު ދިން ތުހުބާގައި ބުނީ، އެކަލޭގެފާނުގެ މަތުވެރި މަގާމަށް ގަދަރުކޮށް، އަދަބުތައުލީމް އަދާކުރުމަކީ އިސްލާމް ދީނުގައި އެންމެ ބޮޑެތި ވާޖިބުތަކުގެ ތެރެއިން ހިމެނޭ ވާޖިބެއް ކަމަށެވެ. އަދި އެމީހެއްގެ އަމިއްލަ ނަފްސާއި، މުދަލާއި، އަނބިދަރީންނަށްވުރެ ބޮޑަށް އެކަލޭގެފާނުދެކެ ލޯބިވެ، އެކަލޭގެފާނަށް ނަސްރުދީގެން މެނުވީ އިމާންކަން ފުރިހަމަ ނުވާނެ ކަމަށް ބުންޏެވެ.\nހުތުބާގައި ބުނީ، މާތް ނަބިއްޔާއަށް އީމާން ނުވެ، އެކަލޭގެފާނުގެ ހިދާޔަތަށް ފުރަގަސްދިން ކޮންމެ މީހަކީ އަބާއްޖަވެރި ނަރަކަވަންތަވެރިއެއް ކަމަށެވެ. އަދި އެކަލޭގެފާނުގެ ސުންނަތުގައި ހިފަހައްޓައި ބަޔަކު ދުވަހަކުވެސް މަގުއޮޅިގެން ނުދާނެ ކަމަށް ބުންޏެވެ.\nއޭގެ އިތުރުން، ރަސޫލާގެ އަދުލުވެރިކަމާއި، މާތްކަމާއި އެކަލޭގެފާނު ގެނެސްދެއްވި ހަބަރުތަކުގެ ތެދުކަމުގެ މައްޗަށް މިތުރުންނާއި ހަތުރުންވެސް ހެކިވާނެ ކަމަށެވެ. އަދި އެކަލޭގެފާނަށް އީމާންވާ މީހުންގެ އަދަދު ދުވަހެއް ދުވަހަކަށް ދަނީ އިތުރުވަމުން ކަމަށާއި، ގިޔާމަތް ދުވަހާ ޖެހެންދެން އެކަލޭގެފާނުގެ ޒިކުރާ އާވެ އާލާވޭވެ ހުންނާނެ ކަމަށް ބުންޏެވެ.\nހުތުބާގައި އިތުރަށް ބުނީ އިސްލާމް ދީނާއި މާތް ނަބިއްޔާ ދިފާއު ކުރުމަކީ ކޮންމެ މުސްލިމެއްގެ މައްޗަށް ވާޖިބެއް ކަމަށެވެ.


ދެވަނައެއް ނުވާ ސަޕޯޓަރުންނަށް ދަގަނޑޭގެ ހިތުގެ ފުންމިނުން ޝުކުރު\nއޭއެފްސީ ބްރެކެޓް ޗެލެންޖުގައި ލިބުނު ބޮޑު ކާމިޔާބީއާއެކު ދެގޮތެއް ނުވާ ސަޕޯޓަރުން ދިން ލޯތްބަށް އަލީ އަޝްފާގު (ދަގަނޑޭ) ދިވެހީންނަށް ހާއްސަ ޝުކުރެއް އަދާކޮށްފިއެވެ.\nއޭއެފްސީގެ ޕޮޕިއުލާރިޓީ ކޮންޓެސްޓެއް ކަމަށްވާ ބްރެކެޓް ޗެލެންޖުގައި އަލީ އަޝްފާގު (ދަގަނޑޭ)، ޖެހި ގޯލް ސެމީ ފައިނަލަށް ގެންދިޔުމަށް ދިވެހީން ދެއްކީ އެއްބައިވަންތަ، ގައުމީ ރޫހުގެ މަންޒަރެކެވެ. ގާތްގަނޑަކަށް 95 މިލިއަން މީހުންގެ އާބާދީއެއް އޮންނަ ވިއެޓްނާމްގެ ހަނޯއީ އެފްސީއަށް ކުޅެމުން އަންނަ އެގައުމަށް ނިސްބަތްވާ ގުއެން ވެންކުއާ އާ ދެކޮޅަށް ދަގަނޑޭ ވާދަކުރިއިރު، އޭނާ ބަލިކުރުމަށް ދިވެހީންގެ ފަރާތުން ދެއްކި ހިތްވަރަށް ދަގަނޑޭ ވަނީ ނުހަނު ބޮޑަށް ތައުރީފު ކޮށްފައެވެ.\nދަގަނޑޭގެ މީސް މީޑިއާ މެދުވެރިކޮށް ފޮނުވި މެސެޖުގައި ބުނެފައި ވަނީ ސަޕޯޓަރުންނާއި ދިވެހި އެންމެހާ ރައްޔިތުން ދެއްވި ވޯޓާއި، ވޯޓު ހޯއްދެވުމަށް ކުރެއްވި މަސައްކަތަށް ހިތުގެ އެންމެ ފުންމިނުން ޝުކުރު ދަންނަވާ ކަމަށެވެ. އަދި ދެވަނައެއް ނުވާ ސަޕޯޓަރުން އެކުގައި ތިބުމަކީ ނުހަނު އުފާ ކުރާކަމެއް ކަމަށްވެސް ދަގަނޑޭ ބުނެފައި ވެއެވެ.\nބްރެކެޓް ޗެލެންޖުގެ ކުއާޓާ ފައިނަލްގައި ހައިރާން ކުރުވަނިވި ވާދަވެރިކަމަކުން ދިވެހީން ކުރިހޯދީ 51.45 - 48.55 އިންސައްތައިންނެވެ.\nސެމީ ފައިނަލަށް ދަތުރުކޮށްފައިވާ ދަގަނޑޭގެ ގޯލަކީ 2013 ވަނަ އަހަރު އިންޑޮނޭޝިއާގެ ޕެރިސިބޯއާ ދެކޮޅަށް ނިއު ރޭޑިއަންޓް ޖާޒީގައި ދަގަނޑޭ ޖެހި ހިތްގައިމު ސޯލޯ ގޯލެކެވެ. އިންޑޮނޭޝިއާގެ ޕެރްސިބޯ ކޮޅަށް ޖެހި ގޯލަކީ އޭއެފްސީގެ ތާރީހުގައިވެސް ޖަހާފައިވާ އެންމެ ހުނަރިވެރި އެއް ގޯލެވެ. ނިއުއިން އެ މެޗު 7-0ގެ ނަތީޖާއަކުން ކާމިޔާބު ކޮށްފައިވާއިރު، އެ ގޯލަށް މުޅި އޭޝިއާގެ އިތުރުން ދުނިޔޭގެ ފުޓުބޯޅައިގެ އެތައް ބަޔަކު ވަނީ ތައުރީފު ކޮށްފައެވެ.\nއަރުޝީފަށް ނެގީ 16/11/2020 16:34\nއެންމެފަހުން އަޕްޑޭޓްކުރީ 16/11/2020 16:34\nއަލީ ޔާމިން 49 މިނެޓު ކުރިން


Aadheetha dhuvahu baby nursery aa nursery kiyevunves fesheyne! | Jazeera\tއާދީއްތަ ދުވަހު ބޭބީ ނާރސަރީއާ ނާރސަރީގެ ކިޔެވުންވެސް ފެށޭނެ! - Jazeera\nއާދީއްތަ ދުވަހު ބޭބީ ނާރސަރީއާ ނާރސަރީގެ ކިޔެވުންވެސް ފެށޭނެ!\nމުޙައްމަދު އަފްޒަލް January 6, 2021 232 views0\nކުރިންވެސް އިއުލާންކޮށްފައިވާ އެކަޑަމިކް ކަލަންޑަރުގައިވާ ފަދައިން 10 ޖެނުއަރީ 2021ގައި ދިރާސީ އަހަރު ފެށިގެންދާއިރު، ބޭބީ ނާރސަރީއާ ނާރސަރީ ކުދިންގެ ކިޔެވުންވެސް ފެށިގެންދާނެކަމަށް މިނިސްޓްރީ އޮފް އެޑިއުކޭޝަން އިން ބުނެފިއެވެ.\nކޮވިޑް-19ގެ ސަބަބުން 2020 ވަނަ އަހަރުގެ ކިޔެވުން މެދުކަނޑާލުމަށް ފަހު ކުރިއަށް ގެންގޮސްފައިވަނީ އޮންލައިންކޮށެވެ. މީގެ ސަބަބުން ދިމާވި ދަތިތަކާއި ގުޅިގެން 2021-2020 ވަނަ އަހަރުގެ ދިރާސީ އަހަރުގެ ދެވަނަ ޓާރމް މިހާރު ކުރިއަށް ގެންދިޔުމަށް ހަމަޖެހިފައިވަނީ 2021 ވަނަ އަހަރުގެ ޖެނުއަރީ މަހުގެ 10 އިން ފެށިގެން ޖޫން މަހުގެ 24 އަށެވެ.\nމިހިނގާ ދިރާސީ އަހަރުގެ ދެވަނަ ޓާރމް 10 ޖެނުއަރީ 2021ގައި ފެށޭއިރު، ބޭބީ ނާރސަރީއިން ފެށިގެން ގްރޭޑް 12ގެ ހުރިހާ ދަރިވަރުންނަށް ކިޔެވުން ފެށިގެންދާނެ. pic.twitter.com/r8rvyqw3cX\n— Ministry of Education (@MoEdumv) January 6, 2021\nމިއަދު އެޑިއުކޭޝަން މިނިސްޓްރީއިން ބުނެފައިވާ ގޮތުގައި، ދެވަނަ ޓާރމް 10 ޖެނުއަރީ 2021ގައި ފެށޭއިރު، ބޭބީ ނާރސަރީއިން ފެށިގެން ގްރޭޑް 12ގެ ހުރިހާ ދަރިވަރުންނަށް ކިޔެވުން ފެށިގެންދާނެއެވެ.\nއަންނަ އާދީއްތަ ދުވަހު ސްކޫލްތައް ހުޅުވުމަށް ނިންމާފައިވާއިރު، މިއީ އެޗްޕީއޭއާ ކަމާގުޅޭ އެހެން އިދާރާތަކުގެ ލަފާގެ މަތިން އެޑިއުކޭޝަން މިނިސްޓްރީއިން ނިންމާފައިވާ ނިންމެވުމެކެވެ. އަދި މިއީ ބެލެނިވެރިންވެސް އެންމެ ބޭނުންވާގޮތް ކަމަށް މިނިސްޓްރީއިން ވަނީ ކުރިން ބުނެފައެވެ.


Golhi Jehi Gamees, Dhivehi Anhenunah Maa Kamudhey - Vaguthu\nދިވެހި އަންހެން ކުދިން ގޮޅި ޖެހި ހެދުމުގައި. ފޮޓޯ: ފޭސްބުކް ޕޭޖް އަޒަލް\nފެޝަނަކީ ދެދުވަހު އެއް ގޮތަކަށް އޮންނަ އެއްޗެއް ނޫނެވެ. މިގޮތުން ގޮޅި ޖެހި ގަމީހަކީ ދިވެހިންގެ ތެރޭގައި އެއް އިރެއްގައި ވަރަށް މަޤްބޫލުކަމެއް ހޯދި އެއްޗެކެވެ. 2014 ވަނަ އަހަރުގެ ތެރޭގައި ދިވެހިންގެ ތެރެއަށް އަލުން އުފަންވި ގޮޅި ޖެހި ގަމީހަކީ އަދިވެސް ގިނަ ފިރިހެނުންނަށް ވަރަށް ކަމުދާ އެއްޗެކެވެ. ނަމަވެސް މިފަހަރު މިއޮތީ އެހެން ވާހަކައެކެވެ. ގޮޅި ޖެހި ގަމީސް ދިވެހި އަންހުންނަށް ކަމުގޮސް އެލަމުންދާ ވާހަކައެވެ.\nގޮޅި ޖެހި ގަމީސް އައީ ކޮން ހިސާބަކުން؟\nފުރަތަމަ ފަހަރަށް ގަމީހެއްގައި ގޮޅި ޖަހާފައި ހުރި ޕްރިންޓްއެއްކޮށްފައިވަނީ އެމެރިކާ ސިފައިންނެވެ. އެއަށްފަހު ގޮޅި ޖެހި ޕްރިންޓްގެ ގަމީސް ރީއްޗަކަށް ލާ ގަމީހެއްގެ ގޮތުގައި ލާން ފެށީ ނަވާރަ ސަތޭކައިގެ ފަހު ކޮޅުގައެވެ. އެއަށްފަހު ދުވަސް ތަކެއް ވަންދެން މި ޑިޒައިން މާކެޓުން ފެނިފައެއް ނުވެއެވެ. ދެން މި ބްރޭންޑް ފެންނަން ފެށީ 2014 ވަނަ އަހަރުގެ ފެށުނު ކޮޅުގައެވެ. އެއާއެކު ދިވެހީންގެ މެދުގައިވެސް ގޮޅި ޖެހި ހެދުން މަޤްބޫލުކަމެއް ހޯދިއެވެ. ނަމަވެސް ދިވެހި އަންހެން ވެރިންގެ މެދުގައި ގޯޅި ޖެހި ގަމީސް މަޝްހޫރު ވެގެން ދިޔައީ 2018 ވަނަ އަހަރާއި ހަމައިންނެވެ.\nކީއްވެ ގޮޅި ޖެހި ގަމީސް؟\nމިސުވާލުގެ ޖަވާބު ހޯދާ ލުމަށް އާއްމުކޮށް ގޮޅި ޖެހި ގަމީސް ލާ 18 އަހަރުގެ އަންހެނަކާ ސުވާލުކޮށްލީމެވެ. "ކަޕުލް ގޯލްސް" އަސްލު އެންެމެ ބޮޑަށް ޖައްސަން ބޭނުންވަނީ، ޖަވާބުގައި އެމީހާ ބުންޏެވެ. މިއީވެސް އަންހެނުން ގޮޅި ޖެހި ގަމީސްލާ ސަބަބަކަށް ވެދާނެއެވެ. އެމީހުންގެ ލޯބި ވެރިން ލާ ކަހަލަ ގަމީހެއް ލުމަކީ އެމީހުން މާގަޔާ ވާ ކަމެއް ކަމުގައިވެއެވެ. އިތުރު މީހަކާވެސް ސުވާލުކޮށްލީމެވެ. އޭނާގެ ޖަވާބު ވަރަށް ކުރެއެވެ. "އެއީ މަށަށް ސަޅިވީމަ،" މިހެން ބުނެ ޖަވާބު ކުރުކޮށްލިއެވެ.\nކޮންމެޔަކަސް ކޮންމެވެސް ސަބަބަކާހުރެ ދިވެހި އަންހެން ވެރިންވެސް ގޮޅި ޖެހި ގަމީސް ލާން ފަށައިފިއެވެ. މިކަން ވެފައިވަނީ ފިރިހެން ވެރިނަށްވެސް މާ ކަމުދާ ކަމަށެވެ.\nޖެނުއަރީ 18, 2019 17:02\nގޮޅިޖެހި ގަމީސް ހަމަ ރީތީ އެ ލީމަ ގަޔަށް ރީތި ވީމަ..\nއެއީ ސިމްޕަލް އެއްޗަކަށް ވެފަ ގަޔަށް ދޫކޮށް އެ ލާން ވަރަށް ފުރިހަމަ ވެފައި..\nދަރިން އާއި އެކު ފޮޓޯ ނަގަން ވަރަށް ރީތި..\nޖެނުއަރީ 18, 2019 17:28\nގޮޅި ޖެހިި ގަމީސް މީގެ ދިހަ ބާރަ އަހަރު ކުރިން ފެށިގެންވެސް އަހަރެން ލަން. މިއަށްވުރެ ކުރިން ފެށިގެންވެސް ދިވެހިިން ގޮޅި ޖެހި ގަމީސް ލާ އުޅޭ. ތިބުނާހާ ފަހަކުން ލާން ފެށި އެއްޗެއް ނޫން ގޮޅި ޖެހި ގަމީހަކީ.\nޖެނުއަރީ 18, 2019 17:56\nފިރިހެނުން ކުރާ ކޮންމެ ކަމެއް ކުރަން ބޭނުންވާތީވެ...\nހަމަ ހަމަ ކަން، ޖެންޑާ އިކުއަލިޓީ..


THE PRESS kuruvaahaka mubaarathuge enme molhu3vaahaka hovaifi | ThePress\n01 July 2021, 20:22\nދަ ޕްރެސް ކުރުވާހަކަ މުބާރާތުގެ އެންމެ މޮޅު ތިން ވާހަކަ\nނިމިދިޔަ ރޯދަމަހު 'ދަ ޕްރެސް' އިން ކުރިއަށް ގެންދިޔަ ކުރު ވާހަކަ މުބާރާތުގެ އެންމެ މޮޅު ތިން ވާހަކަ ހޮވައިފިއެވެ.\nރޯދަމަހަށް ހާއްސަކޮށްގެން 'ދަ ޕްރެސް' އިން ކުރިއަށް ގެންދިޔަ ކުރުވާހަކަ މުބާރާތަށް ގިނަ ބައެއްގެ ތަރުހީބު ލިބިގެން ދިޔައެވެ. ތަފާތު އެކި ހާދިސާތަކަށް ލިޔެފައިވާ ވާހަކަތައް ފޮނުވާ ގިނަ ބަޔަކު ވަނީ މި މުބާރާތުގައި ބައިވެރިވެފައެވެ.\nކުރުވާހަކަ މުބާރާތުގައި ގެނެސްދިން ވާހަކަތަކުގެ ތެރެއިން އެންމެ މޮޅު ވާހަކައަކަށް ހޮވިފައި ވަނީ ޒިޔާދާ ޔޫނުސް ހުށަހެޅި "ކަސްތަޅު" ވާހަކައެވެ.\nދެވަނަ އަށް ހޮވިފައި ވަނީ ފާތިމަތު ހަސަން ހުށަހެޅި "ބިރުވެރި ތަޖުރިބާ" ވާހަކައެވެ.\nއަދި ތިންވަނަ އަށް ހޮވިފައި ވަނީ އަލީޝާ އަހްމަދު އަބްދުއްޝުކޫރު ހުށަހެޅި "އަލިމަގެއް ދިރިއުޅުމަށް" ވާހަކައެވެ.\nކުރުވާހަކަ މުބާރާތުގައި ބައިވެރި ހުރިހާ ފަރާތްތަކަށް 'ދަ ޕްރެސް' ގެ ފަރާތުން ހޫނު މަރުހަބާއެއް ކިޔަމެވެ. އަދި މި މުބާރާތުގެ އެންމެ ރަނގަޅު3ވާހަކަ ލިޔުނު ފަރާތްތަކަށް ދޭން ހަމަޖެހިފައިވާ އިނާމް ހަވާލު ކުރުމަށް އެ ފަރާތްތަކަށް ގުޅާނަމެވެ.\nވާހަކަ ލިޔުމަށް ޝައުގުވެރިވާ ފަރާތްތަކަށް ވާހަކަ ލިޔުމުގެ ރޮނގުން ކުރިއަށް ދިއުމުގެ ފުރުސަތު ދިނުމުގެ އިތުރުން، މިފަދަ އިތުރު މުބާރާތެއް ބޮޑެތި އިނާމުތަކާއެކު، އަންނަ ރޯދަ މަހުވެސް ބޭއްވާނެ ކަމަށް މި ނޫހުގެ މެނޭޖްމަންޓުން ބުނެއެވެ. އަންނަ ރޯދަ މަހު ވެސް ތަފާތު ރީތި ކުރު ވާހަކަތައް ހުށަހަޅާނެ ކަމުގެ އުންމީދުގައި މި އަހަރުގެ މުބާރާތުގައި ބައިވެރިވި ހުރިހާ ފަރާތްތަކަށް ވެސް ޝުކުރު އަދާކުރަމެވެ.\nހަބަރު ރޯދަ ކުރު ވާހަކަ ވާހަކަ


Adhadhu thah dhashah - mee enme samaaluvaan vee vaguthu - One Online\nއަދަދުތައް ދަށަށް - މިއީ އެންމެ ސަމާލުވާންވީ ވަގުތު\nއެޗްޕީއޭގެ ފަރާތުން ރެންޑަމް ސާމްޕަލް ނަގަނީ --- ފޮޓޯ: އެޗްއީއޯސީ\nމި ވަގުތު އަހަރެމެން އިތުރަށް ސަމާލުވާންވީ މުހިއްމު ދެތިން ސަބަބެއް އެބަ އޮތެވެ. ފުރަތަމަ ކަމަކީ، ގެސްޓްހައުސްތަކުގެ ވިޔަފާރި މާލެ ސަރަހައްދުގައި ފެށުމަށް ފުރުސަތު ދެވެން އޮތީ ޕޮޒިޓިވް ކޭސްތަކުގެ އަދަދު ފަސް ޕަސެންޓުގައި ދެ ހަފުތާ ހިފެހެއްޓިގެން ކަމަށް ވުމެވެ. ރާއްޖޭގެ އިގްތިސާދީ ހަރަކާތްތަކުގެ ތެރެއިން މިވަގުތު ނުފެށި އޮތް އެންމެ ބޮޑު ހަރަކާތަކީ ގެސްޓްހައުސް އޮޕަރޭޝަނެވެ. ގެސްޓްހައުސްތައް ނުހުޅުވި ލަސްވާ ލަސްވުމަކީ ރާއްޖޭގެ މެދު ފަންތީގެ އެތައް ވިޔަފާރިވެރިންނަކަށް އޭގެ ނުރަނގަޅު އަސަރުކޮށް، ސީދާ ގޮތުން އާއްމުންނަށް ލިބޭނެ ގެއްލުމެވެ. އެހެންވެ ގެސްޓްހައުސްތަކަށް ފަހި ފުރުސަތެއް ދިނުމަށް މި ވަގުތު އަހަރެމެން ސަމާލުވާން ޖެހެ އެވެ.


Story: Furaanadhandhen - EP48 - One Online\nފުރާނަދަންދެން - 48\nމިއަދުވެސް އެހެން މާނައެއްގައި ނާހިދް އަޒްކާދެކެ ލޯބިވާކަން ހާމަކޮށްފިއެވެ. ކުއްލިއަކަށް އަޒްކާ އަތް ދަމައިގަތެވެ. އޭނާ ޖެހޭނީ ނާހިދް ހުއްޓުވާށެވެ.\n"ސޮރީ... އައިމް ސޮރީ... އަހަރެންނަށް އެއްވެސް ކަމެއް ކޮށެއްނުދެވޭނެ" އަޒްކާ ދޮރާއި ދިމާލަށް ދުއްވައިގަތެވެ. މިފަހަރު ނާހިދް އަޒްކާ ހުއްޓުވަން އެއްވެސް މަސައްކަތެއް ނުކުރެއެވެ. ކޮޓަރިން ނިކުތުމުގެ ކުރިން އަޒްކާ ފަސްއެނބުރި ނާހިދަށް ބަލައިލިއެވެ. ނާހިދްގެ ދެލޮލުން އޭނާއަށް ކަރުނަ ފެނިއްޖެއެވެ. އެހިނދު ނާހިދް އޭނާގެ މޭގައި ދެއަތުން ހުރަސްކޮށް ކޮށްލި ހަރަކާތަކާއެކު އަޒްކާދެކެ ވާ ލޯބި ހާމަކޮށްލިއެވެ. އަޒްކާއަށް އެއްވެސް ކަމެއް ނުކުރެވުނެވެ. އޭނާ ގޮތްހުސްވެފައިވާ މީހެއް ފަދައިން ކޮޓަރީ ދޮރުލައްޕާލިއިރު ހިތް ރޮމުންދިޔައެވެ.\nއޮފީހުގައި އިނދެފައި ބުރުހާނުއްދީން ބޭރަށް ނިކުމެލީ މާބޮޑަށް ދިރިއުޅުމާމެދު ފިކުރު ކުރެވެން ފެށުމުންނެވެ. މާބޮޑަށް އޭނާއަށް އެކަނިވެރިކަން އިހުސާސްވާން ފެށުމުންނެވެ. އޭނާގެ ހަޔާތަށް ބައިވެރިއެއް ބޭނުންވެފައިވާކަން މިހާރު އޭނާއަށް ގަބޫލުކުރެވިއްޖެއެވެ. މެންދުރުފަހުގެ އެ ވަގުތުގައި އޭނާ ސައިކަލުގައި ދުއްވާފައި ދިޔައިރު ދިރިއުޅުމުގައި ދެން ނަގަންޖެހޭ ފިޔަވަޅުތަކާމެދު ވިސްނަމުން ދިޔައެވެ. އޭނާގެ ނަޒަރު ކުއްލިއަކަށް ގޮސް ހުއްޓުނީ ބޭސް ފިހާރައަކަށް ވަން ނާހިދް ފެނިފައެވެ. އޭނާގެ ހިތް އުފަލުން ފުރުނެވެ. އަމިއްލަ ދަރިފުޅު އެފެނުނީ ހާދަ ދުވަހެއް ފަހުންނެވެ. ބަފާވަންތަކަމުގެ އިހުސާސު އޭނާގެ ހިތް ފުރި ބަންޑުންވި ކަހަލައެވެ. އެދަރިފުޅަށް ހަގީގަތް އަންގަންވީ ވަގުތު ޖެހުނީކަން އޭނާއަށް އެނގިއްޖެއެވެ. ތުންފަތަށް ފަނޑު ހިނިތުންވުމެއް ވެރިވިއިރު ދެލޮލަށް އުފާވެރިކަމުގެ ސިފައިގައި ކަރުނަތައް ޖަމާވިއެވެ. ސައިކަލުގައި މަޑުކޮށްލައިގެން އޭނާ އިނީ ބޭސްފިހާރަ ކުރިމަތީގައެވެ.\nނާހިދް ބޭސްފިހާރައިން ނިކުތްއިރު ބުރުހާނުއްދީން އިނީ ބަލަހައްޓައިގެންނެވެ. ނާހިދްގެ ނަޒަރު އެއްފަހަރު ބުރުހާނުއްދީނަށް ހުއްޓުނެވެ. އެ މޫނަކީ އޭނާއަށް ބީރައްޓެހި މޫނަކަށް ނުވާތީ އޭނާ އެއްފަހަރު ހީލިއެވެ. ސައިކަލާ ދިމާލަށް ދަނިކޮށް ދެވަނަ ނަޒަރު ހުއްޓުނީ ފަހަތުން އޭނާއަށް ސަލާން ގޮވާލުމުންނެވެ. އޭނާ ހުއްޓި ފަހަތް ބަލައިލިއިރު ސައިކަލުން ފައިބައިގެން ބުރުހާނުއްދީން ހުރީ އޭނާއާ ދާދި ކައިރީގައެވެ.\n"އައްސަލާމް އައަލައިކުމް" ބުރުހާނުއްދީން އިސްވެ ސަލާމް ގޮވިއެވެ. ނާހިދް އިރުކޮޅަކު ބަލަހައްޓައިގެން ހުރިއިރު އެއި ކާކުކަން އޭނާގެ ހަނދާނަށް އަތުވެއްޖެއެވެ.\n"ވަޢަލައިކުމުއްސަލާމް" ނާހިދް ސަލާމް ގަބޫލުކޮށް އަތާއަތް ޖޯޑުކުރީ ސަލާމް ގޮވުމަކީ އެއް މުސްލިމަކު އަނެއް މުސްލިމަކަށް އަދާކޮށްދެންޖެހޭ ޙައްގަކަށް ވާތީއެވެ.\n"އެދުވަހު ކުރެވެން އުޅުނީ ވަރަށް ހަޑިކަމެއް. އެކަމަށްޓަކައި ނިހާޔަތަށް މަޢާފަށްއެދެން" ނާހިދް ބަލައިލުމާއެކު ބުރުހާނުއްދީން ބުނެލިއެވެ. އޭނާ ވަރަށް ފުން ނަޒަރަކުން ބުރުހާނުއްދީންގެ މޫނަށް ބަލައިލިއެވެ.\n"ހަނދާންވެއްޖެ. އެކަމަށްޓަކައި އަޅުގަނޑު ބޭބެއަށް މަޢާފްކޮށްފިން" ނާހިދް ބުނެލިއެވެ.\nބުރުހާނުއްދީންގެ ހިތުގައި އިންތިހާއަށް ރިއްސާލިއެވެ. އޭނާގެ އުފަން ދަރި، އެދަރިފުޅަށްޓަކައި މިހާރު އޭނާއަށް އެތައް އުންމީދެއްކުރެވޭ ދަރިފުޅު އޭނާއަށް މުހާތަބް އެކުރީ ބޭބެގެ ނަމުންނެވެ.\n"ވާހަކައެއް ދައްކާލަން މިތާ ކައިރި ތަނަކަށް ދެވިދާނެތޯ. ވަގުތު އޮތިއްޔާ" ބުރުހާނުއްދީން އެދުނެވެ. ނާހިދް އިރުކޮޅަކު ވިސްނާލަން ހުރުމަށްފަހު ބޯޖަހައިލިއެވެ.\nއެންމެ ކައިރި ތަނަކަށް ދެބަފައިން ވަނީ މަޖީދީމަގުގައި ހުރި ތަނަކަށެވެ. މޭޒެއް ކައިރީގައި އިށީނުމަށްފަހު ކޮފީއަށް އޯޑަރދިނެވެ. ދެބަފައިން އެކަކު އަނެކަކަށް ބަލައިލީ އެކުއެކީގައެވެ.\n"ކޮންވާހަކައެއް ބުނުއްވަންތޯ އުޅުނީ" ނާހިދް ބުނެލިއެވެ.\n"އެއީ...އެއީ... އެނގިލައްވާތޯ މާހިލް. ފަހަރަކު ނޭނގިވެސްދާނެ" ބުރުހާނުއްދީން ވާހަކަފެށިއެވެ.\n"އިނގޭ... އެކަމު ނޭނގެނީ އަޅުގަނޑު ދަންނަ މާހިލްގެ ވާހަކަކަމެއް ބުނަން ތިއުޅެނީ" ނާހިދް ބުނެލިއެވެ.\n"މާހިލް އަކީ އަޅުގަނޑުގެ އުފަން ދަރިއެއްނޫން. އެކަމަކު ބަލާ ބޮޑުކުރީ އުފަން ދަރިއަކުވެސް ބަލާނެހާ ލޯބިން" ބުރުހާނުއްދީން ބުނެލިއެވެ.\n"އެހެންތަ! ގޯޑް ބްލެސް ޔޫ... ދެން އަޅުގަނޑު ކައިރީގަ ތިވާހަކަ ބުނުއްވުމުގެ ބޭނުމަކީ ކޮބާތޯ؟" ނާހިދް ހީލަމުން އަހައިލިއެވެ.\n"އެއީ ތީ.. ތިއީވެސް އަހަރެންގެ ދަރިއެއް. އަހަރެންގެ އުފަން ދަރިފުޅު. އިނާޝާ އަހަރެންނަށް ވިހޭ ދަރިފުޅު" ބުރުހާނުއްދީން ހިތްވަރުކޮށްލާފައި ބުނެލިއެވެ. ހިނދުކޮޅަކަށް ނާހިދްގެ ހަރަކާތްތައް ހުއްޓުނެވެ. މޯހަންދާސް އަކީ އޭނާގެ އުފަން ބައްޕަ ނޫންކަން އޭނާއަށް އިނގެއެވެ. މާކުރިން އެދެމަފިރިން ވަނީ އެހަގީގަތް ނާހިދަށް ކިޔައިދީފައެވެ. އޭނާއަށް ނޭނގެނީ އުފަން ބައްޕައަކީ ކާކު ކަމެވެ.\n"ތީ ދޯ އަޅުގަނޑުގެ ބައްޕައަކީ...؟" ނާހިދް ބުނެވުނީ އެވަރަށެވެ. ފާޅުނުކުރިޔަސް އޭނާގެ ހިތުގައި ކުރިމަތީގައި އިން ބައްޕައަށްޓަކައި އިހުސާސެއް އުފެދުނެވެ.\n"ދަރިފުޅާ...!! ބައްޕައަށް ކަންތައްކުރެވުނީ ރަނގަޅަކަށް ނޫން. ކޮންމެ އިންސާނަކީވެސް ކުށްކުރެވޭނެ މީހެއް. ބައްޕައަށް ކުރެވުނު ކުށްތަކުން ﷲ ތަޢާލާގެ ހަޟްރަތަށް ތައުބާވެސް ވެއްޖައިން. ބައްޕައަށް މަޢާފްކުރޭ... ތި ދެމައިންގެ މަޢާފް ލިބިގެން މެނުވީ މި ބައްޕައަށް ހެޔޮ މަރެއްގައި މަރެއްވެސް ނުވެވޭނެ" ބުރުހާނުއްދީންގެ އަސަރުގަދަ ވާހަކަތަކުން ނާހިދްގެ ހިތަށް އަސަރަކުރިއެވެ. ނަމަވެސް އޭނާ އެހާ ދެރަވެސްވިއެވެ. ޔަގީނުންވެސް ތުއްތުއިރު އޭނާ އެއްލައިލާނީ އެހިތުގައި އޭނާގެ މައްޗަށް އެއްވެސް ގަދަރެއް ލޯތްބެއް ހަމްދަރުދީއެއް ނެތުމުންނެވެ.\n"ހެހެހެ... އަޅުގަނޑު ހިތްހެޔޮކޮށްފިން. މަޢާފްވެސްކޮށްފިން. އެކަމަކު މިހާރު އަޅުގަނޑުގެ ބައްޕައެއް އެބަހުރި" ނާހިދް ބުނެލިއެވެ.\n"ބައްޕައަށް އިނގޭ. ބައްޕަ ބޭނުންވަނީ ދަރިފުޅު މިބައްޕައާވެސް ގުޅުން ބާއްވަން. އަދި މި ބައްޕަގެ މުދަލުން ދަރިފުޅަށްވީ ހިއްސާ ދަރިފުޅަށްވެސް ދޭން" ބުރުހާނުއްދީން ބުނެލިއެވެ.\n"އަޅުގަނޑު ބޭނުމެއްނޫން. އެކަމަކު ތިއީ ބައްޕަކަން އަބަދުވެސް ގަބޫލުކުރާނަން. އެހީވެސްވާނަން. ލޯބިވެސްވާނަން. އަޅުގަނޑަށް މަންމަގެ ގޮތެއް ނޭނގެ. ބައްޕައަށް މަންމައަށް ދިނީ އަނިޔާގެވެސް އިންތިހާ. އަދި އަދަށްވެސް މަންމަ އެބަލިން އަރައިނުގަނޭ. މަންމަގެ ނުކުޅެދުންތެރިކަމެއް ހުރޭ. އެހުރިހާކަމަކާ އެކު މޯހަންބައްޕަ އަޅުގަނޑާ މަންމަ ގަބޫލުކުރީ" ނާހިދް ވާހަކަދެއްކިއެވެ.\n"ބައްޕައަށް ތިހުރިހާ ކަމެއް އިނގޭ. ބައްޕަ ހަމައެކަނި ބޭނުމީ މަޢާފް. އެކަމަކު މަޢާފް ހޯދާށޭކިޔާފަ އިނާޝާ ކުރިމައްޗަށް ދާނެ ހިތްވަރެއް ނެތް" ބުރުހާނުއްދީން ބުނެލިއެވެ.\n"އަޅުގަނޑު ދެން ދަނީ. ބައްޕަގެ ތި މެސެޖްތައް އަޅުގަނޑު މަންމައަށް ރައްދުކޮށްދޭނަން" ނާހިދް ތެދުވަމުން ބުނެލިއެވެ. ބުރުހާނުއްދީނަށް އެއްޗެއް ނުބުނެވުނެވެ. އޭނާއަށް ރޮވެނީއެވެ.\nއެރޭ ކާގަޑި ނިމުމާއެކު ނާހިދް އިނާޝާއާއި މޯހަންދާސް ކައިރީގައި އެވާހަކަ ބުނެލިއެވެ. އިނާޝާ ކަންބޮޑުވިއެވެ. އެތައް އަހަރަކަށްފަހު ނާހިދް އުފަން ބައްޕައާ ބައްދަލުކުރި ވާހަކަ ބުނުމުން އޭނާގެ ހިތުގައި ނުތަނަވަސްކަމެއް އުފެދުނެވެ. ބުރުހާނުއްދީން ނުބައި ރޯލެއް ކުޅެ އޭނާގެ ދަރިއާ ދުރުކުރުވަން އުޅެފާނޭ ހިތަށް އެރުމުން އޭނާއަށް ނާހިދްގެ ޓީޝާޓުގައި ހިފަހައްޓާލެވުނެވެ. ނާހިދް އިނާޝާގެ މޫނަށް ބަލައިލިއިރު އިނާޝާ ބަލަހައްޓައިގެން އިނީ ނާހިދްގެ މޫނަށެވެ. އޭނާގެ ދެލޮލުގައިވާ ކަންބޮޑުވުން ނާހިދަށް ސިއްރެއްނުވިއެވެ.\n"މަންމަ ހާސްނުވޭ! އެ ބައްޕަގެ އެކަހަލަ ވިސްނުމެއްނެތް. ވިސްނުމެއް އޮތަސް މަންމަ ދޫކޮށްލާފައި އެއްވެސް ތަނަކަށް އަޅުގަނޑު ނުދާނަން. މިއީ އަޅުގަނޑުވާ ވަޢުދެއް" ނާހިދް އިނާޝާ ހިތްހަމަޖައްސައިދިނެވެ.\n"ދެން އޭނަ ދަރިފުޅާ ބައްދަލުވިއްޔާ ބުނޭ މަންމަވެސް ބައްޕަވެސް މަޢާފްކޮށްފީމޭ. ހިތުގަ ބުރަކަމެއްނެތޭ" މޯހަންދާސް ބުނެލިއެވެ. އިނާޝާ ބޯޖަހައިލިއެވެ.\nދުވަސްތަކަށްފަހު ނިރާޝްގެ ކޯލް ނާހިދަށް ލިބުނީ އޭނާ ފިލްމެއް ބަލަން އެނދުގައި އޮށްވައެވެ. ވަގުތަކީ އިޝާނަމާދު ފަހުގެ ވަގުތެކެވެ. ކާންހަދަން ނައިޝީ ތިރިއަށް ފޭބިގޮތަށް ހަބަރެއް ނުވެއެވެ.\nލެޕްޓޮޕް ކުޑަކޮށް ދުރުކޮށް އަޅައިގެން ހުރި ހެޑްފޯން ދުރުކޮށްލަމުން ނާހިދް ފޯނަށް ޖަވާބުދިނެވެ. އޭނާ ދެތިން މިނިޓު ވާހަކަދައްކަން އިނުމަށްފަހު އެނދުން ތެދުވެ ބޭރަށްދާ ކަހަލަ ހެދުމެއް ލިއެވެ. ޑްރެސިންގޓޭބަލް މަތީގައި އޮތް ސައިކަލުގެ ތަޅުދަނޑި ހިފައިގެން ނިކުންނަމުން ލައިގެން ހުރި ކަޅު ކުލައިގެ ސޯޓުގެ ޖީބަށް ފޯން ކޮށްޕާލިއެވެ.\nނާހިދް ސިޑިން ފައިބައިގެން އައި ވަގުތު އެއީ ނައިޝީ ނާހިދަށް ގޮވަން ދާން އުޅުނު ވަގުތެވެ. ނަމަވެސް ބަދިގެއާ ދިމާލަށް އައި ނާހިދް ފެނުމުން ނައިޝީ ހުއްޓުނެވެ. އޭރު އިނާޝާއާއި މޯހަންދާސް ކާމޭޒު ކައިރީިގައި ތިއްބެވެ.\n"ބޭރުން ކާނީ. ފްރެންޑެއް ދިން ދަޢުވަތަކަށް މިދަނީ" ފެންތައްޓެއް ބޯލަމުން ނާހިދް ބުނެލިއެވެ.\n"އެކަމަކު ކައިގެންވެސް ދެވިިދާނެ ދޯ. ކޮންމެހެން ފްރެންޑެއް ދިން ދަޢުވަތަކަށް ނޫންކަން އިނގޭ ތިދަނީ" ހިތްހަމަނުޖެހުނީ ފުރިޖު ކައިރީގައި ހުރީ ނައިޝީއެވެ. ނާހިދް ހުއްޓުނެވެ. އޭނާ ނައިޝީގެ މޫނަށް ބަލައިލިއިރު މޫނުމަތިން ހިތްހަމަނުޖެހިފައި ހުރިވަރު ހާމަވާން ހުއްޓެވެ. ނަމަވެސް ލޯބިވާ މައިންބަފައިންނަށް ކުރެވުނު އިހުތިރާމެއްގެ ސަބަބުން އޭނާ ނައިޝީއަށް ރައްދުނުދީ ނިކުމެގެން ދިޔައެވެ.\n"ނައިޝީ...! ދެމަފިރިން ދެމެދުގައި ހިތްހަމަނުޖުހުމެއް އޮތްނަމަ އެކަން ޙައްލުކުރަން ވާހަކަދައްކާނީ ކޮޓަރީ ހަތަރުފާރުން އެތެރޭގަ. ފިރިމީހާގެ އަގުވައްޓާލުމުގެ ބޭނުމަގަ ބޭރު ތެރޭގައި އެވާހަކަ ދެއްކުމަކީ ހަޑިކަމެއް" އިނާޝާ ބުނެލިއެވެ. އޭނާ ތެދުވެގެން ހިނގައިގަތްއިރު ހުރީ ވަރަށް ބޮޑަށް ހިތްހަމަނުޖެހިފައެވެ. މިހާރަކަށް އައިސް އިނާޝާގެ ހިތުގައި ނައިޝީއަށްޓަކައި ފޫހިކަމެއް ވަނީ އުފެދިފައެވެ.\n"އަދިވެސް އަހަރެންދެކެތަ ހިތްހަމަނުޖެހެނީ. ތިމާގެ ދަރި އުޅޭ ހަޑި ވައްތަރެއް ނުފެނޭ ދޯ" މޯހަންދާސް އާ އިނާޝާ ސިޑިން އަރަމުންދިޔަ މަންޒަރު ބަލަން ހުރި ނައިޝީ ބުނެލިއެވެ. އެ އަޑު ކައިރީގައި އުޅުނު މީކާއަށް ވެސް އިވުނެވެ.\n"ކަލޭ ކޯޗެއް ތިބަލަނީ ދެލޯ ވަށްކޮށްފައި" މީކާއަށް ދެލޯ އަޅައިލަމުން އެ ރުޅިގަނޑުން ބައެއް ބޭލިއެވެ.\nނާހިދާއި ނިރާޝް ބައްދަލުކުރީ ކެފޭއެއްގެ ކުރިމަތިންނެވެ. ދެ އެކުވެރިން ފެނުމާއެކު އުފާވެރި ހިނިތުންވުމަކާއެކު އެކަކު އަނެކަކާ ސަލާންކޮށް ބައްދައިލިއެވެ. ދެފަރާތުގެ އާއިލާއާ ބެހޭގޮތުން ސުވާލުކޮށް ހާލުއަޙުވާލު އޮޅުންފިލުވިއެވެ.\n"އަނެއްކާވެސް ހާދަ ދުވަހެއް ފަހުންނޭ ދޯ މި ދިމާވީ" ކޮފީއަށް އޯޑަރ ދެމުން ނާހިދް ބުނެލިއެވެ.\n"ނިންމާފަ މިއައީ. އެއްކޮށް. ދެން އަބަދުވެސް ފެންނާނެ.. ހެހެހެ... މިރޭ މި ސްޓަރޓް ކުރަނީ ނައިޓް ޑިއުޓީ އިން" ނިރާޝް ބުނެލިއެވެ.\n"އެހެންތަ! ދެން ކޮން މުހިންމު ވާހަކައެއް ބުނަންތަ ބައްދަލުކޮށްލަން ބުނީ؟ އަނެއްކާ ޑޭޓެއް ފިކްސްވީތަ؟" ސަމާސާކަން އެކުލެވޭ ރާގެއްގައި ނާހިދް ބުނެލިއެވެ.\n"ވެދާނެ... އެކަމަކު އަދި މަންޖެ ރުއްސަންޖެހޭނީ. އަދި ގަބޫލުކުރަނީ ހަމައެކަނި ރައްޓިއްސެއްގޮތަށް" ނިރާޝް ބުނެލިއެވެ.\n"އަދި ވާނެ. އިންޝާﷲ" ނާހިދް ބުނެލިއެވެ.\n"ކިހިނެއްވަނީ ކަންތައްތައް؟ ކިޑެއް ހޯދާކަށް ނޫޅެންތަ؟" ނިރާޝް އަހައިލިއެވެ.\n"ގޯހެއްނޫން. ކިޑެއްވެސް ބޭނުން... އެކަމަކު..." ނާހިދްގެ އަޑަށް ބަދަލުއައެވެ.\n"އެކަމަކު ކިހިނެއްވީ؟" ނިރާޝް އަހައިލިއެވެ.\n"ވައިފް އެހާ ރެޑީއެއްނޫން. ދެން ބުނެބަލަ ނިރާޝްގެ ގާރލްއަށް ކިޔަނީ ކޮންނަމެއްތަ؟" ނާހިދް އަހައިލިއެވެ.\n"އަޒްކާ... ވަރަށް ކިޔުޓް ކުއްޖެއް" ނިރާޝް ބުނެލިއެވެ. ނާހިދަށް އައި ބަދަލު ނިރާޝް ދެނެގަތެވެ. ހިނދުކޮޅަކަށް ނާހިދްގެ ބަސްހުއްޓުނެވެ.\n"ފޮޓޯއެއް ދައްކަބަ" ކެތްތެރިކަން ކުޑަވެފައި އިން ނާހިދް އަހައިލިއެވެ. ނިރާޝް ފޯނު ހުޅުވާލާފައި ދައްކައިލީ އޭނާ އާ އަޒްކާ އާ އެކީގައި ނަގާފައި އިން ސެލްފީއެކެވެ. ފޮޓޯގައި އަޒްކާ ހީލައިގެން އިންއިރު އޭނާއަށް ލިބިފައިވާ އުފާވެރިކަން އެއްވެސް އިންސާނަކަށް ސިއްރެއްނުވާނެކަން ކަށަވަރެވެ.\nނާހިދްގެ މޫނުމަތީގެ ކުލަވަރު ބަދަލުވެ އެ ދެލޮލުން ހިތާމައިގެ ފުން ކަނޑެއް ނިރާޝްއަށް ފެނުނު ކަހަލައެވެ. އަޒްކާއަށްޓަކައި ނާހިދްގެ ހިތުގައިވާ ނިމުމެއްނުވާ ލޯބި ނިރާޝްއަށް އިހުސާސްވިއެވެ. އެގޮތަށް ނާހިދް ތަޅުވަން އޭނާ ދެރަވެސްވިއެވެ.\n"އެކަމަކު... އަޒް މެރީޑް... ކިޑެއްވެސް...." ނާހިދް ބުނަން އުޅުނެވެ.\n"ނާހިދަށް އަޒްކާއާ ބެހޭގޮތުން ކޯޗެއް އިނގެނީ. އަހަރެންނާ އަޒްކާ އާ ނާހިދް ތި ހީކުރާކަހަލަ ގުޅުމެއްނެތް. ހަމަ އެކަނި އެކުވެރިކަން އޮތީ. އަޒްކާ ނާހިދް ދެކެ ވަރަށް ލޯބިވޭ. އޭނާގެ ވާހަކަތަކުން އިނގޭ ނާހިދްވެސް ލޯބިވާކަން. އެކަން އަހަރެންނަށް މިހާރު ކަށަވަރުވެސް ވެއްޖެ. އެކަމަކު ދެރަ ތަންކޮޅަކީ އަޒްކާ އާ ބެހޭގޮތުން އިނގެންޖެހޭ ވަރަށް މުހިންމު ހަގީގަތެއް ނާހިދަށް ނޭނގިފައިވާކަން. އަދި ހޯދަން މަސައްކަތްވެސް ނުކުރާކަން" ނިރާޝް ވާހަކަދެއްކިއެވެ.\n"ކޮ...ކޮން ހަގީގަތެއް. މީހަކާ އިނދެގެން ކިޑެއް ހުންނަކަން އިނގޭ. ދެން ކޮންކަމެއް އިނގެންވީ" ނާހިދް އަހައިލިއެވެ.\n"އެންމެ ރަނގަޅުވާނީ އޮޅުންފިލުވިއްޔާ... އޭގެފަހުން ގޮތެއް ނިންމިއްޔާ. ބުނަން މިއުޅެނީ އަޒްކާގެ މާޒީގައި ވަރަށް ވޭނުން ފުރިގެންވި ދުވަސްތަކެއް ހިންގައްޖެއޭ. ވަރަށް ބައިވަރު ކަންތައްތަކެއް އެބަހުރި ނާހިދަށް ކޮންމެހެން އިނގެންޖެހޭ" ނިރާޝް ބުނެލިއެވެ. ނާހިދް ދެއަތް ޖޯޑުކޮށްލާފައި ގެނެސް ނިތުގައި ޖައްސައިލިއެވެ. އޭނާ ވިސްނަންވީ ކޮން އެއްޗެއް ހެއްޔެވެ؟ އޭނާއަށް ނޭނގޭ ކަންތައްގަނޑެއް އަދިވެސް އުޅެނީ ހެއްޔެވެ؟ ސުވާލުކުރިޔަސް އަޒްކާގެ ފަރާތުން އެއްވެސް ޖަވާބެއް ނުލިބޭނެއެވެ. ކޮންމެ ހާލެއްގަވެސް އޭނާ އަޒްކާ ހާޞިލްކުރަން ބޭނުންވެއެވެ.\nނާހިދް ގެއަށް އަންނާނެ ވަގުތަކަށް ކޮޓަރި ތެރޭގައި ހުރި ނައިޝީ އިންތިޒާރުކުރަމުން ދިޔައެވެ. އޭނާ ހުރީ މިރޭ ކޮންމެގޮތެއް ހަދާފައިވެސް އެދެމެދުގައި ލެވިފައިވާ ދުރުކަން ކަނޑުވާލުމަށް ތައްޔާރުވެގެންނެވެ. އެހެން ހުރިއިރު އޭނާ އަތުކުރީގައި އޮތް ގަޑިއަށް ބަލައިލައެވެ.\n"ޔަގީން މިހާރު އޮންނާނީ އެ އަޒްކާ ތަންމަތި ހޫނުކުރަންކަން" ނައިޝީ ބުނެލިއެވެ.\nއެންމެފަހުން އޭނާ އެވަގުތު ގޮތެއް ނިންމިއެވެ. ކޮޓަރި ތެރެއިން ފިރިމީހާގެ ފަރާތުން ނުލިބޭ ލޯބި ހޯދަން ބޭރަށް ނިކުތުމުން މި މީހުން ރުޅި އަންނަންޖެހޭ ހެއްޔެވެ؟ މިހާރަކަށް އައިސް ނާހިދް ރަނގަޅަށް ބަލައިލަނީއެއްވެސް ނޫނެވެ.\nއެނދުގައި އިން ނައިޝީ ފޯނު ނަގާފައި މާހިލްގެ ނަމްބަރ ފޯނުގައި ޖަހައިލިއެވެ. އޭނާ މޫނުމަތިން ކަންބޮޑުވުމެއް ނުފެނެއެވެ.\n"ނާހިދް ކަލޭވެސް އަޒްކާ ކައިރިން އުފާ ހޯދަމުންދާއިރު އެ އުފާ އަހަރެންނަށް ނުލިބޭނެކަމަށްތަ ހީކުރީ؟" އަމިއްލަ ނަފްސަށް އިވޭ ވަރަށް ނައިޝީ ބުނެލިއެވެ. ރިންގުވާން ފެށުމާއެކު އޭނާ ފޯން ސްޕީކަރަށްލާފައި އެނދުގައި ބޭއްވިއެވެ.\n"އައްސަލާމްއަލައިކުމް" މާހިލްގެ އަޑު ޖެހުމާއެކު އޭނާއަށް ރޮވިއްޖެއެވެ.\n"މާހިލް... ! އަހަރެން... އަހަރެން މާހިލް މަތިން ވަރަށް މިސްވެގެން މިގުޅާލީ" ނައިޝީ ބުނެލިއެވެ.\n"އަހަރެން ހީކުރީ އެހިސާބުން ނިމުނީކަމަށް. އެކަމަކު އިޝީ މިސްވާކަން އިނގުނީމަ ވަރަށް ހެޕީވެއްޖެ. ކިހިނެއްތަ؟" މާހިލް ބުނެލި އަޑު އިވުނެވެ.\n"އަހަރެން.. އަހަރެން ބޭނުން މީޓްކޮށްލަން. ބޭނުމީ މާހިލްގެ މޭގައި ބޯއަޅާލައިގެން އޮވެ ނިދާލަން. ވަރަށް ވަރަށް ބޮޑަށް ހަގެއް ބޭނުންވެފަ މީނީ. އަހަރެން މާހިލް ކައިރިއަށް ދިޔުމުން މިފަހަރު ދުރުނުކޮށްލައްޗެ. އަހަރެން ނުހުއްޓުވައްޗެ" އެނދުމަތީގައި އޮތް ފޯނަށް ބަލަހައްޓައިގެން އިން ނައިޝީ ވާހަކަދައްކަމުން ދިޔައިރު އިތުރު އިންސާނެއް އޭނާ ދައްކަމުން ދިޔަ ވާހަކަތައް އިވޭ ހިސާބުގައި ހުރިކަމެއް ނޭނގެއެވެ. ފަރުވާކުޑަކޮށްލެވުމުން ކޮޓަރީ ދޮރު ކުޑަކޮށް ހުޅުވިފައި ހުރިކަންވެސް އޭނާ ހަނދާނުގައި ނެތީއެވެ. ކޮންމެ ކަމަކަށްވެސް ރަނގަޅު ވަގުތެއްވާނެއޭ ބުނާ އުސޫލުން މިފަހަރު ބޭވަފާތެރިއެއް ފަޅާއަރާ ވަގުތު ޖެހިއްޖެއެވެ.\n"އޯކޭ... އެކަމަކު މިފަހަރު މީޓް ކުރާނީ ކޮޓަރީގައެއްނޫން ދޯ... އިޝީ ބުނޭ ރަނގަޅުތަނެއް...." މާހިލް ވާހަކަދައްކަމުން ދިޔައެވެ. ނައިޝީ އެއްޗެއް ބުނޭތޯ ފޯނުގައި ހުރި މާހިލް އިރުކޮޅަކު މަޑުކޮށްލިއެވެ.\n"އިޝީ....! އިޝީ...! ކީއްވެ ވާހަކަނުދައްކަނީ... އޯވް ބޭބީ ހިތްހަމަނުޖެހުނީތަ؟ އައިމް ސޮރީ.... އައި މިސް ޔޫ މޯރ ޑާލިންގ. އަހަރެން އަބަދުވެސް އިޝީ މަތިން ހަނދާންވޭ. އަހަރެމެން ދެމީހުން މެދުގައި ހިނގާދިޔަ ކަންތައްތައް އެއީ ގޯހެއް. އެކަމަކު އެއިން އެންމެ ރެއެއްވެސް އަހަރެން ހަނދާނުން ފަޅި ސިކުންތަކަށްވެސް ފިލައިގެން ނުދޭ. އައި ރިއަލީ ލަވް ޔޫ ސޯ މަޗް ބޭބީ. ބޭނުމީ މުޅި އުމުރަށް ބޭބީ މިއަތުގެ ތެރެއަށްލާން. އެރެއަކުން އަހަރެން އިޝީ ނުހިފަހައްޓާނަން.... އިނގޭ ކުރިން ރޭގަ އަހަރެންނަށް އިޝީ ދުރުކޮށްލެވުނީ ވަރަށް ބޭނުންވެފަހުއްޓަކަން. އިނގޭ އިޝީ ބޭނުންވާކަން އަދިވެސް. ހިނގާ އަވަހަށް މެރީކުރަމާ ދޯ.... ނާހިދް ކައިރިން މިނިވަންވެގެން އާދޭ.... އައިމް ވެއިޓިންގ ފޯރ ޔޫ" މާހިލްގެ ވާހަތައް އަޑުއަހަން އިން ނައިޝީ ދެލޮލުން ހޯސްލާފައި ކަރުނަ ފައިބަމުން ދިޔައިރު އޭނާ އިނީ އިސްޖަހާލައިގެންނެވެ. އޭނާ ހަށިގަނޑަށް އެއްވެސް ހަރަކާތެއް ގެންނާކަށް ނޭނގުނެވެ. ބިރުގަނެފައި ހުރިވަރުން މީހާ ހީވަނީ ހުރިތަނަށް ދެކަމު އެއްކޮށް ދެވެން އުޅޭހެންނެވެ. ލަދުގަތްވަރުން މީހާ ބިންފަޅާފައި އަޑިއަށްދާނެ ނަމައޭ ހިތަށް އަރަމުން ދިޔައެވެ. ކުށްވެރިއެއް ފަދައިން މީހާ ކުޑަވެގެން ދިޔައިރު އޭނާގެ ފެންވަރަކީ ބިންމަތީގައި ހިނގާފައި އުޅޭ ހިންޏެއް ފަދައެވެ.\n"ހެލޯ... ބޭބީ... ގުޅާފައިވެސް ވާހަކަނުދައްކާ ހުރީމަ ކިހާ ދެރަވާނެ... ސޭ ސަމްތިންގް ޕްރިންސަސް" މާހިލް ވާހަކަދައްކަމުން ދިޔައެވެ.\nތުރުތުރުލަމުން ދިޔަ އަތުން އެނދުމަތީގައި އޮތް ފޯނުން ސްޕީކަރ ކަނޑާލަން އުޅުނު ވަގުތު ނައިޝީ ސިއްސައިގެން ދިޔައީ ގައިގަ ހުރި ބާރެއްލާފައި ފޯނު ފާރުގައި ޖެހުމުންނެވެ. ބާރުގަދަ އަޑުފަށްގަނޑަކާއެކު ފޯނު ފުނޑުފުނޑުވެ އެކި އެތިކޮޅު އެކިތަނަށް ބުރައިގެން ދިޔައެވެ. އެނދު ކައިރީގައި ދެކަންފަތްމަތީގައި އަތް އަޅައިގެން ހުރި ނައިޝީއަށް ރުޅިން އެތެރެހަށި ކެކެމުންދިޔަ ނާހިދް ބަލައިލިއެވެ. ނައިޝީ ބަލައިލިއިރު ނާހިދްގެ ދެލޮލުން މިއިން ދުވަހަކުވެސް ފެނިފައިނުވާ ދަރަޖައަށް ނަފްރަތު ފެނުނެވެ. ނާހިދަށް ހުރެވުނުތަންވެސް ނޭނގުނެވެ. ޑްރެސިނގްޓޭބަލް މަތީގައި ހުރި އެއްޗެހިތައް ދެއަތުން އެއްކޮށް ބުރުވާލިއެވެ. އެވަރުންވެސް ނުފުދުނެވެ. އެނދުގެ ހެޑްބޯޑުގައި ބަހައްޓާފައިވާ ހުރިހާ ބިއްލޫރި ވާސްތަކާ އެއްޗެހި ބުރުވާލިއެވެ. އަލަމާރި ހުޅުވާލުމަށްފަހު އޭނާއާއި ނައިޝީ ކައިވެނި ކުރި ދުވަހު ނެގި ބޮޑު ފޮޓޯ ފްރޭމް ފާރުގައި ޖެހިއެވެ. ކުޑަ ހިނދުކޮޅަކަށް ކޮޓަރިއަށް ހީވީ ބާރުގަދަ ބިންހެލުމެއް އައި ހެންނެވެ. ހުރިހާ ކަމެއް ވެގެންދިޔައި ދާދި ކުޑަ ހިނދުކޮޅެއްގެ ތެރޭގައެވެ. ވޭތުވެދިޔަ ވަގުތުކޮޅުގައި ނައިޝީއަށް ހީވީ ދުނިޔެ ގިޔާމަތްވާން އުޅުނުހެންނެވެ.\n"ނާހިދް.... ނާހިދް... އައިމް ސޮރީ ލަވް..." ނާހިދް އެހާލުގައި ތެޅެން ފެށުމުން ނައިޝީއަށް ދުރުގައި ނުހުރެވުނެވެ. މޯހަންދާސްއާއި އިނާޝާ ހުޅުވާލާފައިވާ ދޮރުން ދުވަމުން އައިސް ވަނީ ކުއްލިއަކަށެވެ.\n"ދަރިފުޅާ....!" ދެމަފަރިން އެއްކޮށް ހުއްޓުން އެރީ ކޮޓަރި އޮތް ހާލަތު ފެނުމުންނެވެ.\n"ނާހިދް... އަހަރެންނަށް މަޢާފްކުރޭ.. އަހަރެން ދެން އެހެން ނޫޅޭނަން... ސޮރީ ލަވް" އެއްފަހަރު ނައިޝީ ދުރަށް ކޮށްޕާލުމާއެކު ދެވަނަ ފަހަރަށްވެސް އައިސް ނާހިދްގެ ގައިގައި ނައިޝީ ހިފައިގަތެވެ.\n"ދުރަށްދޭ... ތި ހަޑި މުޑުދާރު އިންސާނާ އަހަރެންނާ ކައިރިނުވޭ. ތި އަންހެނާއަށް ތަދުވާގޮތަށް އިނގިލި ކުރި ޖައްސާލަންވެސް އަހަރެން ބޭނުމެއްނޫން. އަހަރެންނާ ކައިރިނުވާތި" ޝަހާދަތް އިނގިލިން އިޝާރާތްކޮށް ނާހިދް ފަހުގެ އިންޒާރު ނައިޝީއަށް ދިނެވެ. ދޮރުމަތީގައި ތިބި މޯހަންދާސްއާއި އިނާޝާ ހުރީ ފެންނަމުންދާ މަންޒަރު ގަބޫލުނުކުރެވިފައެވެ. އެންމެފަހުން ނައިޝީ ކުޅެމުންދިޔަ ކުޅިގަނޑު ނާހިދަށް ފަޅާއެރީތާއޭ އިނާޝާ ހިތަށް އެރިއެވެ.\n"ވަގަކަށް ހާސްދުވަސް ވެރިއަކަށް އެއްދުވަހޭ މީހުން ބުނެއެއްނު. މިއަދު މިވަނީ ވެރިމީހާގެ އެއްދުވަސް އައިސްފަ" އިނާޝާ މޯހަންދާސްއަށް އިވޭ ވަރަށް ބުނެލިއެވެ.\n"ނާހިދް... އެކަންތައް މާބޮޑު ކަމަކަށް ނަހަދަބަލަ. ހަނދާންނައްތާލާ. އަހަރެންވެސް ހަނދާން ނައްތާލައިފިން... ޕްލީޒް މަންމަ ކައިރީގަ މިވާހަކަ ނުދައްކާތި އިނގޭ.. ސޮރީ ސޮރީ ލަވް..." މޮޔައެއް ފަދައިން އަނެއްކާވެސް ނައިޝީ ނާހިދްގެ ހަށިގަނޑުގައި ބައްދައިގަތެވެ.\n"ދުރަށްދޭ.. މިހާރު މިވަގުތުން ފެށިގެން ތިއީ މަގޭ އަންބެއްނޫން. ވަރިކޮށްފަ ތިހެރީ... ދޭ... ހަމަ މިހާރު މަގޭ ކުރިމަތިން ދުރަށްދޭ..." ފަހުބަސް އިއްވާލުމާއެކު ނައިޝީ ގަނޑުވި ކަހަލައެވެ. އިނާޝާއާއި މޯހަންދާސް ދެލޯ ބޮޑުވެ އަނގަމަތީގައި އަތް އެޅުނެވެ. ހުރި ދިމާލުން ތިރީގައި ނައިޝީއަށް އިށީނދެވުނު އިރު އެނދުގައި އިށީނދެގެން ބޮލުގެ ދެފަރާތުން އަތް އަޅާލައިގެން ނާހިދް އިނެވެ. އޭނާ މައިނޭވާ އަޅަމުން ދިޔައިރު އަދިވެސް އޭނާގެ އެތެރެހަށީގައި ކެކެމުން ދިޔަ އަލިފާންގަނޑަށް ގުޑުމެއްވެސް ނާރައެވެ. އޭނާގެ އަންބެއްގެ ގޮތުގައި ހުރެ ނައިޝީ އެކުރި ހަޑި ކަންތައް ދުވަހަކުވެސް އޭނާގެ ހިތަކުން ނުފިލާނެއެވެ. އެވެސް އޭނާގެ ދެދުނިޔޭގެ އާދާވާތްތެރިއަކާ އެކުގައެވެ. ނައިޝީގެ ހަޔާތް މާހިލް ބަރުބާދު އެކުރީ އޭނާއަށް އެކަމުގެ އިންޒާރު މާހިލް ދީފައިވަނިކޮށެވެ.\nތިރީގައި އިން ނައިޝީ ކައިރިއަށް ދިޔުމުގެ ބަދަލުގައި އިނާޝާ ދުވެފައި ކަހަލަގޮތަކަށް އައިސް އިށީނީ ނާހިދްގެ މަގަތުންނެވެ. ނާހިދްގެ ކޮނޑުގައި އަތް ބާއްވައިލުމާއެކު އޭނާ އިނާޝާއަށް ބަލައިލިއެވެ. ނާހިދްގެ ދެލޯ އޭނާއަށް ފެނުނީ ރަތް ލޭކޮޅެއް ފަދައިންނެވެ. ރުޅިގަނޑު ކޮންޓްރޯލްނުވެ ދިޔުމުގެ ސަބަބުން އޭނާގެ ދެލޮލުން ވަނީ ކަރު ނީރާލާފައެވެ. ބޮލަށް އެނބުރުންއަރާ ކަހަލަ ގޮތްތަކެއްވެސް އޭނާއަށް ވަމުން ދިޔައެވެ.\n"އެއީ އަހަރެން އަންބެއްނޫން. އަހަރެން އޭނައަށް ނަފްރަތުކުރަން. އަހަރެންގެ އަންބެއްގެ ގޮތުގައި ހުރެ އޭނަ ހިލޭ ފިރިހެނަކާއެކު ޒިނޭކުރީ. އެއީ ކިހާ ވަރެއްގެ ކަމެއްކަން ނޭނގެން އެއީ ކުޑަކުއްޖެއްނޫން. ފިރިއެއްގެ އުފާތަކުން އަހަރެން އޭނާ މަހުރޫމެއް ނުކުރަން. ކައިވެނިކުރެވުނު ރޭގަވެސް އަހަރެން އޭނާ ކައިރީގައި ބުނިން އެ މާހިލްއަކީ މީހަކު ވާހަކަދައްކާ އުޅޭ ފެންވަރުގެ މީހެއްނޫނޭ... އެވަރުންވެސް އެ އަންހެނާ އަހަރެންގެ ބަސް ގަބޫލެއްނުކުރި. އެއްއަތުން އަހަރެންގެ ހިތުގައި ފިރުމަމުން އަނެއް އަތުން އަހަރެންގެ ބުރަކައްޓަށް ވަޅި ހެރީ. އޭނާ ހީކުރަނީ އަހަރެންވެސް އެފާޑަށް އުޅޭ ކަމަށްތަ؟ އަހަރެންގެ ހިތުގައި އަޒްކާއަށްޓަކައި އޮތް ޠާހިރު ލޯބި ކަފުންކޮށް ވަޅުލާފައި އޭނާއަށް އަހަރެން ފިރިއެއް ފަރާތުން ބޭނުންވާ ހުރިހާ ލޯތްބަކާ އޯގާތެރިކަމެއް ދިނިން. މާހިލްގެ މަސްތުގައި ޖެހިފައި އިންވަރުން އޭނާއަށް އަހަރެން މިކޮޓަރިއަށް ވަދެގެން އައިސް ކައިރީގައި ހުއްޓުނު އިރުވެސް ނޭނގުނު. އަހަރެން ހަމަ މާތްﷲ ގަންދީ ހުވާކޮށްފަ މިބުނަނީ މަންމާ. އަޒްކާ ކީއްކުރަން އެއްވެސް އަންހެނަކާއެކު އަހަރެން ނަހަމަ ގުޅުމެއް ނުބާއްވަން. އަނބިމީހާއަށް ވަފާތެރިވިން. ކެތްތެރިވިން.... އަހަރެންގެ ހަޔާތަށް އަޒްކާ އެނބުރި އައި ނަމަވެސް އަހަރެން ހުރީ އެ އަންހެނާއަށް ދެރަގޮތެއް ނަހަދަން.... އަހަރެން މިއަދު ވަރަށް ފޫހިވެއްޖެ..." ނާހިދް އިންތަނުން ތެދުވެގެން ހިނގައިގަތްއިރު އޭނާގެ ދެފައިގައި ތުރުތުރުލުމެއް ހުއްޓެވެ. ކުއްލިއަކަށް އޭނާގެ ލޯމައްޗަށް އަނދިރިވެ ކުދިކުދިވެފައިވާ ބިއްލޫރިތަކުގެ މައްޗަށް އަރިއަޅާލައިގެން ވެއްޓުނެވެ. މަގޭ ދަރި އޭ ބުނެ އިނާޝާ ރޮއެގަތްއިރު ނާހިދްގެ ހަށިގަނޑުގެ އެތަން މިތަނަށް ބިއްލޫރިކޮޅުތައް ވަދެ ނިމިއްޖެއެވެ.


SunOnline: Jinsee goana kurevuny kaakah kameh adhives neygey: Ali Waheed\nޖިންސީ ގޯނާކުރެވުނީ ކާކަށް ކަމެއް އަދިވެސް ނޭނގޭ: އަލީ ވަހީދު\nމުޙައްމަދު ނާއިލް ހަފީޒް 21 Sep 2021, 10:51\nކުރީގެ ޓޫރިޒަމް މިނިސްޓަރު އަލީ ވަހީދު -- ސަން ފޮޓޯ/ ފަޔާޒު މޫސާ\nކުރީގެ ޓޫރިޒަމް މިނިސްޓަރު އަލީ ވަހީދުގެ މައްޗަށް ކުރާ ޖިންސީ ގޯނާގެ މައްސަލައިގައި، އޭނާއަށް ޖިންސީ ގޯނާކުރެވިފައިވަނީ ކާކަށްކަމެއް ދައުލަތަށް ބުނެދެވިފައި ނުވާކަމަށާއި، އޭނާ އެކަން ނުކުރައްވާކަމަށާއި އެހެންކަމުން އޭނާއަށް ވެސް އެއީ ކޮންބައެއްކަން އެނގިވަޑައިނުގަންނަވާކަމަށް އަލީ ވަހީދު ވިދާޅުވެއްޖެއެވެ.\nރޭ ނޫސްވެރިންނާ ބައްދަލުކުރައްވާ ވާހަކަދައްކަވަމުން އަލީ ވަހީދު ވިދާޅުވީ އޭނާ އެފަދަ ކަމެއްކޮށްފައިވާކަމަށް ދައުލަތުން ބުނާއިރު އޭނާއަށް އެއީ ކޮންބައެއްކަން ނުބުނެދެވެންވީ އެއްވެސް ސަބަބެއް ނެތްކަމަށެވެ. އަދި އެެއީ ކޮންބައެއްކަން އެނގުމަކީ އޭނާގެ ހައްގެއްކަމަށް އޭނާ ވިދާޅުވިއެވެ.\n"އަޅުގަނޑަށް އެނގެންޖެހޭ ދެއްތޯ އަޅުގަނޑު ކާކާކަން ބެހުނީ. އަޅުގަނޑުގެ ޖިންސީ ގުނަވަން ދެއްކިއްޔާ ފެނުނު މީހެއް ހުންނަންވާނެ ނޫންތޯ. ދެއްކި ތަނެއް ހުންނަންވާނެ ނޫންތޯ. އަދިވެސް އަލީ ވަހީދަކަށް ނޭނގޭ އަލީ ވަހީދު ކާކާކަމެއް ބެހުނީ. ފިރިހެނަކާކަމެއް، އަންހެނަކާކަމެއް، ބުޅަލަކާކަމެއް، މީދަލަކާކަމެއް ވެސް ނޭނގެ،" އޭނާ ވިދާޅުވިއެވެ.\nއޭނާ ވިދާޅުވީ އޭނާގެ މައްޗަށް 15 މީހަކާ ބެހުނުކަމުގެ ތުހުމަތުކުރާއިރު އެ 15 މީހަކު ވެސް ފެންނަން ހުންނަންވާނެކަމަށެވެ. އަދި އެއްވެސް ކަމަކަަށް އިއުތިރާޒް ކުރެއްވޭނީ ވެސް އެއީ ކޮންބައެއްކަން އެނގިގެންކަމަށް އޭނާ ވިދާޅުވިއެވެ.\n"މީހަކު އަނދިރި ކޮޓަރިއަަކަށް ލާފައި ކަރު ބުރިކޮށްލިއަސް މާ ރަނގަޅުވާނެ ނޫންތޯ މިހެން ޑްރާމާ ކުޅުމަށްވުރެ،" އަލީ ވިދާޅުވިއެވެ.\nއަލީ އިތުރަށް ވިދާޅުވީ އޭނާގެ މައްޗަށް ހިންގާ ޖިންސީ ގޯނާގެ މައްސަލައިގެ ފަހަތުގައި ތިބީ ސިޔާސީ ބައެއްކަމަށެވެ. އަދި އޭނާ ފްރޭމްކުރުމުގައި އެންމެ އިސްކޮށް ހަރަކާތްތެރިވެފައިވަނީ ފިރިހެނުންތަކެއްކަމަށް ވެސް އޭނާ ވިދާޅުވިއެވެ.\n"ފަނަރަ އަންހެނުން ފަހަތުން ވެސް ފަނަރަ ފިރިހެނުން ފަހަތުން ވެސް ގޮސްފަކާ ނޯންނާނެ. އޮތިއްޔާ ނެރެދެއްވާ،" އަލީ ވިދާޅުވިއެވެ.\nމީގެ އިތުރުން އޭނާ ވިދާޅުވީ އޭނާއަކީ އެއްވެސް އިރެއްގައި ހަމަ ބުއްދި ފިލާވަރުގެ އެއްވެސްކަމެއް ކުރެއްވި ބޭފުޅެއްނޫންކަމަށެވެ.\n"އަޅުގަނޑަކީ ރާ ބޯ މީހެއް ނޫނޭ. ނަގަންވީ ދުނިޔޭގެ ކޮންމެ ލެބަކުން ޑީއެންއޭއާ ބްލަޑް ސާމްޕަލްއާ. ދުވަހަކު ރާ ބޮއެފަ ނުހުންނާނެ. ރާއްޖޭގެ ކިތައް ސިޔާސީ މީހުންނަށްތޯ ކެރޭނީ މިގޮތަށް ދުވަހަކު ރާ ނުބޯކަމަށް ބްލަޑް ސާމްޕަލް ދޭން،" އޭނާ ވިދާޅުވިއެވެ.\nތިން ގަޑިއިރަށް ދިގު ދެމިގެންދިޔަ ރޭގެ ނޫސްވެރިންގެ ބައްދަލުވުމުގައި އަލީ ވިދާޅުވީ އޭނާގެ މައްޗަށް ޖިންސީ ގޯނާގެ ތުހުމަތު ކުރީ އޭނާ މިނިސްޓަރުކަމުގެ މަގާމުން ދުރުކުރުމަށް ކަމަށެވެ. އަދި އެއީ އޭނާ ފްރޭމްކޮށްގެން ހިންގާ ޖަރީމާއެއްގެ ގޮތުގައި އެކަން ސިފަކުރެއްވިއެވެ.


Alia Ranbeer Aa Kaiveni Kuran Beynunvaneetha? - Vaguthu\nއާލިއާ ރަންބީރް އާއި ކައިވެނި ކުރަން ބޭނުންވަނީތަ؟\nމިދުވަސްކޮޅު ބޮލީވުޑްގެ ޚަބަރުތަކުގެ ތެރެއިން އެންމެ ގިނައިން ދެކެވެމުންދާ އެއް ވާހަކައަކީ އާލިއާ ބަޓް އާއި ރަންބީރް ކަޕޫރްގެ ގުޅުމުގެ ވާހަކައެވެ. "ބްރާހްމަސްތްރާ" އިން އެކުގައި ފެނިގެންދާނެ މި ދެ ތަރިން އެކުގައި ފެންނަތާ ދުވަސްތަކެއް ވެއްޖެއެވެ.\nއަހަރު ފެށުނީވެސް ދެ މީހުން އެކުގައި އިސްރާއިލަށް ގޮސް ތިއްބާކަމަށް ވެއެވެ. އެ މީހުންނާއެކު ފިލްމް ހަދާ މީހެއްކަމަށްވާ އަޔާން މުކަރްޖީވެސް ބައިވެރިވިއެވެ. މިހަރު މި ދެމީހުން އެކުގައި މާގިނައިން ފެންނާތީ ދެ މީހުންގެ ލޯބީގެ ގުޅުމެއް ވާކަމަށް އަޑު ފެތުރެން ވަނީ ފަށާފައެވެ.\nނަމަވެސް މިކަން ގަބޫލުނުކޮށް އަނެއް ބަޔަކު ބުނަމުން ދަނީ އެ މީހުން މަސައްކަތް ކުރަމުން ދަނީ ކަރަން ޖޯހަރްގެ "ބްރާހްމަސްތްރާ" މާކެޓް ކުރުމަށް ސްޓަންޓެއް ޖައްސަނީއެވެ. މިކަމާއި ރަންބީރްގެ ލޯބިވެރިޔާކަމަށް ބުނާ މާހިރާ ވަރަށް ރުޅިއައިކަމަށް ވެއެވެ.\nމިކަންތައްގަނޑު ތެރޭގައި ރަންބީރު ވަނީ އެ މީހުންގެ އެފަދަ ގުޅުމެއް ނެތްކަން ހާމަވެސްކޮށްފައެވެ.\nނަމަވެސް ކަރަން ޖޯހަރްގެ ކޮފީ ވިތް ކަރަންގައި އާލިއާ ވަނީ އޭނާ ވަރަށް ބޮޑަށް ރަންބީރު ދެކެ ލޯބިވާކަން ހާމަކޮށްފައެވެ. އަދި ރަންބީރްއާ ކައިވެނި ކުރަން ބޭނުންވާކަމަށްވެސް ބުނެފައެވެ.\nއާލިއާ އާއި ޕަރްނީތް ޗޯޕްރާ އާ ދެމީހުން އެކުގައި ކަރަން ޖޯހަރްގެ ޝޯވގައި ހޯސްޓް އެހި ސުވާލަކަށް ޖަވާބުދެމުން އާލިއާ ވަނީ ވަރަށް ހުޅުވާލައިގެން ވާހަކަދައްކާފައެވެ.\n"އަހަރެން ފުރަތަމަވެސް ހަނދާން ހުރޭ ރަންބީރް އާއި ވާހަކަދެއްކި ހަނދާން. ކަރަން ބުނެގެން އަހަރެން އޭނާ ކައިރީ ލޯބިވާ ވާހަކަ ބުނަން އުޅުނީ. އަހަރެން އޭނާއާ ވަރަށް ވާހަކަދެއްކިން. އެއްވެސް ވަރަކަށް ހުއްޓާނުލާ. އޭގެ ފަހުން އޭނާއާއެކު ބޭރަށްދާން ފުރުސަތު ލިބުނީ، އެވަރުންވެސް އަހަރެން ބުނާނީ އޭނާ ހާދަ ރީއްޗޭ އޭނާއާ ކައިވެނި ކުރަން ބޭނުމޭ". އާލިއާ އެ ޝޯގައި ބުންޏެވެ.\nރަންބީރުގެ ކުރީގެ ލޯބިވެރިޔާ ކެޓްރީނާއަކީ އާލިއާގެ އެއް އަތް ކަހަލަ މީހެކެވެ. އާލިއާ ރަންބީރު ދެކެ ލޯބިވާތީ އެކަމާ ކެޓްރީނާ ކިޔަނީ ކީކޭތޯ ބެލުމަށް ކަރަން ކުރި ސުވާލަކަށް ޖަވާބުދެމުން އާލިއާ ބުނީ، ކެޓްރީނާއަށް އެކަން އެނގޭނެ ކަމަށެވެ. އަދި ރަންބީރުގެ މަންމައަށް ވެސް އެކަން އެނގޭނެކަމަށް އާލިއާ ބުންޏެވެ.\nއާލިއާ އިތުރަށް ބުނީ، އޭނާއަކީ ވަރަށް ހުޅުވާލެވިގެން ވާހަކަދައްކާ މީހެއްކަމަށެވެ. އެކަމަކު ރަންބީރު މިކަމާއި އެއްޗެއް ބުނެފައިނުވާކަމަށް އާލިއާ ބުންޏެވެ.


ޢަޞްރު (ހަވަނަ ބައި) – Esfiya\nދީނީ ލޯބި November 24, 2016\nޢަޞްރު (ހަވަނަ ބައި)\nއެވަގުތަކީ ޒަމީނާ ޒައިން ޓިއުޝަނަށް ލާން ގޮސްފައި އަދި ހުދާ ގަދަ ނިދީގައި އޮތް ވަގުތު ކަމަށްވުމުން ޝަފަޤް ފިޔަވައި ގޭގެތެރެއިން އެހެން މީހަކު ނުފެނެއެވެ. އޭނަ އަވަސް ހިނގުމެއްގައި ގޮސް ދޮރު ކައިރީގައި މަޑުކޮށްލިއެވެ. އަދި ދެލޯ މަރައި ފުން ނޭވައެއް ދޫކޮށްލަމުން ދޮރު ހުޅުވާލިއެވެ. ޝަފަޤް ދެލޯ ހުޅުވާލި ވަގުތު އޭނައަށް އެންމެ ފުރަތަމަ ފެނިގެން ދިޔައީ ވިސާމްގެ ސީރިއަސް މޫނެވެ. ޝަފަޤަށް ލިބުނު ކުޑަ ސިހުމާއެކީ އޭނަ ތިރި ބަލާލި ހިނދު އޭނައަށް މިޝްކާގެ ފުރިހަމަ ހިނިތުންވުން ފެނުނެވެ.\n“ހާއި ދައްތި!” މިޝްކާ އުޖާލާވި މޫނަކާއެކީ ޝަފަޤްގެ މިނިވަންވެފައި އޮތް އަތުގައި ހިފައި ގޭގެ ތެރެއަށް ވަނެވެ.\n“އައްސަލާމުޢަލައިކުމް މިޝްކާ!” ޝަފަޤް ހިނިތުންވުމަކާއެކީ ބުނެލިއެވެ.\n“އޮހް…..ވަޢަލައިކުމުއްސަލާމް. އާންޓީ ވެސް ބުނި ގެއަކަށް ވަންނައިރު ސަލާން ގޮވަންވާނެއޭ. ޝަފްދައްތި ވަރަށް ބަސްއަހަންދޯ؟” މިޝްކާ އެހެން އަހާލުމުން ޝަފަޤްގެ ގާތަށް ހިނިއައެވެ. އެވަގުތު ވިސާމް ކަރުކެހިލިއެވެ.\n“އަހަންނަކަށް ނެތް ބޭކާރު ކުރަންވީ ވަގުތެއް. މަސައްކަތް ފަށަންވީ ކޮން ތަނަކު؟ މަސައްކަތް ކުރަން ބޭނުންވާނެ ހުރިހާ އެއްޗެއް އެބަހުރިތަ؟ އެ އެއްޗެހި ގަންނަންވީ އަހަރެންގެ ފައިސާއިންތަ؟” ވިސާމް ކިތަންމެ ބޭނުމެއް ނުވިޔަސް އޭނައަށް ޝަފަޤާއި މުޚާތަބު ކުރެވުނީ ނުރުހުމުގެ ރާގަކަށެވެ.\n“ބޭނުންވާނެ ހުރިހާ އެއްޗެހި ގަނެފަ އެބަހުރި. ހަމަ މަސައްކަތް ފަށަންވީ.” ޝަފަޤް އެއްވެސް އަސަރެއް ނެތް މޫނަކާއެކީ ޖަވާބުދިނެވެ. ވިސާމް އައުމުގެ އުފަލުގައި ރޭ ޒަމީނާ ވަނީ ކޭކުތައް އަޅަން ބޭނުންވާނެ ހުރިހާ ސާމާނެއް ގަނެ ތައްޔާރު ކޮށްފައެވެ. ޝަފަޤަށް އެކަމާމެދު އުފާ ކުރެވުނެވެ. އެ ނޫންނަމަ އެ އެއްޗެހި ގަންނަން އޭނަ ވިސާމާއިއެކީ މިއަދު ދާންޖެހުނީހެވެ. އެހެން ނޫނަސް އޭނަ ވިސާމްގެ ފައިސާ އެއްގޮތަކަށް ވެސް ބޭނުމެއްނޫނެވެ.\n“ގްރޭޓް! އެހެންވީމަ ހިނގާ ބަދިގެ ދައްކަން. އަސްލު އަހަންނަށް ހީވަނީ އަހަރުމެންގެ ގޭގަ މިކަން ކުރަންޏާ މާ ރަނގަޅުވާނެހެން. ކުޑަ ގޮޅިއެއް ވަރުގެ ބަދިގެއެއްގައި ކޮން ކަމެއްތަ ކުރެވޭނީ؟ ބަޓް އެނީވޭސް……ކޭކު އަޅާނީ އަހަރެން. ޝަޤަފް އަރާމު ކުރިޔަސް ހެޔޮ. އެކަމަކު މި ކޭކު ނަގާ މީހަކަށް އެނގެންވާނެ އަހަރެންކަން ކޭކު އެޅީ. ކަންނުވެ ނަންވާކަށް ނުވާނެދޯ؟” ވިސާމް ޝަފަޤާއި މިޝްކާ ވެސް ފަހަނަޅައި ގޭގެ ތެރެއަށް ވަންނަމުން ގޮސް ފަސްއެނބުރި ބަލާލިއެވެ. އެވަގުތު އެ މޫނުމަތީގައިވީ ކިބުރުވެރި ހިނިތުންވުމެކެވެ. އޭނަ މިކަމުގެ ތެރެއިން ވެސް ބޭނުންވަނީ އޭނަގެ މަޝްހޫރުކަން އިތުރުކުރާށެވެ. މީހުންގެ މެދުގައި އޭނައަކީ ކިހާ ބޮޑު އެހީތެރިއެއްކަން ދައްކާށެވެ. އެކަން އިޙްޞާޞް ކުރެވުނު ޝަފަޤް ހުރީ ބުނާނެ އެއްޗެއްވެސް ނޭނގިފައެވެ.\n“ހެހެ…ބައްޕި! މި ދައްތިއަށް ކިޔަނީ ޝަފަޤްއޭ. ޝަޤަފްއެއްނޫން.” މިޝްކާ ހެވިފައި ހުރެ ފާހަގަކޮށްލިއެވެ. ވިސާމްވެސް ހީލިއެވެ.\n“ޤަޝަފް ވިޔަސް ފަޝަޤް ވިޔަސް……ކީކޭތަ ބުނަނީ؟ ޑީލް؟” ވިސާމް ލަސް ހިނގުމެއްގައި އައިސް ޝަފަޤްގެ ކައިރީގައި ހުއްޓިލަމުން ސަލާމަށްޓަކައި ކަނާތް އަތް ދިއްކޮށްލިއެވެ. އިސްޖަހައިގެން ހުރި ޝަފަޤް އެއްފަހަރު އެ އަތަށް އަނެއްފަހަރު ވިސާމަށް ބަލާލިއެވެ.\n“އޮހް ސޮރީ…..ޑީލް؟” ޝަފަޤްގެ ކަނާތް އަތުގެ ޙާލު ފެނިފައި ވިސާމް ވާތު އަތް ދިއްކޮށްލިއެވެ. އޭނަ ހީކުރީ ޝަފަޤް ސަލާން ކުރަން ނުއުޅުނީ ޝަފަޤްގެ ކަނާތް އަތް ބިނދިފައިވާތީ ކަމަށެވެ. އެހެނަސް އެއީ ކުށްހީއެއްކަން އެނގުންވީ އިރުކޮޅެއްވުމުން ވެސް ޝަފަޤް އޭނަގެ އަތުގައި ނުހިފުމުންނެވެ.\n“އެންމެ ރަނގަޅު.” ޝަފަޤް ސަލާން ކުރުމެއްނެތި އޭނަގެ ސީރިއަސް ނަޒަރުގައި ހުރެ ބުނެލިއެވެ. ވިސާމް ޝަފަޤަށްޓަކައި އިތުރަށް ފޫހިވެގެން ދިޔަ ހިތަކާއެކީ އޭނަގެ އަތް ތިރި ކޮށްލިއެވެ. އޭނަގެ ނަޒަރުން ދެންމެ ޝަފަޤްގެ ފަރާތުން ފެނިގެން އެ ދިޔައީ “ނާތަހުޒީބު” ޢަމަލެކެވެ. އަޅެފަހެ މިއޮތް ޒަމާނެއްގައި އެފަދަ ގޮތަކަށް އުޅޭނީ ކޮން ބައެއްހެއްޔެވެ؟ ވިސާމް ފުން ނޭވައެއް ދޫކޮށްލި ވަގުތު މިޝްކާ ޝަފަޤްގެ އަތުގައި ހިފައި ދެން އަވަހަށް ހިނގާށޭ ބުނެލިއެވެ. ޝަފަޤް ހިނިތުންވުމަކާއެކީ މިޝްކާގެ އަތުގައި ހިފައި ހިނގާށޭ ބުންޏެވެ.\nބަދިގެއަށް ގޮސް ޝަފަޤް ހުރިހާ ސާމާނެއް ހުރި ތަންތަން ވިސާމަށް ދެއްކިއެވެ. ވިސާމް ކަބަޑުތަކުގެ ތެރެއިން ހުރިހާ އެއްޗެއް ނަގައި ކަބަޑު މަތީގައި ބަހައްޓަމުން ދިޔައެވެ. ޝަފަޤް ކޭކު ގިރާ މެޝިނާއި މިކްސަރު ދައްކައި އެއެއްޗެހި ކަރަންޓާއި ގުޅާނެ ސްވިޗް ބޯޑުވެސް ދެއްކިއެވެ. މާ ގިނައިރެއްނުވެ ވިސާމް މަސައްކަތް ފެށިއެވެ. އޭނަ ކިތަންމެ ބޭނުމެއް ނުވިޔަސް އޭނަ ދުވަހަކުވެސް އެހާ ގިނަ ކޭކުތައް އަޅާފައި ނުވާތީ އެއްޗެހި އަޅަންވީ މިންވަރާއިމެދު އޭނަ ޝަފަޤްގެ ލަފާ ހޯދަންޖެހުނެވެ. ޝަފަޤް އޭނަ އެތާ ބާއްވާފައި އޮތް ގަނޑު ވިސާމަށް ދެއްކުމަށްފަހު ވެސް އިތުރަށް ކިޔައިދިނެވެ. އޭގެ ފަހުން ވިސާމް މަސައްކަތް ކުރިއަށް ގެންދިޔަ ގޮތް އޮމާންކަމުން ޝަފަޤް ޙައިރާންވިއެވެ. އޭނަ އިތުރަށް ޙައިރާންވީ ވިސާމަށް އަތް ގާތް ކޮށްދެމުން ދިޔަ މިޝްކާ އޭނަގެ ބައްޕި ވަރަށް ރީއްޗަށް އައިސިންގް ވެސް ޖަހާކަމަށް ބުނުމުންނެވެ. އެކަނިމާއެކަނި ކުއްޖަކު ބޮޑުކުރުމުގެ ނަތީޖާއަކީ މިއީތާއޭ ޝަފަޤަށް ހިތާހިތުން ކިޔާލެވުނެވެ. ވިސާމަށް އެ ހުނަރުވެސް ދަސްވެފައިވަނީ މިޝްކާގެ އެދުމެއް ފުއްދުމުގެ ތެރެއިންކަން އެ ދެމީހުން ދެއްކި ވާހަކަތަކުން ޝަފަޤަށް އެނގުނެވެ.\nއެ ހުރިހާ ވަގުތު ވިސާމް ކައިރީގައި ހުރި މިޝްކާ ކުއްލިއަކަށް ޝަފަޤްގެ ގާތަށް އައީ، ވިސާމް ހަކުރު ހިމުންކުރަން މިކްސަރު ދޮށަށް ދިޔުމުންނެވެ. މިޝްކާ ދެލޯ މަރައި ތަގުޅި ކޮށްލަމުން ޝަފަޤްގެ ފުރަގަހަށް ގޮސް އޭނަގެ ހައުސް ކޯޓުގައި ހިފަހައްޓާލީ ބިރުންނެވެ.\n“އެއްކަލަ ކުއްޖާ ބިރުގަތީތަ؟ މީ އެއްވެސް ކަމެއްނޫނޭ ކޮއްކޯ.” ވިސާމް މިޝްކާއަށް ވިސްނައިދޭން އުޅޭ ފަދައަކުން ބުނެލިއެވެ.\n“ނޫން ބައްޕި ތީތި ނުޖައްސާ!” މިޝްކާ އޭނަގެ ދެލޯ އިހުނަށްވުރެ ބޮޑަށް ތަގުޅި ކޮށްލަމުން އެދުނެވެ. ވިސާމް ފުން ނޭވައެއް ދޫކޮށްލިއެވެ.\n“އެންމެ ރަނގަޅު އެހެންވީމަ ކޮއްކޮ ދައްތިއާއެކީ ދޭ ކޮޓަރިއަށް. ކޮއްކޮގެ ބޭގްގަ ހުންނާނެދޯ ޓޯއިސްއާ ބުކްސް؟ ދައްތިއާއެކީ ކުޅެންދޭ.” ވިސާމް އެއްފަހަރު މިޝްކާއަށް އަނެއްފަހަރު ޝަފަޤަށް ބަލާލަމުން ބުންޏެވެ. މިޝްކާ ދެންވެސް ޗޮއްކަނޑާލަމުން އެއްޗެކޭ ބުނަން އުޅުނުތަނާ ޝަފަޤް ވާހަކަ ދެއްކިއެވެ.\n“މިޝްކާ ދައްތި 10 އާއި ހަމައަށް ގުނާ ނިމޭއިރަށް ދައްތި ހޯދާ.” ޝަފަޤް އަވަސްއަވަހަށް އެހެން ބުނެލަމުން ކުޑަކޮށް ދުވެލާފައި ގޮސް ބަދިގެއިން ނިކުތެވެ. މިޝްކާ ދެވަނަ ވިސްނުމެއްވެސް ނެތި ވަގުތުން ޝަފަޤް ދިޔަ ދިމާލަށް ދުއްވައިގަތެވެ. ޝަފަޤް ބޭރުން ގުނަމުން ދިޔަ އަޑުއަހަން ވިސާމަށް ހުރެވުނީ ޙައިރާންކަން އެކުލެވިފައިވި ހިނިތުންވުމެއްގައެވެ. ބަދިގޭގެ ހުޅުވާލެވިފައިވާ ދޮރާއި ދިމާލަށް އޭނަ ބަލަން ހުރިއިރު މިޝްކާ ހެމުން ދެފަރާތަށް ދުވަމުން ދިޔަތަން އޭނައަށް ފެނުނެވެ. މާ ގިނައިރެއްނުވެ ޝަފަޤް2ކިޔާލި ތަނާހެން ޝަފަޤާއި މިޝްކާގެ ހުނުމުގެ އަޑު އެކީގައި އިވެން ފެށިއެވެ. މަންޒަރު ނުފެނުނަސް ވިސާމަށް ވެސް ބޭއިޚްތިޔާރުގައި ހީލެވުނެވެ. އޭނައަށް ޝަފަޤާއިމެދު ތަފާތު ގޮތަކަށް ވިސްނެން ފެށި ވަގުތު ޝަފަޤް މިޝްކާގެ އަތުގައި ހިފައިގެން ކޮޓަރިއަކަށް ގޮސް ވަތްތަން އޭނައަށް ފެނުނެވެ. ވިސާމް ތުންފިއްތާލަމުން އިސްޖަހައި އޭނަގެ މަސައްކަތަށް އަނބުރާ ދިޔައެވެ.\nޒަމީނާ ޒައިން ޓިއުޝަން ގެއަށް ލާފައި އައި މަގުމަތިން ދިމާވި އެންމެން ގާތު ވިސާމް އޭނަގެ ގެއަށް އަންނަ ވާހަކަ ބުނަމުން ދިޔައެވެ. އޭނައާއި އެއްވަރަށް އަނގަގަދަ އޭނަގެ އެކުވެރިން ވެސް ދިޔައީ، ވިސާމް އެގެއަށް އައުމަށް އެއްބަސްވީ ދުވަހުއްސުރެ މުޅި ރަށަށް އެ ޚަބަރު ފަތުރަމުންނެވެ. ރަށު ތެރޭގައި އެ ވާހަކަ މީހުން ދައްކަމުން ދިޔަ ގޮތުން ޒަމީނާއަށް ހުރެވުނީ ހެވިދިއްލިފައެވެ. ވިސާމް ކަހަލަ މުއްސަނދި މީހަކާއި ގުޅުން އޮތުމަކީ އޭނަގެ ނަޒަރުން ވަރަށް ބޮޑު ފަޚުރެކެވެ. އޭނަ ގެއަށް އައިސް ވަނީ ވިސާމް އޭނަގެ ޢާއިލާއާއި ވަރަށް އަވަހަށް ކައިވެނީގެ ގޮށަކުން ގުޅޭނެ ކަމަށް އުއްމީދު ކުރަމުންނެވެ. އެހެނަސް އޭނަގެ ހިތް ގެނބިގެން ދިޔައީ ގެއަށް އައިއިރު ވިސާމް އެކަނި ބަދިގޭގައި މަސައްކަތް ކުރަމުން ދިޔަތަން ފެނުމުންނެވެ. ޝަފަޤްގެ ކޮޓަރި ތެރެއިން އޭނަގެ ހުނުމުގެ އަޑު އިވިފައި ޒަމީނާ އައި ރުޅީގައި ގޮސް އެ ކޮޓަރީގެ ދޮރު ހުޅުވައި ހަޅޭއްލަވައިގަންނަން އުޅުނެވެ. އެހެނަސް ޝަފަޤްގެ ކައިރީގައި ގޮދަޑި މަތީގައި ފޮތަކާއެކީ އިން މިޝްކާ ފެނިފައި އޭނަ ހިމޭންވިއެވެ.\n“ހެހެ…..މިޝްކާއާއި ދައްތި ބައްޕިއާ އެހީނުވެ މިތާތަ ތިބެނީ؟” ޒަމީނާ ހެވޭތޯ މަސައްކަތް ކުރަމުން އަހާލިއެވެ. އޭނަގެ މަޤްޞަދު ނަގައިގަނެވުނު ޝަފަޤް ފުން ނޭވައެއް ދޫކޮށްލަމުން އިސްޖަހާލިއެވެ.\n“ބައްޕި ޓްރްރްރްރްރްރް ޖައްސާތީ މިޝީއާ ދައްތި މިތާ މިތިބީ. މިހާރު ކޮއްކޮ ދައްތިއާއެކީ ކުލަ ޖައްސަނީ. ބައްޕި އެހެންނޫނަސް އެހާ ބޮޑު ހެލްޕެއް ބޭނުމެއްނުވާނެ. ބައްޕި ވަރަށް މޮޅުވާނެ.” މިޝްކާ އޭނަގެ ފުރިހަމަ ހިނިތުންވުމުގައި އިނދެ ބުނެލިއެވެ. މިޝްކާގެ ވާހަކައިން ޝަފަޤަށް ލިބުނު ހިތްހަމަޖެހުމާއެކީ އޭނައަށް ހީލެވުނެވެ. އެހެނަސް ޒަމީނާގެ ރުޅި މޫނު ފެނިފައި އޭނަ ހުނުން ކޮންޓްރޯލް ކޮށްލިއެވެ.\n“އެކަމަކު މެންދުރު ކާ ގަޑިއަށް ކޮއްކޮ އަންނަންވާނެ އިނގޭ ދައްތިއާ ބައްޕިއާ އެކީ ކާން؟” ޒަމީނާ ދެންވެސް ގަދަކަމުން ހިނިތުންވެލަމުން ބުންޏެވެ. މިފަހަރު މިޝްކާ ބޯޖަހާލި ވަގުތު ޝަފަޤްގެ ހިނިތުންވުން ފިލައިދިޔައެވެ. ޒަމީނާ ކާމިޔާބުގެ ހިނިތުންވުމަކާއެކީ ނިކުމެގެން ދިޔަ ގޮތުން ޝަފަޤްގެ މެއަށް ނުބައި ގޮތެއްވިއެވެ. ކޮންމެއަކަސް އޭނަ ބަހަނާއެއް ދައްކާފައި ވިސާމާއި ދުރުވާނީ ކަމަށް ޝަފަޤް ހިތާހިތުން ކިޔާލިއެވެ. އެއަށްފަހު މިޝްކާއާއެކީ އަނެއްކާވެސް ކުލަޖައްސަން ފެށިއެވެ.\nވިސާމް ތިންވަނައަށް އެޅި ކުދި ކޭކުތަކުގެ ތަބަކުތައް އޭނަ އަވަނަށްލީ މެންދުރު ނަމާދު ވަގުތު ގާތްވެފައި ވަނިކޮށެވެ. އޭނަ މިހާތަނަށް އައިއިރު ބަދިގޭގައި މަސައްކަތް ކުރަމުން5ވަރަކަށް ފަހަރު ހުޅުވާލެވިފައިވާ ކޮޓަރީގެ ދޮރުން ބޯ ދިއްކޮށް މިޝްކާއާއި ޝަފަޤަށް އަވަސް ނަޒަރެއް ދިނެވެ. އޭގެއިން ކޮންމެ ފަހަރަކުން މިޝްކާ ހެވިފައި އިންނަތަން ފެނިފައި ވިސާމް ހިސާބަކަށް ޙައިރާންވިއެވެ. މިޝްކާއަކީ ޢާއްމު ގޮތެއްގައި އެހާ ގިނައިރު ވަންދެން އެއްތަނެއްގައި ފޫހިނުވެ ހުންނަ ޒާތުގެ ކުއްޖެއް ނޫނެވެ. ގޭގައި އޭނަ މިޝްކާއާއެކީ ކުޅޭ އިރުވެސް ވަކި ހިސާބަކުން އޭނަ މިޝްކާ ކޮނޑަށް ލައިގެން ގޭގެ ތެރޭގައި ދުވަންޖެހެއެވެ. އެހެންނޫނީ މިޝްކާ ގޮވައިގެން ގެއިން ބޭރަށް ދާންޖެހެއެވެ. މިޝްކާގެ ފޫހި ފިލުވާލުމަށްޓަކައި އޭނަގެ އަތަށް ޓެބްލެޓް ލައި ދިނުމަކީ ވިސާމް އެހާ ރުހޭ ގޮތެއްނޫނެވެ. އެއީ އެކަމުން މިޝްކާގެ ޞިއްޙަތަށް ގެއްލުމެއް ލިބިދާނެތީވެއެވެ. ކޮންމެއަކަސް އޭނަ ބަލިކޮށް އުޅޭ ދުވަސްދުވަހު މާ ގިނައިން ކޮޅަށް ނުތެދުވުމަށްޓަކައި އޭނަ މިޝްކާއަށް މިޝްކާ ބޭނުންވާ ވީޑިޔޯތައް ދައްކައި ހަދައެވެ. ވީއިރު އެ ޝަފަޤް ބިނދިފައިވާ އަތަކާއެކީ ވެސް މެދުކެނޑުމެއްނެތި މިޝްކާގެ ފޫހި ފިލުވަމުން ދިޔައީ ކިހިނެއްބާއޭ ވިސާމްގެ ހިތަށްއެރިއެވެ. އެއީ ޝަފަޤް ޑްރާމާ ކުޅެން މޮޅުވީމަ ހެއްޔެވެ؟ އޭނަ އެއްފަހަރު ކޮޓަރީގެ ހުޅުވާލެވިފައިހުރި ދޮރު މައްޗަށް އެރިއިރު ޝަފަޤް ހުރީ ކުނި ކަހާ ބުރުހެއްގެ ދަނޑިއެއް ހިފައިގެން އަޑު ބަދަލުކޮށް މުސްކުޅި މާމައެއްހެން ވާހަކަ ދައްކާށެވެ. އޭނަ ދެއްކި މަޖާ ވާހަކައަކުން ވިސާމަށް ހީލެވުނުތަނާހެން ޝަފަޤާއި މިޝްކާގެ ނަޒަރު އޭނައަށް އަމާޒުވިއެވެ. ވިސާމް ފެނުނުތަނާހެން ޝަފަޤް ސީދާވެލަމުން ސީރިއަސްވެލީ ވަގުތު މިޝްކާ ވިސާމްގެ ގާތަށް ގޮސް ތިމަންނަމެންގެ ޑްރާމާ ބަލަން އަންނާށޭ ބުންޏެވެ. ވިސާމް ޝަފަޤަށް ބަލާލި ވަގުތު އޭނަ އިސްޖަހައިގެން ހުރި ގޮތުން ވިސާމް އެތާ ހުރިއްޔާ ޝަފަޤަށް ޑްރާމާ ނުކުޅެވޭނެކަން އޭނައަށް އެނގުންވިއެވެ. އެހެންކަމުން މިޝްކާއަށް މަސައްކަތުގެ ބަހަނާ ދައްކައި ވިސާމް އެތަނުން ދިޔައެވެ.\nވިސާމް ފުން ނޭވައެއް ދޫކޮށްލަމުން ގަޑި ބަލާލި ވަގުތު ގަޑިން ވީ 12:15 އެވެ. އޭގެ މާ ގިނައިރެއްނުވެ ބަންގި ގޮވަން ފެށުމުން އާދައިގެ މަތިން ވިސާމްގެ މޫނުމަތީގެ ކުލަވަރު އޮއްސުނެވެ. ކޮންމެ ފަހަރަކުން އެ މޫނުމަތިން ރުޅިވެރިކަމުގެ އަސަރުތައް ފާޅުވާން ފެށިއެވެ. އެހެނަސް ޝަފަޤްގެ ނަން ހިތަށް ވެރިވުމުން އޭނަ ނަމާދު ކުރާނެތާއޭ ވިސާމަށް ހިތާހިތުން ކިޔާލެވުނެވެ. އެއާއެކު ވިސާމް ބަދިގެއިން ނިކުތީ ޝަފަޤް ނަމާދަށް ފޮނުވުމަށްޓަކައި މިޝްކާއާއި ޙަވާލުވުމަށެވެ.\n“ކޮއްކޯ ހިނގާ އަވަހަށް ނަމާދަށް.” ކޮޓަރީގެ ދޮރާއި ހަމަވަމުން ދިޔަ ވަގުތު ޝަފަޤް އެހެން ބުނެލި އަޑަށް ވިސާމްގެ ފިޔަވަޅުތައް ލަސްވިއެވެ.\n“ވާވް ދައްތިއަށް އެނގޭތަ ނަމާދުކުރަން؟” ވިސާމް ކޮޓަރި ތެރެއަށް ބަލާލި ވަގުތު ގޮދަޑިމަތީގައި އިން މިޝްކާ ކޮޅަށް ހުރި ޝަފަޤާއި ސުވާލުކުރިއެވެ.\n“ހޫމް…..ކޮއްކޮއަށް ނޭނގެނީތަ؟” ޝަފަޤް ޙައިރާންކަމާއެކީ ސުވާލުކުރިއެވެ. މިޝްކާ ހިތާމަވެރި މޫނަކާއެކީ ބޯޖަހާލި ގޮތުން ޝަފަޤް ދެރަވިއެވެ. ނަމާދުކުރަން ބޭނުންވާ ކުއްޖަކަށް ނަމާދުކުރަން ދަސްކޮށްނުދެވި ހުރި ކަމަށްޓަކައެވެ. އޭނައަށް ހީވީ ރަނގަޅަށްތާއެވެ. މި ފެންނަމުންދަނީ ވިސާމް މިޝްކާއަށް ދީން އުނގަންނައިދިނުމަށްޓަކައި މަސައްކަތް ނުކުރާ ކަމުގެ ހެއްކެކެވެ. އެހެނަސް އޭނަ މުސްތަޤްބަލުގެ ޖީލުތައް މަގުފުރެދިގެން ދާކަށް ބޭނުމެއް ނޫނެވެ.\n“ދައްތި ދަސްކޮށްދޭނަން ކޮއްކޮއަށް ނަމާދުކުރަން. މިތާ މަޑު ކުރޭ އިނގޭ؟ ދައްތި އަންނާނަން މިގޭގަ ނިދަން އޮތް އެހެން ދައްތިއަކަށް ގޮވާލާފަ. ކޮއްކޮ މި ކުޅޭ އެއްޗެހި ބޭގަށް އަޅާ ދައްތި އަންނައިރަށް.” ޝަފަޤް އެންމެ ފަހު ޖުމްލަ ބުނެލަމުން ކޮޓަރިން ނިކުންނަން ދިޔައެވެ. އޭނަ ތިރި ބަލަމުން އައިސް ދޮރުން ނިކުތް ވަގުތު މީހަކު ދޮރުމަތިން ދުރުވެލީކަން އެނގުންވީ ހިނދު ޝަފަޤްގެ ހިތް ތެޅިލިއެވެ. އޭނަ އިސްއުފުލާލި ވަގުތު ސީރިއަސް ނަޒަރަކާއެކީ ފާރަށް ލެނގިގެން ހުރި ވިސާމް އޭނައަށް ފެނުނެވެ. ވިސާމްގެ ކުރިމަތީގައި ހުންނަން ބޭނުންނުވެގެން ޝަފަޤް އޭނައާއި ދުރަށްދާން ހިނގައިގަތެވެ. އެވަގުތު ވިސާމް ގާތު ހުކުރަށް ދިޔުމަށް ބުނަންވީ ކަމަށް އޭނަގެ ހިތް ބުންޏެވެ. އެ ޚިޔާލު ހިތަށް ވެރިވުމުން ވީ އުނދަގުލާއެކީ ޝަފަޤަށް ދެލޯ މަރައި ތަގުޅި ކޮށްލެވުނެވެ. އޭނަ ބުންޏަސް ވިސާމް ނުދާނެކަމަށް ޝަފަޤްގެ ހިތުގެ ކަނަކުން ގޮވާލިއެވެ. އެހެނަސް އެއްވެސް މީހެއްގެ ގޮތެއް ހަމަ ނޭނގޭނެތާއޭ ހިތް ބުނި ވަގުތު ޝަފަޤަށް އޭނަގެ ފިޔަވަޅުތައް މަޑުޖައްސާލެވުނެވެ.\n“ހް…ހުކުރަށް ނުދަނީތަ؟” ޝަފަޤް ޖެހިލުންވުމަކާއެކީ ކޮށްލި ސުވާލު ކޮޓަރިއަށް ވަންނަން އުޅުނު ވިސާމަށް އިވުނެވެ. އޭނަ ބަލާލިއިރު ޝަފަޤް ހުރީ އޭނައަށް ފުރަގަސް ދީގެންނެވެ. ވިސާމް އޭނަގެ ބުމަގޮށްޖަހާލަމުން އެއްވެސް އެއްޗެކޭ ނުބުނީ ޝަފަޤް އިތުރު އެއްޗެކޭ ނުބުނާނެ ކަމަށް ހީކުރަމުންނެވެ. އޭނައަށް ހީކުރެވުނީ ރަނގަޅަށެވެ. ޝަފަޤްގެ ހިތް ބާރަށް ތެޅެމުން ދިޔައިރު އޭނައަށް އިތުރު އެއްޗެކޭ ބުނުމުގެ ހިތްވަރެއް ނުލިބުނެވެ. އޭނަ އިތުރު އެއްޗެކޭ ބުނެފިނަމަ ބޮޑު ފިރިހެނަކާއި އޭނަ ޖަދަލުކުރަން ޖެހިދާނެހެން ހީވުމުންނެވެ. އެހެންކަމުން ޝަފަޤް ނާކާމިޔާބީގެ އިޙްޞާޞަކާއެކީ ކުރިއަށް ހިނގައިގަތެވެ. އެހެނަސް ބަދިގޭގެ ހުޅުވާލެވިފައި ހުރި ދޮރާއި ހަމަވުމުން އޭނައަށް ޚިޔާލެއް ލިބުނެވެ. އޭނަ ކުއްލިއަކަށް އެ ދޮރު ލައްޕާލިއެވެ. އަދި އެއަށްފަހު އޭނަގެ ހައުސް ކޯޓުގެ އަރިމަތީގައި ހުރި ޖީބުން ގޭގެ ތަޅުދަނޑި ފަތި ނަގައި އެ ދޮރު ތަޅުލިއެވެ. މަންޒަރު ބަލަން ހުރި ވިސާމް ހުރީ ވާނުވާއެއް ނޭނގިފައެވެ.\n“ނަމާދުނުކޮށް ކޭކުތައް ނޭޅިއަސް މައްސަލައެއްނެތް.” ތަޅުދަނޑި ފަތި ޖީބަށް އަޅާލަމުން ޝަފަޤް ބުނެލީ ހަމައެކަނި އެހާވަރަށެވެ. އޭނަގެ މަޤްޞަދަކަށް ވެފައިވީ ވިސާމް ކޮންމެ ގޮތެއް ހަދާފައި ވިޔަސް ނަމާދަށް ފޮނުވުމެވެ. ބައެއް މީހުންނަކީ އެއްފަހަރަށްވުރެ ގިނައިން ބުނުމުން އަޑުއަހާ ބަޔަކަށް ވީއިރު އޭނަ އެއްފަހަރު އެއްގޮތަކަށް ބުނެގެން ދޫކޮށްލާ ހިތެއްނުވީއެވެ. އެކަމަށްޓަކައި އޭނަ ޒިންމާވާންޖެހިދާނެ ދުވަހެއް ހަނދާނަށް އައުމުންނެވެ.\nޝަފަޤް އެންމެ ފަހަކަށް ބުނެލި ޖުމްލަ އިވިފައި ވިސާމް ޝަފަޤަށް އިތުރަށް ފޫހިވުން ނޫންކަމެއް ނުވިއެވެ. ޝަފަޤް ހިތުން ޝަފަޤް އޭނަ “ބިރުގަންނަވާލީ” ހެއްޔެވެ؟ އޭނަ ވެސް ވަކި ޝަފަޤަށްޓަކައި ކޭކު އަޅައިދޭ ހިތުންނެއް ނުއުޅެއެވެ. އޭނަ ބޭނުމިއްޔާ އޭނަ މިހާރުވެސް ގެއަށް ދިޔައީހެވެ. އެހީތެރިކަމުގެ އަތެއް ދިއްކޮށްލިޔަސް މިކަހަލަ މީހުންނަށް އެކަން ބަލައެއް ނުގަނެވޭނެއޭ ވިސާމަށް ހިތާހިތުން ކިޔާލެވުނެވެ. އައި ރުޅީގައި އޭނަ އެއްޗެކޭ ބުނަން އުޅުނު ވަގުތު މިޝްކާ ކޮޓަރިން ނިކުތެވެ.\n“ދައްތި ޓޯއިސްތައް އަޅާ ނިމިއްޖެ!” މިޝްކާ ބުންޏެވެ. އޭގެ ދެވަނަ ސިކުންތުގައި ވިސާމް ފެނިފައި މިޝްކާ އުޖާލާވެގެން ދިޔަ މޫނަކާއެކީ ބައްޕިއޭ ކިޔައި ވިސާމްގެ ގައިގައި ބައްދާލިއެވެ. ވިސާމް ހިނދުކޮޅަކަށް ހުއްޓުން އަރާފައި ހުރެފައި މިޝްކާގެ އިސްތަށިގަނޑުގައި ފިރުމާލިއެވެ.\n“ބައްޕި ކޮއްކޮ މިއުޅެނީ ދައްތިއާއެކީ ނަމާދުކުރަން. ބައްޕި ވެސް އާދޭ!” މިޝްކާ ވިސާމާއި ދުރުވެ އޭނަގެ އެއްއަތުގައި ދެއަތުން ހިފާލަމުން އެދުނެވެ. ދުރުގައި އެ ވާހަކަ އަޑުއަހަން ހުރި ޝަފަޤްގެ ހިތަށް އުފާވެރިކަމެއް ވެރިވިއެވެ. އޭނައަށް ނޭނގި އޭނަގެ ތުންފަތްމަތިން ހިނިތުންވުމެއް ދުވެލިއެވެ. އެ ހިނދު ދެންމެ މިޝްކާ ބުނެލި ވާހަކައަކާމެދު ވިސްނާލެވުމުން ޝަފަޤަށް ވާހަކަ ދެއްކުނެވެ.\n“ކޮއްކޯ ބައްޕި ނަމާދު ކުރާނީ ގޭގައެއްނޫނޭ. މިސްކިތުގަ. ބައްޕި ދާނީ މިސްކިތަށް، ދޯ؟” ޝަފަޤް އެއްފަހަރު މިޝްކާއަށް އަނެއްފަހަރު ވިސާމަށް ބަލާލަމުން ދޯދިނެވެ. ވިސާމް ފޮރުވަން އުޅުނު ނުރުހުންތެރިކަމުގެ އަސަރުތައް ޝަފަޤަށް ސިއްރެއް ނުވިއެވެ. އޭނައަށް ހީކުރެވުނީ ވިސާމް ދެންވެސް އިތުރު ބަހަނާތަކެއް ދައްކާނެ ކަމަށެވެ. އެހެނަސް އޭނަ ހީކުރި ގޮތާއި ޚިލާފަށް ވިސާމް އޭނައަށް ބަލަން ހުރެފައި މިޝްކާއަށް ބަލާލިއެވެ.\n“ބައްޕި އެބަ އަންނަން.” ވިސާމް އެހެން ބުނެ އަދިވެސް އެއްފަހަރު މިޝްކާގެ ބޮލުގައި ފިރުމާލަމުން ގުދުވެ މިޝްކާގެ ނިތަށް ބޮސްދިނެވެ. އެއަށްފަހު ޝަފަޤަށް ބަލާލުމެއްވެސް ނެތި އެ ގެއިން ނިކުމެގެން ދިޔައެވެ. އެ މަންޒަރު ބަލަން ޝަފަޤަށް ހުރެވުނީ ޤަބޫލުވެސް ނުކުރެވިފައެވެ. މަޝްހޫރު ލަވަ ކިޔުންތެރިޔާ ވިސާމް ހަމަ ހުކުރަށް ދިޔައީ ހެއްޔެވެ؟\n“ބައްޕި އެ ދިޔައީ މިސްކިތަށްދޯ ދައްތި؟” މިޝްކާ އަހާލިއެވެ. ޝަފަޤަށް ސިހިފައި ކަހަލަ ގޮތަކަށް މިޝްކާއާއި ދިމާލަށް ބަލާލެވުނެވެ. މިޝްކާ ޖަވާބަކަށް އުއްމީދުކޮށް އޭނައަށް ބަލަހައްޓައިގެން ހުންނަން ފެށުމުން ޝަފަޤް ޝައްކެއްގެ މަތީގައި ހުރެ ބޯޖަހާލިއެވެ. އޭނައަށް ވިސާމާއިމެދު ނުބައި ހީކުރުންތައް ހީކުރެވެން ފެށި ވަގުތު އޭނަ ގަދަކަމުން ހިނިތުންވެލަމުން މިޝްކާ ގާތު ހިނގާށޭ ބުނެލިއެވެ. އެއަށްފަހު ވިސާމް ދާނީ ނަމާދަށޭ އަމިއްލަ ނަފްސު ގާތު ބުނެލީ މީހުންނާއިމެދު ނުބައިކޮށް ދެކުމަކީ އޭނަ ކުރާ ހިތްވާ ކަމަކަށް ނުވާތީވެއެވެ. އޭނައަށް ނުބައިހެން ހީވާ ކޮންމެ މީހަކީ އެއްވެސް ހެޔޮ ކަމެއް ނުކުރާ މީހަކަށް ނުވެދާނެކަމަށް ޤަބޫލު ކުރެވޭތީވެއެވެ. ކޮންމެއަކަސް ޝަފަޤަށް ނޭނގުނު ކަމަކީ ވިސާމް ގެއިން ނިކުތީ މިސްކިތެއްގެ ކައިރިއަށް ވެސް ދާން ޚިޔާލުކޮށްގެން ނޫންކަމެވެ. ވިސާމް ދިޔައީ މިޝްކާގެ ކުރިމަތީގައި ޒުވާބެއް ފަށަން ބޭނުން ނުވީތީވެކަމެވެ. އަދި ޝަފަޤް ކަހަލަ މީހަކާއި އިތުރަށް ވާހަކަ ދައްކަން ނޭދުމުން ކަމެވެ.\nނިދަން އޮތް ހުދާ ތެދުކޮށްލަމުން ޝަފަޤް އޭނަ ގާތު ވެސް ނަމާދަށް އައުމަށް އަންގައި މިޝްކާއާއެކީ ވުޟޫކުރަން ދިޔައެވެ. ހުދާ އެހެން ދުވަސް ދުވަހާއި ޚިލާފަށް ޝަފަޤް ގޮވިތަނާހެން ހޭލީ މިއަދަކީ ވިސާމް އެގޭގައި އުޅޭ ދުވަސްކަން ހަނދާންވުމުންނެވެ. މިހާއިރު ނިދަން އޮވެވުނު ކަމަށްޓަކައި ވެސް އޭނަ ހިތާމަ ކުރިއެވެ. އޭނަ ވުޟޫކޮށްގެން ނިކުތް އިރު ޝަފަޤް މިޝްކާއާއެކީ އޭނަގެ ކޮޓަރިއަށް އައިސް ހުރިތަން ފެނިފައި ހުދާގެ ހުރިހާ ދަތްތައް ފެނިގެން ދިޔައެވެ. މިޝްކާ ރުއްސައިގެން ނަމަވެސް އޭނަގެ ނަން ވިސާމާއި ހަމައަށް ފޯރުވުމުގެ ނިޔަތުގައި ހުދާ މިޝްކާއާއި ސަމާސާކޮށް ހެދިއެވެ. އަދި މިޝްކާއަށް ދޮޅިއެއް ހޯދައި އެ ދޮޅި ހެޔޮވަރު ކޮށްދިނެވެ.\nޝަފަޤް އިމާމުވެ ނަމާދުކުރަން ފެށުމުން މިޝްކާ އޭނަގާތު ބުނެވިފައިވި ފަދައިން ޝަފްދައްތި ހެދި ކޮންމެ ގޮތެއް ހަދަމުން ދިޔައެވެ. ނަމާދު ކުރިއިރު މިޝްކާގެ މަޑުމައިތިރިކަން ފާހަގަ ކުރެވުމުން ޝަފަޤްގެ ހިތް ލޯބިން ފުރިގެން އައެވެ. މިޝްކާއަކީ ހިދާޔަތް ލިބިގެންވާ ކުއްޖެއްކަމުގައި ލެއްވުމަށް އެދި ޝަފަޤަށް އެތައް ފަހަރަކު ދުޢާކުރެވުނެވެ. އޭނައަށް ލިބޭ އަންހެން ކުއްޖަކާއެކީ މިގޮތަށް ނަމާދުކުރާ މަންޒަރު ޝަފަޤަށް ހުވަފެންތަކުން ފެނިފައިވެއެވެ. ނޭނގޭ ސަބަބަކާހުރެ އޭނައަށް މިޝްކާ ސިފަކުރެވެމުން ދިޔައީ އޭނަގެ އަމިއްލަ ކުއްޖެއްގެ ގޮތުގައެވެ.\nނަމާދުކޮށް ނިމުމާއެކު ޝަފަޤް ހުދާ ގާތު މިޝްކާ ކައިރި ހުރުމަށް ބުނުމަށްފަހު އަވަސްއަވަހަށް ބަދިގެއަށް ދިޔައީ އަވަނުގައި ކޭކުތައް ހުރިތޯ ބެލުމަށެވެ. ނަސީބު ރަނގަޅު ކަމުން އޭނައަށް ރަނގަޅު ވަގުތުގައި ގޮސް އަވަން ނިވާލެވުނެވެ. ކޭކުތައް ހުރިލެއް އޮމާންކަމާއި އެއިން އެރި މީރު ވަހުން ޝަފަޤަށް ހިތާހިތުން ވިސާމަށް ތަޢުރީފު ކުރެވުނެވެ. ވިސާމްގެ ނަން ހިތަށް ވެރިވުމުން ޝަފަޤް މެންދުރު ކާން އަވަސްވެގަތެވެ. އޭނަ ބޭނުންވީ ވިސާމް އައުމުގެ ކުރިން ވެސް ކައި ނިންމާލާށެވެ. މީހަކު ސުވާލު ކުރިޔަސް ތިމަންނަ ކައިފީމޭ ތެދުތެދަށް ބުނެވޭނެ ގޮތަށެވެ. ސުވާލު ކުރިޔަސް ކުރާނީ ބޮޑުދައިތައޭ ޝަފަޤްގެ ހިތް ބުންޏެވެ. ޒަމީނާ 11:30 ވީއިރު ޒައިން ބަލާ ދިޔަ ގޮތަށް އަދިވެސް ގެއަށް ނާދެއެވެ. އޭނަ ވަނީ ޝަފަޤަށް ގުޅާފައި އޭނަ ހުރީ ޒައިންއާއެކީ ޒައިންގެ ބައްޕަ ފަރާތު ކާފަގެ ގޭގައި ކަމަށް ބުނެފައެވެ. އަދި އިރުއޮއްސުމުގެ ކުރިން އެމީހުން ގެއަށް ނާންނާނެ ކަމަށްވެސް ޒަމީނާ ބުންޏެވެ. ބޮޑުދައިތަގެ ވާހަކަ ހުރި ރާގުން ބޮޑުދައިތަ ބޭނުންވަނީ އޭނައާއި ވިސާމް އެކަހެރި ކުރަންކަން ޝަފަޤަށް އެނގުންވިއެވެ. އެހެނަސް އޭނަ އެކަން އެގޮތަށް ކަންތައް ވިޔަ ނުދޭން ޢަޒުމް ކަނޑަ އަޅަމުން އޭނަގެ ކާ ތަށި ނެގިއެވެ.\nހުކުރުން މީހުން ފައިބާނެ ގަޑި އަންދާޒާ ކޮށްފައި ވިސާމް އެ ގަޑިއަށް އަނބުރާ ޝަފަޤްމެންގެ ގެއަށްއައެވެ. އޭނަ އައިއިރު ޝަފަޤާއި މިޝްކާ ކާގޭގައި އުޅޭ އަޑު އިވެއެވެ. އޭނަ ކާގެއަށް ދިޔައިރު މިޝްކާއާއި ޝަފަޤްގެ އިތުރުން ފުރާވަރުގެ އެހެން އަންހެން ކުއްޖެއްވެސް ސުފުރާއަށް ކާ އެއްޗެހި އަރުވަމުން ދިޔައެވެ. އެ ކުއްޖާ އޭނަ ފެނުމުން ހެވިފައި ހުރެ ސޭމްއޭ ކިޔައި ގޮވާލި ގޮތުން އެއީ އޭނަގެ ސަޕޯޓަރެއްކަން ވިސާމަށް އެނގުންވިއެވެ. މިކަހަލަ “ދީނީ” ގެއެއްގައި އޭނަގެ ސަޕޯޓަރެއް ހުރި ގޮތުން ވިސާމް ޙައިރާންވިއެވެ. އެ ޙައިރާންކަން މަތިން ހަނދާން ނައްތާލަމުން ވިސާމް ހުދާއަށް ހިނިތުންވުމެއް ހަދިޔާ ކޮށްލިއެވެ. އެއަށްފަހު އޭނަ ކާމޭޒުދޮށުގައި އިށީންތަނާހެން މޭޒުމަތީގައި މިޝްކާގެ ޖޫސްތަށި ބެހެއްޓި ޝަފަޤް އެތަނުން ދާން ހިނގައިގަތެވެ. ދައްތި ނުކަނީތޯ މިޝްކާ ސުވާލުކުރުމުން ޝަފަޤް ތިމަންނަ ކައިފީމޭ ބުނެ ބަހަނާއެއް ދައްކާލަމުން ނިކުތެވެ.\nކައި ނިމިގެން ވިސާމް މި ފަހަރުވެސް އަނބުރާ މަސައްކަތަށް ދާންޖެހުނީ އެކަންޏެވެ. މިޝްކާ ބޭނުންވީ ޝަފްދައްތިއާއެކީ ކުޅޭށެވެ. ޝަފަޤް އުފަލާއެކީ މިޝްކާ ގޮވައިގެން ސިޓިންގް ރޫމަށް ދިޔައެވެ. އެ ދެމީހުންގެ ހުނުމުގެ އަޑު އިވެމުން ދިޔަ ވިސާމް މަސައްކަތް ހުއްޓާލާފައި އެ މީހުންގެ ގާތަށް ދާން ބޭނުންވިއެވެ. ޝަފަޤް މިޝްކާ ހެއްވަމުން ދިޔައީ ކިހިނެއްތޯ ބަލަން ހިތް އެދުނު ގޮތުން ވިސާމް މޭ ނުބައި ކުރިއެވެ. އޭނަ ވަކި ޝަފަޤް ބަލަންވީ ކީއްކުރަންތޯ ވިސާމް އަމިއްލަ ނަފްސާއި ސުވާލުކުރިއެވެ. ޝަފަޤްގެ ކިބައިގައި އަޅައިގަންނަ ސިފައެއް ނެތަސް ވިސާމްގެ ނަޒަރުން ޝަފަޤް ހުތުރެއްނޫނެވެ. އޭނަގެ ހިތަށް ޝަފަޤް ހުތުރު ކުރުވަނީ ޝަފަޤްގެ އެ ޝަޚުޞިއްޔަތެވެ. ޝަފަޤް ވެސް އެ ހައުސް ކޯޓު ދޫކޮށް ކުރު ހެދުމެއް ލައިގެން ހިނިތުންވުމަކާއެކީ ވާހަކަ ދައްކައިފިނަމަ ވަރަށްވެސް ރީތިވާނެ ކަމަށް ވިސާމަށް ހިތާހިތުން އެއްބަސްވެވުނެވެ. ބައެއް މީހުންނަށް ހަމަ ދިރިއުޅެން ނޭނގެނީތާއޭ އޭނަގެ ހިތަށްއެރިއެވެ.\nވިސާމް އޭނަގެ އަމިއްލަ ޚިޔާލުތަކުގައި ހުރެ އަވަސްއަވަހަށް މަސައްކަތްތައް ނިންމަމުން ދިޔައީ ވީހާވެސް އަވަހަކަށް ގެއަށް ދެވޭތޯއެވެ. އެހާ ގިނައިރު ވަންދެން އޭސީއެއް ނެތް ތަނެއްގައި ހުންނަންވުމުން އޭނަ ހުރީ ދާހިއްލާ ފޯވެފައެވެ. ހުދާ ދޭތެރެދޭތެރެއިން އައިސް ވަރަށް އުނދަގޫ އެބަވޭދޯއޭ ކިޔައި ސުވާލުތައް ދިޔައެވެ. އޭނަގެ މަންމައާއި އެއްވަރަށް ނޫނަސް ހުދާގެ ވާހަކަތަކުން ވެސް ވިސާމަށް ފާހަގަކުރެވުނީ ދަހިވެތިކަމެވެ. ފައިސާ ހޯދުމަށް ހުދާ ނުސީދާކޮށް އެތައް ވާހަކައެއް އިއްވިއެއް ކަމަކު ވިސާމް އެ “އެދުންތަކަށް” ދިނީ ބީރު ކަންފަތެކެވެ. މިގޭގެ މަންމައާއި ދަރިފުޅު މިހާ ދަހިކަމަށްވާނަމަ ޝަފަޤް އަދި ކިހާ ދަހިވެތިވާނެ ހެއްޔޭ އޭނަގެ ހިތް ބުންޏެވެ. އޭނަގެ ތަޖުރިބާއިން އޭނައަށް އެނގިފައިވާ ގޮތުގައި ދީންވެރި މީހުންނަކީ ދަހި ބައެކެވެ.\nވިސާމް މިފަހަރުވެސް މަސައްކަތުގައި ހުއްޓާ ނަމާދަށް ބަންގި ގޮވުމުން އޭނަ ކަންތައް ކުރީ މެންދުރު ނަމާދު ވަގުތުގައި ވެސް ކަންތައް ކުރި ގޮތަށެވެ. އެއީ ކުރީގައިވެސް އެކަންތައް ކުރި ސަބަބުތަކަށްޓަކައެވެ. އޭނަ 4:00 ޖެހިހިކަށްހާއިރު ގެއަށް އައި ވަގުތު މިޝްކާ އޮތީ ޝަފަޤްގެ ކޮޓަރީގައި ނިދާފައެވެ. އޭނަގެ ދަރިފުޅު އެހާ “ދަށު ދަރަޖައިގެ” ތަންމައްޗެއްގައި އޮތްތަން ފެނިފައި ވިސާމް ނުރުހުންވިއެވެ. އޭނަ ވަގުތުން ހަޅޭއްލަވައި އޭނައަކީ ކާކުކަން އަންގާލަން ބޭނުންވިއެވެ. އެހެނަސް މިޝްކާގެ އަރާމު ނިދި ނަގާލަން ނޭދުނީތީ އޭނަ ހިމޭންކަމާއެކީ ބަދިގެއަށް ދިޔައެވެ. އަދި ކުދި ފޮށިތަކުގެ ތެރޭގައި ކޭކުތައް ރާވަމުން ދިޔަ ޝަފަޤްގެ މަސައްކަތުގައި ބައިވެރިވިއެވެ. ދެމީހުންވެގެން އެ މަސައްކަތްކޮށް ނިމުނުތަނާހެން ކަބަޑުމަތީގައި އޮތް ޝަފަޤްގެ ފޯނު ރިންގުވާން ފެށިއެވެ. އޭނަ ގޮސް ބަލާލިއިރު ފޯނުގެ ސްކްރީނުން ފެނުނީ ރަޝީދާގެ ނަމެވެ.\n“އައްސަލާމްޢަލައިކުމް ދައްތާ! ހަމަ ދެންމެއަކު ކޭކުތައް ފޮށްޓައް އަޅައި މި ނިމުނީ. ދައްތަ ހަމަ މީހަކު ފޮނުވަންވީ!” ޝަފަޤް ފޯނު ކަންފަތުގައި ޖައްސާލަމުން ހިނިތުންވުމަކާއެކީ ބުނެލިއެވެ.\n“އަސްލުވެސްތަ؟ ހެހެ…….ޝަފަޤް ނިކަން އައިސް ގޭގެ ދޮރު ހުޅުވާލަބަލަ. މިފަހަރު ކޭކުތައް ބަލާ މިއައީ ދައްތަ އަމިއްލައަށް.” އެކޮޅުން އިވުނު ވާހަކައަކުން ޝަފަޤް ހުއްޓުން އަރައި އޭނަގެ އަނގަ ކުޑަކޮށް ހުޅުވުނެވެ. އޭނައަށް މި ހިތްހެޔޮ ދައްތަ އެންމެ ފަހުން ފެންނަން އުޅޭކަމުގެ އުފާވެރިކަމާއެކީ އޭނަގެ ހިތް ތެޅިލިއެވެ.\n“އަ….އާނ ދައްތާ މި އަންނަނީ.” ޝަފަޤް އަވަސްއަވަހަށް ބުނެލަމުން ފޯނު ކަންފަތުން ނަގާލިއެވެ. އެއަށްފަހު އޭނައަށް ބަލަންހުރި ވިސާމަށް ބަލާލިއެވެ.\n“ދައްތަ އަމިއްލައަށޯ މިފަހަރު ކޭކުތައް ނަގަން އައީ! ކޭކުތައް ހިފައިގެން އާދޭ! ދައްތައަށް ލަސްވާނެ.” ޝަފަޤަށް ބޭއިޚްތިޔާރުގައި ނުހަނު ޖޯޝާއެކީ ބުނެލެވުނެވެ. އެއަށްފަހު އޭނަ ސިކުންތަކަށް ވެސް މަޑު ނުކޮށް އަވަސް ފިޔަވަޅުތަކެއްގައި ބަދިގެއިން ނިކުމެގެން ދިޔައެވެ. މަންޒަރު ބަލަންހުރި ވިސާމަށް އޭނަގެ ދެބުމަ ކައިރި ކޮށްލެވުނީ އެ “ދައްތައަކާއި” ބައްދަލުކުރަން ޝަފަޤް އެހާ ބޭނުންވީ ކީއްވެކަން ނޭނގުނީތީވެއެވެ. އޭނައަށް އެނގުނުހާ ވެސް ކަމަކީ އޭނަ އެޅި ކޭކުތައް ގަންނަން އުޅެނީ ޒުވާން އަންހެން ކުއްޖެއް ނޫންކަން އެނގުންވުމުން އޭނަ ފޫހިވި ކަމެވެ. މުސްކުޅި ދައްތައަކަށް އޭނަގެ މަޝްހޫރުކަން އިތުރު ކުރުމަށް ކުރެވޭނީ ކޮން ކަމެއްހޭ އޭނަގެ ހިތަށްއެރިއެވެ. އޭނަ އެ ދައްތައެއްގެ ކުރިމައްޗަށް ދާ ހިތެއްވެސް ނުވިއެވެ. އެހެނަސް އޭނައަކީ ފަށާފައިވާ ކަމެއް ނުނިމެނީސް ދޫކޮށްލާ މީހަކަށް ނުވާތީ އޭނަ އެއް ފޮށިގަނޑު ނަގައި ބަދިގެއިން ނިކުންނަން ދިޔައެވެ.\nވިސާމަށް ފޮށިގަނޑާއެކީ ސިޓިންގް ރޫމާއި ހަމައަށް ދެވުނު ވަގުތު ޝަފަޤް ގޭގެ ދޮރާއި ހަމަކޮށްފިއެވެ. ވިސާމް ފޮށީގެ ތެރޭގައި ހުރި ކޭކުތަކަށް ބަލަންހުރެ ޝަފަޤާއި ހަމަ ކުރަމުން ދިޔަ ވަގުތު ޝަފަޤް ދޮރު ހުޅުވައިފިއެވެ.\n“ޝަފަޤް!” ޝަފަޤް ނަމުން ގޮވާލި އެ އަޑު އިވިފައި ވިސާމްގެ ފިޔަވަޅުތައް މަޑުޖެހުނެވެ. އޭގެ ދެވަނަ ސިކުންތުގައި އޭނަ އިސްއުފުލައި އެއީ ކާކުތޯ ބަލާލުމާއެކު އޭނަގެ ދެލޯ ބޮޑުވިއެވެ. މުޅި މީހާ ގަނޑުވިއެވެ. ދެއަތުން ވާގި ދޫވާން އުޅުނުހެން ހީވި ވަގުތު އޭނައަށް ފޮށިގަނޑުގައި ބާރަށް ހިފަހައްޓާލެވުނެވެ.\nWho are the people that dont know how to live? The people who try and follow what other people do or the people who obey the One Who Knows everything?\nV v v reethi…….v v v shaguebahuri……avaskodhechey nx part………mikahala iburaytheri vaahaka that Gina kolhumakee esfiya vaahaka saita libeyv v v bodhu kurierume kamavegn dhaane….njaaya mivisnun ithura fulhaave hulhuvign dhaane hiyaalthake minvarukodevaane.maasha allh….\nAmeen! Alhamdhulillah! (All praise and thanks belong to Allah) In Sha Allah adhi mikahala vaahaka thah ithuruvegen dhaane. mihaaru ves mi vaahaka noonas dheeny ehen dhigu vaahaka eh mi site ga othumaky ekamattakai ummeedhuge hulhukolheh. Adhi miavvure gina vegen dhaane In Sha Allah. 🙂\nmaashaa allah vvv reethi\nthigothugaa kuriah dhey?\nHageegathuga ves v reethi. Masha allah….. mikahala dheenee vaahaka kudhin kiyan beynun nuvaathee v dheravey!! Ekam hijra vaahaka keefahun hama yageenun ves aharennah v ragalhu ibratheh libun… al hamdh lillah… n thanks jana…\nYax: Jazakillah Khairan thi dhevvi hiyvvarattakai. Alhamdhulillah! 🙂\nKudakamana: dheravaanvy sababeh nethey kudakamana. 🙂 rangalhu kamakah ehaa gina meehunge hiy lenbigen dhiyumaky faseyhain vaane kameh noon. ey hageegathaky. jana jana ah veevarakun vaahaka shauquveri kureveytho masakkaiy eba kuran. vakin haassakoh zuvaan furaavaruge kudhinnattakai. ey jana ge vaahakathakun emme gina ibraiy thah libeyny ekudhinnah kamavvaathy. Allah molhah dhenevodigenvey jana ah rangalhu badhaleh genaumah effort dheveykan. ekalaange iraadha kurevvi dhuvahakun ekalaange mi masakkathugai barakaaiylavvaane. adhi mi vaahaka kithamme madhu bayaku kiyunasemadhu meehunge therein emme meehakah hidhaayaiy libijjeyya jana ey varah bodu kaamiyaabee eh kamugai dhekeynan In Sha Allah 🙂\nmi vaahaka kiyaa kiyuntherinnah jana ah kohdheven oiy kamaky mi vaahaka ehen meehunnaa hissaakurun. ekamaku vaahaka kiyan beynun nuvaa meehakah force nukurun jana edheyny 🙂emeehunnah naseyhaiy dheveyne ehen goiythah hunnaane.\nMibaives varah reethi.. I really like the unique plots you bring in your stories.. They are really helpful and enjoyable.. Good luck for the next part!! 🙂\nAlhamdhulillah! What inspires me to make my plots unique is the messages hidden in these plots. I want to make sure that the readers are driven to read until i get to the main messages which will actually leave an impact on the readers In Sha Allah.\nvisaam ah hama nuvisneny dhw.\njana mee vvvvvvv reethi vaahaka eh..\nhmm wisaamah visneynama ehen nuvaane dho? hehe…..Alhamdhulillah! 🙂\nMasha Allah varah reethi mi vaahka..mi kahala gina vaahaka kiyan libeyne nama kitanme haa vs rangalhu.. Thiya kuramun daa masaikatah maai Allah barakai lahvaane..aameen\nAmeen! Alhamdhulillah! 🙂\nJanaa enme ran’galhy… mihaa dhigu koh liyefa hunnaaathy. Pls dhahthi nuki uvva bala. Hadi dhahthienan\nHehe…balamaa dhen jana thikamaa medhu kuraanee keekkan\nMasha Allah…. Jana ge story than v v v reethi….. ❤❤❤❤❤\nvarah reethi MaShaAllah <3\nހިތުގެ އެދުމޭ ތީ…1\nހިތް އެކީ ދެވިއްޖޭ….51\nލޯބި July 13, 2016


Yatch Tours ah dheyn jehey 22 million dollar ge isthiunaaf maadhamaa\nދިވެހި ރާއްޖޭގެ ހައިކޯޓް\nރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު އަބްދުﷲ ޖާބިރުގެ ޔޮޓް ޓުއާސްއަށް އިންޝުއަރެންސް ބަދަލުގެ 22 މިލިއަން ޑޮލަރު ދިނުމަށް އެލައިޑްގެ މައްޗަށް ސިވިލް ކޯޓުން ކުރި ހުކުމުގެ އިސްތިއުނާފު މައްސަލައިގެ ފުރަތަމަ އަޑުއެހުން ހައިކޯޓުގައި މާދަމާ އަށް ތާވަލު ކޮށްފި އެވެ.\nޔޮޓް ޓުއާސްއަށް އިންޝުއަރެންސްގެ ގޮތުގައި 22 މިލިއަން ޑޮލަރު ދޭން އެލައިޑްގެ މައްޗަށް ހުކުމް ކޮށްފައިވަނީ މިދިޔަ ޖުލައި މަހުގަ އެވެ. އެއީ އަލިދޫ ރިސޯޓަށް ލިބުނު ގެއްލުންތަކުގެ އިންޝުއަރެންސްގެ ގޮތުގަ އެވެ.\nކޯޓުން މިދިޔަ މަހު ކުރި ހުކުމުގައި ބުނެފައި ވަނީ ޔޮޓް ޓުއާސް އިން ހިންގަމުން އައި އަލިދޫ ރިސޯޓަށް 2014 ވަނަ އަހަރު ލިބުނު ގެއްލުމުގެ އިންޝުއަރެންސްގެ ގޮތުގައި 22 މިލިއަން ޑޮލަރު ހަ މަސްވުވަހުގެ ތެރޭ ދައްކާ ހަލާސް ކުރުމަށެވެ. އަދި ކޮންމެ މަހަކަށްވާ ވަރަށް ފައިސާ އެ ކޯޓަށް ދެއްކުމަށް ވެސް އެ ހުކުމުގައި ވަނީ ބުނެފަ އެވެ.\nއެލައިޑުން ބުނީ ސިވިލް ކޯޓުން ކުރި އެ ހުކުމާމެދު ހިތްހަމަ ނުޖެހޭ ކަމަށެވެ. އަދި މި މައްސަލަ ހައިކޯޓުގައި ިއސްތިއުނާފް ކޮށްފައިވާ ކަމަށާއި ފައިސާ ޔޮޓް ޓ1އާސްއަށް ދައްކާފައި ނުވަނީ އިސްތިއުނާފް މައްސަލާގައި ވަކި ގޮތެއް ކޯޓުން ނިންމަން ދެން ކަމަށެވެ.\nމަދަނީ މައްސަލަތަކުގައި ކުރާ ހުކުމްތައް އިސްތިއުނާފަށް ހުށަހަޅާއިފި ނަމަ އެ މައްސަލަ ވަކި ގޮތަކަށް ނިމެންދެން ހުކުމް ތަންފީޒު ކުރުން ފަސްކުރެ އެވެ.\nއެލައިޑުން އިސްތިއުނާފަށް ހުށަހެޅި މި މައްސަލައިގެ ފުރަތަމަ އަޑުއެހުން ހައިކޯޓުން ތާވަލް ކޮށްފައިވަނީ މާދަމާ ހެނދުނު 11:00 އަށެވެ.\nމީގެ ކުރިން އެލައިޑުން ނެރުނު ބަޔާނެއްގައި ބުނެފައިވަނީ އަލިދޫ ރިސޯޓަށް ލިބުނު ކަމަށް ބުނާ ގެއްލުންތަކަކީ ނަގާފައިވާ އިންޝުއަރެންސް ޕޮލިސީން ބަދަލު ލިބޭ ޒާތުގެ ގެއްލުންތަކެއް ނޫންކަން ބެލި ބެލުމުން އެނގިފައިވާ ކަމަށެވެ. އަދި އެއީ، އިމާރާތް ކުރުމުގެ ފެންވަރު ދަށްވުމާއި ރަނގަޅަށް ނުބެލެހެއްޓުމުގެ ސަބަބުންނާއި ތަބީއީ ގޮތުން ލިބިފައިވާ ގެއްލުންތަކެއް ކަމަށްވެސް އެލައިޑުން ވަނީ ބުނެފަ އެވެ.\nހުކުމާއި އެއްގޮތަށް ފައިސާ ދައްކާފައި ނުވާތީ ޔޮޓް ޓުއާސްގެ ފަރާތުން ވެސް އެ ހުކުމް ތަންފީޒު ކުރުން އަވަސް ކުރުމަށް ސިވިލް ކޯޓުގައި އެދިފަ އެވެ. އެލައިޑުން ދައްކަން ޖެހޭ ފައިސާގެ އެއްވެސް މިންވަރެއް ހުކުމާއި އެއްގޮތަށް މިހާތަނަށް ދައްކާފައި ނުވާތީ ޔޮޓުް ޓުއާސްގެ ފަރާތުން ސިވިލް ކޯޓުގައި އެދުނީ، ހުކުމާއި އެއްގޮތަށް ފުރަތަމަ މަހުގައި ދައްކަންޖެހޭ 3.7 މިލިއަން ޑޮލަރު ދައްކާފައި ނުވާތީ، އެ ހުކުމް ތަންފީޒު ކުރުމަށް އަވަސް ފިޔަވަޅުތަކެއް އަޅާދިނުމަށެވެ. އަދި އެކުންފުނިން ހުކުމާއި ހިލާފްވެފައިވާތީ އެކަމަށް ވެސް ފިޔަވަޅު އެޅުމަށްވެސް ވަނީ އެދިފަ އެވެ.\nޔޮޓް ޓުއާސް އިން މި މައްސަލަ ކޯޓަށް ހުށަހަޅާފައި ވަނީ މިދިޔަ އޮގަސްޓްމަހުގެ 23 ވަނަ ދުވަހު އެވެ.\nއެލައިޑް އިންޝުއަރެންސް ހައިކޯޓް އަބްދުﷲ ޖާބިރު + ސިވިލް ކޯޓް\n"ހުކުމް ތަންފީޒު ކުރުން ފަސް ނުކޮށްފިނަމަ ގެއްލުން ލިބިދާނެ"